India ge hiyaaehgai 34 kudhin rape kuri mahsala hoonuvehje\nބިހާރު (ޖުލައި 31) - އިންޑިއާގެ ބިހާރު ސްޓޭޓުގައި ހިންގާ ކުޑަކުދިންގެ ހިޔާއެއްގައި 34 އަންހެން ކުދިން ރޭޕްކޮށްފައިވާ މައްސަލަ އެއް ހޫނުވެއްޖެ އެވެ.\nއެ ހިޔާގައި ޖުމަލް 44 ކުދިން ތިބި އިރު، ގިނަ ކުދިންނަކީ އާއިލާ ދޫކޮށް ފިލާފައިވާ ކުދިންނާއި، މަގު މަތީގައި އުޅެނިކޮށް ސަލާމަތްކޮށްފައިވާ ކުދިންނެވެ.\nއެ މައްސަލާގައި މިހާތަނަށް 10 މީހަކު ހައްޔަރުކޮށްފައިވާއިރު، ރޭޕްގެ ޝިކާރައަކަށްވެފައިވާ ކުދިންގެ ތެރޭގައި 18 އަހަރާއި ހަތް އަހަރާއި ދެމެދުގެ ކުދިން ހިމެނޭ ކަމަށް އޮފިޝަލުން ވަނީ ބުނެފަ އެވެ.\nއެ ކުދިންގެ ބަޔާންތައް ކުޑަކުދިން ރޭޕް މައްސަލަތައް ބަލާ ހާއްސަ ކޯޓަކުން މިދިޔަ ހުކުރު ދުވަހު ނަގާފައިވާއިރު، ރޭޕް ކުރުމުގެ އިތުރުން، އެ ކުދިންނަށް ބޮޑެތި އަނިޔާތައް ކޮށްފައިވާ ކަމަށް އެކުދިން ވަނީ ބުނެފަ އެވެ.\nމިގޮތުން، އެ ކުދިން ގައިގާ ދަނޑިބުރިތަކުންނާއި ބެލްޓުން ތަޅާ، ހަށިގަނޑުގެ ތަންތަން ފިއްސައި، މަސްތުވާތަކެތި ދީގެން އެ ކުދިން ރޭޕްކޮށްފައިވާ ކަމަށްވެ އެވެ.\nއެ ކުދިންނަށް އަނިޔާކުރީ ކިހާ ދުވަހަކު ކަމެއް އަދި ސާފުވެފައިނުވާއިރު، އެ މައްސަލާގައި ހައްޔަރުކުރި މީހުންގެ ތެރޭގައި، އެ ސަރަހައްދުގައި ކުޑަކުދިންގެ ހައްގުތައް ހިމާޔަތްކުރާ ޑިޕާޓުމަންޓުގެ ދެ އޮފިޝަލަކު ވެސް ހިމެނެ އެވެ.\n"އަހަރެމެންނަށް އެކަށީގެންވާ ހެކި ވަނީ ލިބިފަ. މެޑިކަލް ރިޕޯޓުތަކާއި އެ ކުދިންގެ ބަޔާންތަކުން އެ ކަމުގައި ޝާމިލްވާ އެންމެންނަށް ހައްގު އަދަބު ދެވޭނެކަމުގެ ޔަގީންކަން އެބައޮތް،" ފުލުހުންގެ އިސް އޮފިޝަލަކު އަލްޖަޒީރާއަށް ބުންޏެވެ.\nބިހާރުގެ ސޯޝަލް ވެލްފެއާ މިނިސްޓަރުގެ ފިރިމީހާ ވެސް އެކަމުގައި ބައިވެރިވެފައިވާ ކަމުގެ ތުހުމަތުތައް ދަނީ ކުރަމުންނެވެ.\nއިންޑިއާގެ ރޭޕް ކުރުން އާންމުވެފައިވާއިރު، ކޮންމެ 15 މިނެއްޓަކު ކުޑަ ކުއްޖެއް ޖިންސީ އަނިޔާގެ ޝިކާރައަކަށްވާ ކަމަށް މަދަނީ ޖަމާއަތްތަކުން ލަފާކުރެ އެވެ. މިދިޔަ 10 އަހަރުގެ ތެރޭގައި ކުޑަކުދިންނަށް އަނިޔާ ކުރާ މައްސަލަތައް 500 ޕަސަންޓް އިތުރުވެފައިވާކަމަށް ވެސް ތަފާސް ހިސާބުތަކުން ދައްކަ އެވެ.\nއިންޑިއާ ރޭޕް ކުޑަކުދިން


Zuvaanunge dhuvahuge gothugai October 22 kanda alhuvvaifi - AO News\nއަންނަ އަހަރުން ފެށިގެން ކޮންމެ އަހަރެއްގެ އޮކްޓޫބަރު މަހުގެ 22 ވަނަ ދުވަހަކީ، ޒުވާނުންގެ ދުވަހުގެ ގޮތުގައި ފާހަގަކުރެއްވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ކަނޑައަޅުއްވައިފިއެވެ.\nމިގޮތަށް ކަނޑައެޅުއްވީ، ޒުވާނުންގެ ދުވަސް ފާހަގަކުރައްވާނެ ތާރީޚެއް ކަނޑައެޅުއްވުމާ ގުޅޭގޮތުން ވަޒީރުންގެ މަޖިލީހުގައި މިއަދު ބޭއްވި މަޝްވަރާތަކަކަށް ފަހުއެވެ.\n22 އޮކްޓޫބަރަކީ މީގެ 12 އަހަރު ކުރިން ރައްޔިތުންގެ ޚާއްޞަ މަޖިލީހުގެ\n185 ވަނަ ޖަލްސާއިން، ޢުމުރުން 18 އަހަރުން މަތީގެ ކޮންމެ ދިވެހި ރައްޔިތަކަށް އިންތިޚާބުތަކުގައްޔާއި، ރައްޔިތުންގެ ޚިޔާލު ހޯދުމުގެ ޢާންމު ވޯޓުތަކުގައި ވޯޓު ދިނުމުގެ ޙައްޤާއި، އިންތިޚާބުތަކުގައި، އެކިއެކި މަޤާމުތަކަށް ކުރިމަތިލުމުގެ ޙައްޤާއި، އެ މީހަކު އަމިއްލައަށް ނުވަތަ އެމީހަކު މިނިވަންކަމާއެކު އިޚްތިޔާރުކުރާ މަންދޫބުން މެދުވެރިކޮށް، ރައްޔިތުންގެ ކަންތައްތައް ހިންގުމުގައި ބައިވެރިވުމުގެ ޙައްޤު ލިބިދިނުމުގެ މާއްދާ ފާސްކުރެއްވި ތާރީޚީ ދުވަހެވެ.\nވަޒީރުންގެ މަޖިލީހުގެ މިއަދުގެ ޖަލްސާގައި މެންބަރުން ދެއްކެވި ވާހަކަފުޅުގައި، ވޯޓު ދިނުމުގެ ޙައްޤާއި، އިންތިޚާބުތަކަށް ކުރިމަތިލުމުގެ ޙައްޤަކީ ޒުވާނުންނަށް ލިބިފައިވާ ވަރަށް މުހިންމު ޙައްޤެއްކަން ފާހަގަކުރެއްވިއެވެ. އަދި މިކަން މިހެން އޮތުމާއެކު، ޒުވާނުންގެ ދުވަސް ފާހަގަކުރުން އެންމެ އެކަށީގެންވާ ދުވަހަކީ، ރައްޔިތުންގެ ޚާއްޞަ މަޖިލީހުން ޤާނޫނުއަސާސީގެ އެ މާއްދާ ފާސްކުރެއްވި ދުވަސް ކަމަށާއި، އޭރު އެގޮތަށް ރައްޔިތުންގެ ޚާއްޞަ މަޖިލީހުން ފާސްވެގެންދިޔައީ، ޚާއްޞަ މަޖިލީހުގެ މެންބަރުން ވެވަޑައިގެންނެވި ޤުރްބާނީއާއި، ކުރިމަތިވެވަޑައިގެންނެވި ގޮންޖެހުންތަކުގައިވެސް ދޫނުދެއްވައި ކުރެއްވި ބުރަ މަސައްކަތްތަކުގެ ނަތީޖާގެ ސަބަބުންކަން މެންބަރުން ފާހަގަކުރެއްވިއެވެ.\nމީގެކުރިން ޒުވާނުންގެ ދުވަސް ފާހަގަކުރައްވަމުން ގެންދެވި ތާރީޚު، އެކިފަހަރުމަތިން ވަނީ ބަދަލުކުރައްވާފައެވެ. މިގޮތުން، އެންމެ ފުރަތަމަ ޤައުމީ ފެންވަރުގައި ޒުވާނުންގެ ދުވަސް ފާހަގަކުރައްވާފައިވަނީ 1 މާރިޗު 1992 ގައެވެ. އޭގެފަހުން ދުނިޔޭގެ ޒުވާނުންގެ ދުވަސް ކަމަށްވާ އޮގަސްޓު މަހުގެ 12 ވަނަ ދުވަސް އެއީ ރާއްޖޭގެ ޒުވާނުންގެ ދުވަހުގެ ގޮތުގައި ފާހަގަކުރައްވަމުން ގެންދެވިއެވެ. އަދި އޭގެ ފަހުން މި ދުވަސް ފާހަގަކުރައްވަމުން އައިސްފައިވަނީ ރައީސް ޢަބްދުﷲ ޔާމީން ހުވާ ކުރެއްވި ދުވަސްކަމަށްވާ ނޮވެންބަރު މަހުގެ\n17 ވަނަ ދުވަހުއެވެ.\n2020 ވަނަ އަހަރުން ފެށިގެން ޒުވާނުންގެ ދުވަހަކީ، އޮކްޓޫބަރު މަހުގެ 22 ވަނަ ދުވަސް ކަމަށް ނިންމެވުމާ ގުޅިގެން، އަންނަ އަހަރު އެ ދުވަސް ވަރަށް ކުލަގަދަގޮތެއްގައި ފާހަގަކުރެއްވުމަށް ޚާއްޞަ ޕްރޮގްރާމްތަކެއް ހިންގެވުމަށް ސަރުކާރުން ވަނީ ނިންމަވާފައެވެ.\nނަމޫނާ ޒުވާނުންޒުވާނުންޒުވާނުންގެ މަރުކަޒު


ރާއްޖެ އާއި ބޮލީވުޑް ގުޅުން ކުރީގެ ހަނދާންތަކުން – ދިވެހި ނޫސް\nHome ⁄ މުނިފޫހި ފިލުވުން ⁄ ރާއްޖެ އާއި ބޮލީވުޑް ގުޅުން ކުރީގެ ހަނދާންތަކުން\nރާއްޖެ އާއި ބޮލީވުޑް ގުޅުން ކުރީގެ ހަނދާންތަކުން\nދިވެހިންގެ ހިތާ އެންމެ ގާތް ބޮލީވުޑްގެ ފިލްމުތަކާއި ފިލްމީ ތަރިންގެ ވާހަތަކަކީ ގިނަ ބަޔަކު ވަރަށް ޝައުގުވެރިވާ ކަމެކެވެ. ދުނިޔެ މިހާރު ހުޅުވިފައި އޮތް މިންވަރަށް ބަލާ އިރު، ބޮލީވުޑާއި ދިވެހިންނާ މިހާރު މާ ބޮޑަށް ވެސް ގާތްކޮށްދެ އެވެ. އިންޑިއާގެ މަޝްހޫރު ފިލްމީ ތަރިން ޗުއްޓީ ހޭދަކުރަން މީގެ ކުރިން ރާއްޖެ ނާންނަހާ ގިނައިން އައުމާއި އެ މީހުންގެ ސޯޝަލް މީޑިއާ ޕްލެޓްފޯމްތަކުގައި ރާއްޖޭގެ ވާހަކަތައް އެކި ގޮތްގޮތަށް ދެއްކުމަކީ ދިވެހިން ވަކިން ބޮޑަށް އުފާވާ ކަމެކެވެ.\nމީގެ ކުރިން ބޮލީވުޑް ބައެއް ފިލްމުތަކުގެ މަންޒަރުތައް ވެސް ރާއްޖޭގައި ނަގާފައި އެބަ ހުއްޓެވެ. އެކަމަކު އިންޑިއާގެ ތަރިންނަށް ރާއްޖެ މިހާ ބޮޑަށް މަގުބޫލުވެފައިވާ ދުވަސްވަރެއްގައި، މި ފަހުން ފިލްމެއްގެ އެއްވެސް މަންޒަރެއް ރާއްޖޭގައި ނަފައިފައެއް ނެތެވެ. އަހަރުތަކެއް ކުރިއަށް ޖެހިލާ އިރު މިފަދަ މަސައްކަތްތަކެއް ފެނިގެން ގޮސްފައިވުމަކީ ދިވެހިން އަދި މިހާރު މާ ބޮޑަށް މިކަމަށް ބޭނުންވާނެ ކަމެއް ކަމަށް ގަބޫލުކުރެ އެވެ.\nއެހެންވެ މިފަދަ ބައެއް ފިލްމުތަކުގެ މަތިން ހަނދާން އާކޮށްލުން ކިހިނެއް ވާނެ ހެއްޔެވެ؟\nމިއީ މިހާތަނަށް ރާއްޖޭގައި އެންމެ ގިނަ މަންޒަރުތައް ނެގި ފިލްމެވެ. ސަނީ ޑިއޯލް އާއި ޕޫނަމް ދިލަން އާއި އަމްރިޝް ޕޫރީ މުހިއްމު ރޯލްތައް ކުޅުނު “ސަމަންދަރު” އަކީ ސަނީގެ އަލަތު ފިލްމު 1983 ގެ “ބޭތާބު” އާއި ދިވެހިންގެ ތެރޭގައި އަދިވެސް މަގުބޫލު ފިލްމެއް ކަމަށްވާ ކުމާރު ގޯރަވްގެ “ލަވް ސްޓޯރީ” ގެނެސްދިން ޑައިރެކްޓަރު ރާހުލް ރަވައިލް ހެދި ފިލްމެކެވެ.\n“ސަމަންދަރު” އަކީ ރާއްޖޭގެ ފުރަތަމަ ރިސޯޓް ކަމަށްވާ ކުރުނބާގައި ގިނަ މަންޒަރުތައް ނެގި ފިލްމެކެވެ. އެ ފިލްމު ބަލައިލުމުން އެ ރިސޯޓް އޭރު އޮތް ގޮތާއި މާލޭގެ މަލަމަތި އޭރު އޮތް ގޮތް ވެސް ހަނދާނަށް ގެނެސްދޭނެ އެވެ.\nމޭނޭ ޕިޔާރު ކިއު ކިޔާ (2005)\nޑޭވިޑް ދަވަން 2005 ގައި ގެނެސްދިން “މޭނޭ ޕިޔާރު ކިޔާ” ގެ ލަވައެއް ރާއްޖޭގެ ރިސޯޓެއްގައި ނަގާފައިވެ އެވެ. “ޔެ ލަޅުކީ” ގެ ނަން ދީފައިވާ އެ ލަވައިން ފެނިގެން ދާނީ ސަލްމާން ޚާނާއި ކެޓްރީނާ ކެއިފެވެ.\n“މޭނޭ ޕިޔާރު ކިޔު ކިޔާ” ގައި ރާއްޖޭގެ ރިސޯޓެއް ކަމަށްވާވާ ސަން އައިލެންޑް ހުޅުވަން ބޭރުން އައި މެހުމާނުންގެ ތެރޭގައި ހިމެނޭ ސުޝްމިޝްތާ ސެން އާއި އަރުޝަދު ވަރްސީ ވެސް ހިމެނެ އެވެ.\nމި ފިލްމުގެ ލަވައެެއް ރާއްޖޭގައި ޝޫޓްކުރި އިރު، ސަލްމާނާއި ކެޓްރީނާ އަކީ ޗުއްޓީ އަށް ރާއްޖެ އެންމެ ގިނައިން އަންނަ ތަރިންގެ ތެރޭގައި ހިމެނޭ ދެ މީހުންނެވެ. އަދި ސުޝްމިތާ އަކީ ވެސް އެތައް ފަހަރެއްގެ މަތިން ރާއްޖެ އައިސްފައިވާ ބަތަލާއެކެވެ.\nފައިޓް ކުލަބް (2006)\nދެހާސް ހައެއްގައި ރިލީޒްކުރި “ފައިޓް ކްލަބް: މެމްބާޒް އޮންލީ” އަކީ ސަލްމާން ކޮއްކޮ ސުހެއިލް ޚާން ޕްރޮޑިއުސްކުރި ފިލްމެކެވެ.\nދިވެހިންގެ ތެރޭގައި ވަރަށް މަގުބޫލުވި ލަވައެއް ކަމަށްވާ “ޗޯރޭ ކެ ބާތޭ” އަކީ ރާއްޖޭގައި ޝޫޓްކުރި ލަވައެކެވެ. އެ ލަވައިން ފެނިގެން ދާނީ ޑީނޯ މޯރިއާ އާއި ދޭތެރެ ދޭތެރެ އިން ރާއްޖެ އަށް އަންނަ މަލައިކާ އަރޯރާގެ ކޮއްކޮ އަމްރިތާ އަރޯރާ އެވެ. މި ލަވައިގެ މަގުބޫލުކަން ބޮޑުވި މިންވަރަކީ ފަހުން މީގެ ދިވެހި ލަވައެއް ވެސް ގެނެސްދިނުމެވެ.\n“ފައިޓް ކުލަބް” އަކީ ވިކްރަމް ޗޯޕްޅާ ޑައިރެކްޓްކުރި ފިލްމެކެވެ. އޭގެ ކާސްޓުންގެ ތެރޭގައި ރާއްޖޭގެ ފިޓްނެސް އެމްބެސެޑަރަކަށް މިހާރު ހަމަޖައްސާފައިވާ އެކްޓަރު ސުނިލް ޝެޓީ އާއި ޒައިދު ޚާނާއި ރިތޭޝް ދޭޝްމުކާއި ސޮހައިލް ހިމެނެ އެވެ.\nރިތިކް ރޯޝަނާއި މެކްސިކޯގެ ބަތަލާ ބާބަރާ މޯރީ 2010 ގައި ކުޅުނު ފިލްމު “ކައިޓްސް” ގެ ލަވައެއް ރާއްޖޭގައި ޝޫޓްކޮށްފައިވެ އެވެ.\nރިތިކްގެ ބައްޕަ ރާކޭޝް ރޯޝަން ޕްރޮޑިއުސްކޮށް، އަނޫރާގް ބާސޫ ޑައިރެކްޓްކުރި ފިލްމުގެ ލަވަތަކުގެ ތެރެއިން ރާއްޖޭގައި މަންޒަރުތަކެއް ނެގި ލަވަ އަކީ ފިލްމުގެ “ދިލް ކިއު ޔޭ މޭރާ” އެވެ.\nމި ލަވައިން ރިތިކާއި ބާބަރާ އާއި ކަންގަނާ ރަނާވަތު ފެނިގެންދާ އިރު، ލަވައިގައި ދައްކާ ސަފާރީގެ މަންޒުތައް ނަގާފައި ވަނީ ރާއްޖޭގަ އެވެ.\nއަދިތިޔާގެ ވީޑިއޯ ލަވަ\nއާދީއްތަ ދުވަހުގެ ރޭ ސޮނީން ނިންމައިލި އިންޑިއަން އައިޑޮލް ސީޒަން 11 ހޯސްޓްކުރި ލަވަކިޔުންތެރިތާ އަދިތިޔާ ނާރަޔަން އެންމެ ފަހުން ގެނެސްދިން ވީޑިއޯ ލަވަ “ލިއްލާ” އަކީ ރާއްޖޭގައި މަންޒަރުތައް ނެގި ލަވައެކެވެ.\nމިދިޔަ އަހަރުގެ އޮކްޓޯބަރުގައި އާންމުކުރި އެ ލަވަ އަދާރަން ވާދޫ ރިސޯޓްގައި މޮޑެލް ސުޝްރީ މިޝްރާއާ އެކު އެކު އަދިތިޔާ ޝޫޓްކުރި އިރު ލަވަ އޭނާގެ އަޑުން ކިޔާފައިވާ އިރު، މިއުޒިކް ހަދާފައި ވަނީ އީޝާން ތުރިޕަތީ އާއި މިލްޓޯން ޑެނިއެލް އެވެ.\nލަވައާ ބެހޭ ގޮތުން އަދިތިޔާ ބުނީ މިއީ އިންޑިއާ އިން ބޭރުގައި އޭނާ ޝޫޓްކުރި ފުރަތަމަ ލަވަ ކަމަށެވެ.\nސަނަމްގެ ލަވަތަކެއް ރާއްޖޭގައި\nދެހާސް ފަނަރައިގައި ރާއްޖެ އަށް ޝޯތަކެއް ދޭން ކުރި ދަތުރުގެ ތެރޭގައި އިންޑިއާގެ މަޝްހޫރު ބޭންޑް ސަނަމް އިން ވަނީ ރާއްޖޭގައި އެ މީހުންގެ ލަވަތަކެއް ޝޫޓްކޮށްފަ އެވެ.\nއޭގެ ތެރެއިން އެއް ލަވަ އަކީ ސަނަމާއި ރާއްޖޭގެ ލަވަކިޔުންތެރިޔާ މީރާ މުހައްމަދު މާޖިދު ކިޔައި އައްޑޫ ކެނަރީފް ރިސޯޓް (ހެރަތެރަ) ގައި ޝޫޓްކުރި “ޔަ ވާދާ ރަހާ” އެވެ. މީގެ އިތުރުން ހަމަ އެ ރިސޯޓާއި އައްޑޫގެ އިތުރު ލޮކޭޝަންތަކެއް ސަނަމްގެ “ގުލާބީ އާނކޭ” ވެސް ޝޫޓްކޮށްފައިވެ އެވެ.\n“މިސްޓަ ލޭލޭ” ގެ ޝޫޓިން އަށް ހުރަސްއެޅިއްޖެ\nޚިޔާނާތާއި ގުޅިގެން ކޮމިޝަނުން އެކުލަވާލި ރިޕޯޓުގެ ފައިނަލް ޑްރާފްޓް މަސް ނިމުމުގެ ކުރިން ތައްޔާރުވާނެ: ރައީސް


SunOnline: އަމްޖޭގެ ހަފަރާތުގެ އަނެއް ފަރާތް\nއަމްޖޭގެ ހަފަރާތުގެ އަނެއް ފަރާތް\nއަހުމަދު ނާއިފު 14 Mar 2011, 09:22\nނަން : ހަފަރާތް\nޑައިރެކްޓަރު : އަމްޖަދު އިބްރާހިމް (އަމްޖޭ)\nޕްރޮޑަކްޝަން : ޑޭޝް ސްޓޫޑިއޯ\n"މި ފިލްމްވާނެ ފިލްމް އިންޑަސްޓްރީ އަށް ގޮންޖަހާ ލެވޭ ވަރުގެ ފިލްމަކަށް،" ފިލްމް އެޅުވުމުގެ ކުރިން ހަފަރާތުގެ ޑައިރެކްޓާ އަމްޖަދު އިބްރާހިމް (އަމްޖޭ) އެމްއެންބީސީގެ ފިލްމީ އުދަރެހުގައި ބުންޏެވެ. އެހެން ކަމުން ފާޑެއްގެ ގިންޏަކުން އަނދައަނދާ އޮންނަ އޮލިމްޕަހަށް 60ރ ހަރަދުކޮށްގެން ފިލްމު ބަލައިލަން ވަނީ ވަރަށް ބޮޑު ޔަގީން ކަމެއް އަމްޖޭ އަށާއި އެނާގެ ތަޖުރިބާގެ މައްޗަށް ދީގެނެވެ. މުޅިން ހީކޮށްގެން ހަފަރާތުން ބިރުވެރިކަން ވަށައިލާ އަމްޖޭ ބުނާ ޖޮންޖެހުންތަކާއެކު އަހަރެން ބިރުން ފިއްކަނޑުވައިލާނެ ކަމަށެވެ. އެކަމަކު ހޫނަކުން ކެކިކެކި އޮތް އޮލިންޕަހުގައި ފިލްމް ނިމެންދެން ވެސް އިންނަން ޖެހުނީ ހީނހީ ބަނޑަށް ގޮށްލާ ވަރުވެފަ އެވެ. އަހަރެންގެ ހަފާރާތުން ވެސް ހީވީ މީހުން ހެމުން ދިޔަހެނެވެ. ތަޖުރިބާކާރު އަމްޖޭ ވައުދުވި 'ގޮންޖެހުމެއް" ވެސް ސަސްޕެންޝަނެއް ވެސް ހަފަރާތަކު ނެތެވެ. އެހެން ކަމުން ދެން ދާން މިޖެނީ އެހެން ފަރާތަކަށެވެ.\nހަފަރާތުގެ މޭކަޕްގެ ފުރިހަމަ އޭ ބުނެވިދާނެ އެވެ. މޭކަޕުން ހިތްހަމަޖެހުމެއް ވެސް ލިބެ އެވެ. އެކަމަކު ފިލްމުގެ މިފަރާތަށް ބަލާއިރު ރީއްޗަށް ވުރެ ގިނައީ ހަޑި އެވެ.\nކުކުޅުމަސް ކެއުމަށް ދެވި ހިފާފައިވާ އަންހެނަކު، މިނިމަސް ކެއުމަށް "އެޑިކްޓްވެ" އޭނާގެ ލޯބިވާ ފިރިމީހާ މަރާލައި ބުރުގާއަކުން މޫނު ނިވާކޮށްގެން ރަށުގެ ރައްޔިތުން ޝިކާރަކުރަން ކަތިވަޅިއެއް ހިފައިގެން ނުކުތުމަކީ ވެދާނެ ގޮތެއް ހެއްޔެވެ؟ އެކަމަކު އެއީ ވުމަށް ވުރެ ނުވުން ގާތްކަމެކެވެ. މި ހާލަތު އަތުވެދާނެ އެވެ. މައްސަލައަކީ ކުކުޅު މަހާ މިނިމަހާ ގުޅެން ޖެހުނު ސައިންޓިފިކް ތިއަރީ އެވެ.\nފިލްމް ބިރުވެރި ފިލްމަކަށް ނުވެ، ނުބައި ފާޑަކަށް ހިނި އަންނަ ގޮތްވީ އަމިއްލަ ގަބޫލުކުރުންތަކާ ހިލާފު ކަމެއް ފިމްގައި ހުރެގެނެއް ނޫނެވެ. އެއާ ހިލާފަށް ފިލްމަށް ހަގީގީ ކުލަޖައްސައި އަސްލު ވަންތަކަން ފިލްމަށް ގެނެސްދިނުމުގައި އަމްޖޭ "ފެއިލް"ވެ ގާތްގަނޑަކަށް "ޖުހާ ވާހަކަ" އަށް ފިލްމު ފުރޮޅިފައި އޮތުމުންނެވެ.\nހޮލީވުޑް އަދި ބޮލީވުޑްގައި ވެސް "ސީރިއަލް ކިލާ" ނޫނީ "ކެނިބޮލިޒަމް ކެރެކްޓާ" އެއްގެ މައްޗަށް ބިނާކޮށް ހަދާ ފިލްމު ވަރަށް ގިނަ އެވެ. މިސާލަކަށް ނަގާނަމަ އެމެރިކާގެ ސީރިއަލް ކިލާ "ޖެފްރީ ޑާމާ" ގެ ހަޔާތުގެ މައްޗަށް 2002 ވަނަ އަހަރު އުފެއްދި "ޑާމާ" އަކީ މިފަދަ ފިލްމެކެވެ. އެކަމަކު ޑާމާ ބަލާފައި ހިންޏެއް ނާދެ އެވެ. އަދި އެއީ ޖޯކެއް ވެސް ނޫނެވެ. މީގެ މާނައަކީ ޑާމާއާ ވަރުން އެޅުވުމެއް ނޫނެވެ. އެ ފެންވަރަށް އަމްޖޭ ފިލްމް ޑައިރެކްޓް ކުރާ ވާހަކައެއް ވެސް ނޫނެވެ. އެފެންވަރަށް ފިލްމް ނުއުފެއްދޭނެ ކަންވެސް އިނގެ އެވެ. އެކަމަކު އެންމެ ފަހަރަކު ވެސް އެފަދަ ފިލްމެއްގައި ސީކުއެންސް ގެންގުޅެފައި ވާގޮތާއި ކެރެކްޓަރުން ބިލްޑުކޮށްފައިވާ ގޮތާ ކެރެކްޓާ ހޮވާފައިވާ ހުރި ގޮތް އަމްޖޭ ބަލައިފައި ހުރި ހެނެއް ހަފަރާތަކުން ސާބިތެއް ނުވެއެވެ. މިހެން ދަންނަވާއިރު މޮޅު ފިލްމެއް ހަދަން ކޮންމެހެން މޮޅު ފިލްމެއް ބެލުމަކީ ޝަރުތެއް ނޫން ކަން ވެސް އެނގެ އެވެ.\nމަޝްހޫރު ވާހަކަ ލިޔުންތެރިޔާ މަތިވެރި މުހައްމަދު ގާސިމްގެ މުޅި ހަފާރާތަށް ބަލާއިރު ބޭކާރު ޝަހުސިއްޔަތުތައް ވަނީ ފުނި ޖައްސާފަ އެވެ. މިސާލަކަށް ނަގާނަމެވެ. ފަރީލާގެ ރޯލަކީ ފިލްމުގައި ކުޑަ އަދި ބޭކާރު ރޯލެކެވެ. ފިލްމް ފަށައި އިރުކޮޅެއް ނުވެ ފެނިގެއްލޭ ތަރިއެއްހެން ފަރީލާ މަރުވެ އެވެ. މިއިން ދައްކައިދެނީ މާނައެއް ނެތް މަރެއް ގެނެސްދެން ހަދައިގެން ފިލްމު ހަރާބުކޮށްލުމުގެ އިތުރުން އަމްޖޭ އޯޑިއެންސަށް މަކަރު ހެދި ކަމަށް ނިންމާނެ ޖާގައެއް ފިލްމުގެ ތެރެއިން އުފައްދައި ދިނުމެވެ.\nދެން އޮތީ ރުންކުރު އަންހެނުންނަށް އިހާނެތިކޮށް ހިތުމުގައި ހައްދުފަހަނަ އަޅާފައިވާ ބަޝީރުގެ ކެރެކްޓާ އެވެ. އެއީވެސް ބޭނުމެއް ނެތް ޝަހުސިއްޔަތެކެވެ. ހަގީގަތުގައި އަމްޖޭގެ މި ނިންމުން އެކޮޅުކޮޅުން ޖަހާލައި ބަޝީރަކީ ހަފަރާތުގެ ސީރިއަލް ކިލާއަށް ހެދިނަމަ ފިލްމު ވަށައި ޖައްސަން ފަސޭހަވީހެވެ.\n"ހަފަރާތުން" ފެންނަ ބޮލަށް އުނދަގޫކުރާ ވާހަކަ ދައްކާ އަވައްޖެއް ނުވާނެ އެވެ. އަމްޖޭގެ 48 ވަނަ ޑައިރެކްޝަންގެ ފެންވަރު ވަޒަންކުރުމަށް މިވަރުން ވެސް ފުދޭނެ އެވެ.\n"މިއިންނަނީ އާދެވުނު މޮޔައިގާ." ކައިރީ ގައި ފިލްމު ބަލަން އިން މީހަކު ދާތަށް ފޮހެމުން ބުނެލި އެވެ. އާއެކެވެ.\nއަމްޖޭ ބުނިފަދަ ގޮންޖެހުންތަކެއް ފިލްމުން ނުފެނުނު ނަމަވެސް ހަފަރާތްބަލަން ދިޔުމަކީ މޮޔަކަމެއް ނޫނެވެ. ހުނުމަކީ ފަރުވާއެކެވެ. މިފިލްމު ބަލައިގެން ހީނލެވޭނެ އެވެ.\nމޫސަގެ ވާހަކަ، އެންމެނަށްވެސް ހިނިތުންވުމެއް!


SunOnline: Disney land ah dhaan beynun kudhinnah ranuge furusatheh\nޑިޒްނީ ލޭންޑަށް ދާން ބޭނުން ކުދިންނަށް ރަނުގެ ފުރުސަތެއް\n08 Nov 2019, 19:57\nއާއިލާއާ އެކު ޑިސްނީލޭންޑަށް ދެވޭ ޕްރޮމޯޝަނެއް ދިރާގުން ވަނީ ފަށާފައި ---\nކުޑައިރު، އެންމެ އުވާފާ ގަޑިއަކީ ކާޓޫން ބަލާ ގަޑި އެވެ. އެންމެ ކަމުދާ ކާޓޫން ނުވަތަ ފިލްމެއް އަންނަ ގަޑިއަށް ގޭގެ ހުރިހާ އެންމެންނާއެކު ޓީވީ ބަލަން އެގަޑިއަކަށް އިންތިޒާރު ކުރެއެވެ.\nދިވެހިންގެ ތެރޭގައި މިގޮތަށް އެންމެ ގިނަ ބަޔަކު ބަލަމުން ގޮސްފައިވަނީ ޑިޒްނީގެ ކާޓޫންތަކާއި ފިލްމުތަކެވެ. ޑިޒްނީގެ ފިލްމުތަކުގައި ހުންނަ ޝައުގުވެރި ވާހަކަތައް ގެނެސްދީފައިވާ ގޮތް އެންމެންގެ ސިކުނޑީގައި ވަނީ ހަރުލާފަ އެވެ. ޑިޒްނީގެ އުފެއްދުންތަކުގެ ތަކުގެ ފޭނުން ތިބި މިންވަރުން މިކަން ހާމަވެއެވެ.\nޑިޒްނީން ގެނެސްދީފައިވާ ގިނަ ފިލްމު، ކާޓޫން އަދި ޝޯތައް ދިވެހިންގެ ތެރޭގައިވެސް މަޝްހޫރެވެ. ކުޑައިރުން ފެނިގެން ޑިޒްނީގެ ކެރެކްޓާތަކާއި ފިލްމުތައް ހަނދާނުގައި ވަނީ ހަރުލާފަ އެވެ. ކުޑައިރު އުފަންދުވަހުގެ ޕާޓީގެ ތީމްތަކުން ސްކޫލްގެ ކޮންސެޓުން ފެށިގެން ޑިޒްނީގެ ކެރެކްޓާތައް ފެނުމަކީ މިކަމުގެ ހެއްކެކެވެ.\nޑިޒްނީގެ މަޝްހޫރު ކާޓޫންތަކުގެ ތެރޭގައި ހިމެނޭ ފްރޯޒަން، ލައަން ކިންގް، މިކީ މައުސް، ސްޕައިޑާ މޭން، ހަނާ މޮންޓާނާ ފަދަ ފިލްމުތަކަކީ މިހާރު ސިނަމާގައި އެޅުވިޔަސް ދިވެހިންގެ ތެރޭގައި ހައުސް ފުލްވާނެ ޝޯތަކެއް ކަން ޔަގީނެވެ. އަދި ޓީވީ ޗެނަލުން ކޮންމެ ދުވަހަކު ދެއްކިޔަސް އެބަލަން ފޫހިކަމެއް ނެތި ތިބެވޭނެ ޝޯތަކެވެ.\nޑިޒްނީގެ އެންމެ ހާއްސަ ކަމަކީ މި ފިލްމްތައް އެމީހުންގެ އުފެއްދުންތައް ހުރިހާ އުމުރެއްގެ މީހުންވެސް ޝައުގުވެރިކަމާއި ފޫހިކަމެއް ނެތި ބަލާލެވޭ ކަމެވެ.\nކުޑަކުދިންނަށް ބަލާލެވޭ ހުރިހާ ޗެނަލްތަކުގެ ތެރެއިން ވެސް ޑިޒްނީގެ ޗެނަލްތަކަށް ދިވެހިންގެ މެދުގައިވެސް ޑިމާންޑް މިހާ އިތުރުވުމުގެ އެންމެ ބޮޑު އެއް ސަބަބަކީ މިއެވެ. ޑިޒްނީގެ އަމާޒަކީ އެމީހުންގެ ކޮންޓެންޓް އާއިލާގެ ކޮންމެ މެމްބަރަކުވެސް ހިތްހަމަޖެހުމާއި އެކު ބަލާލެވޭނެ އެއްޗެއްގެ ގޮތުގައި ގެނެސްދިނުމެވެ.\nރާއްޖޭގައި ޑިޒްނީ ގެ ހުރިހާ ޗެނަލްތަކެއް މިހާރު ދިރާގު ޓީވީ މެދުވެރިކޮށް ބަލާލެވޭނެއެވެ. ދިރާގު ޓީވީން ޑިސްނީ ޗެނަލް އާއި މާވެލް އެޗްކިއު އާއި ޑިސްނީ ޖޫއާރް އާއި ޑިސްނީ އިންޓަނޭޝަނަލް އެޗްޑީ ލިބެއެވެ.\nކުޑަކުދިންގެ މެދުގައި މި ޗެނަލްގެ މަގުބޫލުކަމާއި އެކު ކޮންމެ ކުޑަކުއްޖަކު ވެސް ޗުއްޓީ ހޭދަކޮށްލަން ދާން އެންމެ ޑްރީމް ކުރާނީ ޑިސްނީ ލޭންޑް އަށެވެ. ޑިސްނީ ލޭންޑަށް އެ ކުދިން އާއިލާ އާއި އެކު ގެންދިއުމަށް ދިރާގުން މިހާރު ވަނީ ރަނުގެ ފުރުސަތެއް ހުޅުވާލާފަ އެވެ.\nދިރާގު ޓީވީގެ ކަސްޓަމަރުންނަށް ހާއްސަ ޕްރޮމޯޝަނެއް ގެ ދަށުން ޑިޒްނީ ކެރެކްޓާސްތަކާ އެކީގައި، އެތަން ތަޖުރިބާކޮށްލުމުގެ ފުރުސަތު މިހާރު މިއޮތީ ފަހިވެފަ އެވެ.\nމި ޕްރޮމޯޝަނުގައި ދިރާގު ޓީވީ މިހާރު ގެންގުޅުއްވާ ކަސްޓަމަރުންގެ އިތުރުން އަލަށް ދިރާގު ޓީވީ ކަނެކްޝަން ނަންގަވާ ކަސްޓަމަރުންގެ ތެރެއިން ނަސީބުވެރި ފަރާތަކަށް ހުރިހާ ހަރަދަކާ އެކު ފަސް ދުވަހަށް ޝެންހާއި ގައި ހުންނަ ޑިޒްނީ ލޭންޑަށް އާއިލާއާ އެއްކޮށް ދިޔުމުގެ ފުރުސަތު ލިބިގެންދާނެއެވެ.\n"ގާލްސްޓުކޯޑު - ތިނަދޫ" ފަށައިފި\nދިރާގުގައި ގިނަ ދުވަސްވީ މުވައްޒަފުންނަށް އެވޯޑު ދީފި\nދިރާގު ކޮމްބޯ ޕްލޭންތައް ވަރަށް ސަޅި


ސްކޫލްތަކުގެ ކިޔެވުން މިއަދު ފަށައިފި- އަދިވެސް ސްކޫލުތަކުގައި ކުދިން މަދު :: މިކަލް ނޫސް\nސްކޫލްތަކުގެ ކިޔެވުން މިއަދު ފަށައިފި- އަދިވެސް ސްކޫލުތަކުގައި ކުދިން މަދު\n02 އެޕްރީލް 2017 16:13\nޏ.ޢޭއީސީ ކުދިން ކިޔެވުމާއި ގުޅޭ މަސައްކަތު ހަރަކާތެއްގައި\nމިއަހަރުގެ ދެވަނަ ޓާރމް މެދު ބަންދަށް3ދުވަސް ކުރިން ރާއްޖޭގެ ސްކޫލްތައް ބަންދު ކުރީ މުޅި ރާއްޖޭގައި ފެތުރެމުންދިޔަ ސްވައިން ފްލޫ ރޯގާގެ ނުރައްކާތެރިކަން ބޮޑުވެގެންނެވެ. މިއަދު ވަނީ ދެވަނަ ފަހަރަށް އަލުން ސްކޫލަތައް ހުޅުވާފައެވެ. ފުވައމްުލަކުގެ ސްކޫލަތަކަށް ވެސް މިދިޔަ ހަފުތާގައި ހާޒިރުވެފައިވަނީ ވަރަށް މަދު އަދަދެއްގެ ކުދިން ކަމަށް ވެއެވެ.\nއިތުރަށް ބަންދު ކުރި3ދުވަހަށް ފަހު ދެން އައީ ސްކޫލަތަކުގެ ޓާރމް މެދު ބަންދެވެ. އެއާއެކު އެއް ހަފުތާގެ ބަންދަކަށް ފަހު 26 މާރޗުގައި ސްކޫލްތައް ހުޅުވަން އެޑިއުކޭޝަން މިނިސްޓްރީން އެންގިއެވެ. ނަމަވެސް ސްކޫލްތަކުގެ ބެލެނިވެރިންނާއި އާއްމުން ސުވާލު އުފައްދަމުން ދިޔައީ ދިމާވި ބަލިމަޑުކަމުގެ ރޯގާގެ ނުރައްކާތެރިކަން ކުޑަ ނުވަނީސް އަލުން ސްކޫލްތައް ހުޅުވުމަކީ ރައްކާތެރިކަމެއް ނޫންކަމަށް ބުނެއެވެ. އެޑިއުކޭޝަން މިނިސްޓްރީން ސްކޫލްތައް ބަންދުކުރީ ސިޔާސީ ބޭނުމަކަށް ކަމަށް ތުހުމަތުކޮށް އެޑިއުކޭޝަން މިނިސްޓްރީއަށް ފާޑު ކިޔުންތައް އަމާޒުވިއެވެ.\nއެއާއެކު ގާތްގަޑަކަށް %90 ބެލެނިވެރިން، ކުދިން ސްކޫލަތަކަށް ނުފޮނުވައެއްވެ. އެޑިއުކޭޝަން މިނިސްޓްރީން ދެވަނަ ދުވަހަކު ވެސް ބެލެނިވެރިން އަމަލުކުރާ ގޮތެއް ބެލުމަށް ސްކޫލަތަކުގެ ކިޔެވުން ކުރިޔަށް ގެންދިޔައެވެ. ނަމަވެސް ދެވަނަ ދުވަހުގެ ސްކޫލަށް ހާޒިރުވި ކުދިންގެ އަދަދު މާބޮޑު ތަންވެސް މަދުވެގެން ދިޔައެވެ.\nއެއާއެކު އެޑިއުކޭޝަން މިނިސްޓްރީން ސްކޫލްތައް އަލުން ބަންދުކުރިކަން އަލުން އިއުލާން ކުރިއެވެ. ދެވަނަ ފަހަރަށް ބަންދު ކުރުމަށްފަހު އަލުން ސްކޫލަތަކުގެ ކިޔެވުން ފެށީ މިއަދު،2އޭޕްރީލް ގައެވެ. މިއަދު ގިނައަދަދެއްގެ ކުދިން ސްކޫލަތަކަށް ދިޔައެވެ. މުޅިން ސްވައިންފުލޫއިން ރާއްޖެ ސަލާމަތް ނުވިޔަސް ރައްކާތެރިކަމުގެ މިންގަނޑު3ން މިހާރު ވަނީ އެއްކޮށް އުވާލާފައެވެ.\nފުވައްމުލަކުގެ ގިނަ ސްކޫލަތަކުގެ މިއަދުގެ ހާޒިރީއަށް ބަލާއިރު އަދި ވެސް މުޅިން އާއްމު ސްކޫލް ދުވަހެކޭ އެއްވަރަށް ސްކޫލަށް ކުދިން ހާޒިރުނުވާކަމަށް ވެއެވެ. ކްލާހަކުން އެވްރެޖްކޮށް5ކުދިން6ކުދިން ވަރު މަދުކަމަށް ވެއެވެ. ފުވައްމުލަކުގައި ވެސް ހުމުގެ ރޯގާ އުޅޭ ކަމަށް ބައެއް ޓީޗަރުންނާއި ބެލެނި ވެރިން ބުނެފައި ވެއެވެ.\nނަމަވެސް ނިސްބަތުން ފުވައްމުލަކުގަިއ ސްވައިން ފްލޫގެ އަސަރު ކުޑަކމަށް ބެލެވެއެވެ.


تفسير سورة الماعون – ٤ – DhiSalafiyyah\n18/11/2014 ތަފްސީރު, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\nމާނައީ: “އަދި ހިފައިގެންގުޅޭ ތަކެތި މީހުންނަށްނުދީ، މަނާކުރާ މީހުންނެވެ.”\nއެބަހީ: މީސްތަކުން ބޭނުންވެގެން އަންނަ ކަންވާރުފަދަ ތަކެތި އެބައިމީހުންނަށް ދިނުމުން މަނާވެގަތުމެވެ. މިސާލަކަށް މީހަކު އައިސް “އަހަރެން ބާލިދީއަކަށް ބޭނުންޖެހިއްޖެ އޭ”، ނުވަތަ “ފެންބޯތައްޓަކަށް ބޭނުން ޖެހިއްޖެ އޭ” ނުވަތަ “ހޮޅިބުރިއަކަށް ބޭނުންޖެހިއްޖެ އޭ” ނުވަތަ މިފަދަ ކަމަކަށް އެދުމުން މަނާވެގަތުމެވެ. މިފަދަ މީހަކީވެސް މަލާމާތް ލިބިގެންވާ މީހެކެވެ. މިފަދަ ތަކެތި ދިނުން މަނާވެގަތުން ދެ ބަޔަކަށް ބެހިގެންވެއެވެ.\nފުރަތަމަ ބައި: ނުދިނުމުގެ ސަބަބުން ފާފަވެރިވާ ބައި\nދެވަނަ ބައި: ނުދިނުމުގެ ސަބަބުން ފާފަވެރިނުވާ އެހެނަސް ހެޔޮކަމަކުން މަޙްރޫމުވާ ބައި\nއޭނާ ކުރުން ވާޖިބުވާ މިންވަރުން މަނާވެގަތުމުން ފާފަވެރިވެއެވެ. އަދި ވާޖިބުނުވާ މިންވަރުން މަނާވެގަތުމުން ފާފަވެރިއެއް ނުވާނެއެވެ. އެހެނަސް ހެވަކުން މަޙްރޫމުވެއެވެ. މިސާލަކަށް: ޙާލުގައި ޖެހިފައިވާ މީހަކު އައިސް ތިމަންނާއަށް ފެންފޮދެއް ދޭށޭ، ފެންފޮދެއް ނުލިބިއްޖެނަމަ މަރުވެދާނޭ ބުނެފިނަމަ އެފަދަ މީހަކަށް ފެންދިނުން ވާޖިބުވާނެއެވެ. އަދި ނުދީފިނަމަ ފާފަވެރިވެސްވާނެއެވެ. އެފަދަ މީހަކު ފެންނުދިނުމުގެ ސަބަބުން މަރުވެއްޖެނަމަ ފެންނުދިންމީހާގެ މައްޗަށް މަރުގެ ދިޔަދިނުންވެސް ލާޒިމުވާނެކަމަށް ބައެއް ޢިލްމުވެރިން ވިދާޅުވެއެވެ. އެހެނީ މަރުވިމީހާ މަރުވުމުގެ ސަބަބަކީ ފެންނުދިން މީހާކަމުގައިވާތީއެވެ. އަދި އޭނާގެ މައްޗަށް އެފަދަ މީހެއްގެ އެއެދުނު ކަންތައް ކޮށްދިނުމަކީ ވާޖިބެކެވެ.\nއެހެންކަމުން ކޮންމެ މީހަކުވެސް އެމީހެއްގެ އަމިއްލަ ނަފްސު މިފަދަ ސިފަތަކުން ސިފަލިބިގެންވޭތޯ މުރާޖަޢާ ކޮށްލަން ޖެހެއެވެ. އަދި މިފަދަ ސިފަތަކުން ސިފަ ލިބިގެންވާކަމުގައިވާނަމަ، (އެބަހީ: ނަމާދު އަޅާ އެކަމަށް ފަރުވާކުޑަކޮށް، އެހެންމީހުންނަށް ހެޔޮފޯރުކޮށްދިނުމުން މަނާވެގަންނަނަމަ)، އެމީހަކު ﷲ ތަޢާލާއަށް ތައުބާވެ ޙައްޤުމަގަށް އެނބުރި ރުޖޫޢަވާން ޖެހެއެވެ. އެހެންނޫންނަމަ އެފަދަމީހަކަށް ހަލާކުހުރިކަމުގެ ޚަބަރު ހުއްޓެވެ. އަދި އެފަދަ ސިފަތަކުން ސަލާމަތްވެގެންވާނަމަ އެމީހަކަށް އުފާވެރިކަމަގެ ޚަބަރު ހުއްޓެވެ. ﷲ ތަޢާލާ އަޅަމެން އެފަދަ ބަޔަކަށްވުމުން ސަލާމަތް ކުރައްވާށިއެވެ!\nދަންނާށެވެ. ޤުރުއާނުގެ ހަމައެކަނި މަޤްޞަދަކީ އަޅުކަމެއްގެ ގޮތުގައި ކިޔުމެއްނޫނެވެ. އެ ކިޔެވުމާއެކު އޭގައިވާ ސިފަތަކުން ސިފަލިބިގަތުންވެސް ލާޒިމުވެއެވެ. އެހެންކަމުން ޢާއިޝާ رضي الله عنها ވިދާޅުވިއެވެ.\n((فَإِنَّ خُلُقَ نَبِيِّ اللهِ صَلَّى اللهُ عَلَيْهِ وَسَلَّمَ كَانَ الْقُرْآنَ)) [أخرجه مسلم]\nމާނައީ: “ފަހެ ހަމަކަށަވަރުން ނަބިއްޔާ صلى الله عليه وسلمގެ ޚުލްޤުފުޅަކީ ޤުރުއާނެވެ.”\nޚުލްޤުފުޅުގެ މާނައަކީ އަޚްލާޤެވެ. އެ އަޚްލާޤު ނަންގަވަނީ ޤުރުއާނުންކަމެވެ. ﷲ ތަޢާލާ އަޅަމެންނަށް ދުނިޔެއާއި އާޚިރަތުގައި ޤުރުއާނުގައިވާ ހެވާއި މަންފާއަށް ތައުފީޤުދެއްވާށިއެވެ. ހަމަކަށަވަރުން އެކަލާނގެއީ ހުރިހާކަމަކަށް ކުޅަދުންވަންތަ ރަސްކަލާނގެއެވެ.


Harry Kane huree aniyaa ga eh noon: Southgate - Vaguthu\n6 މަސް ކުރިން ( އޮކްޓޯބަރ 14, 2020 )\nޓޮޓެންހަމަށް ކުޅެމުން އަންނަ ފޯވާޑް ހެރީ ކޭން ހުރީ އަނިޔާގައި ނޫންކަމަށް އިނގިރޭސި ކޯޗު ގެރެތް ސައުތްގޭޓް ބުނެފިއެވެ.\nނޭޝަންސް ލީގުގައިި އިނގިރޭސި ގައުމީ ޓީމު ބެލްޖިއަމް އަތުން މޮޅުވި މެޗުގައި ކޭން ކުޅެން އަރާފައިވަނީ ބަދަލު ކުޅުންތެރިއެއްގެ ގޮތުގައި މެޗުގެ 66 ވަނަ މިނެޓުގައެވެ. މި މެޗުގައި ކޭން ފުރަތަމަ އެގާރައިގައި ނުފެނުމުގެ ސަބަބުން މީސްް މީޑިއާގައި ދައުރުވަމުން ދިޔައީ ކޭން އަނިޔާގައި ހުރިކަމުގެ ވާހަކަތަކެކެވެ.\nމިކަމާއި ކަންބޮޑުވުން ފާޅުކޮށް ޓޮޓެންހަމުގެ ކޯޗު މޮރީނިއޯ ވަނީ މިހާ ގާތްގާތުގައި މެޗުތައް ކުޅެމުންދާ ދަނޑިވަޅެއްގައި ގައުމީ ކޯޗުންނަން ކުޅުންތެރިންގެ ރައްކާތެރިކަމަށް ބެލުމަށް ގޮވާލާފައެވެ. މިކަމަށް ރައްދުދެމުން އިނގިރޭސި ކޯޗު ސައުތްގޭޓް ބުނީ އޭނާ ބޭނުންވަނީ ކުޅުންތެރިން އެންމެ ފިޓުކޮށް ރަނގަޅު ފޯމުގައި ބޭތިއްބުމަށް ކަމަށެވެ.\n" އަހަރެންނަށް އަސްލު ނޭނގެ އެއީ ކީއްވެ ދެކެވޭ ވާހަކައެއް ކަމެއް ، ކޭން އެ މެޗުގައި އަސްލު ފުރަތަމަ ކުޅެން ނޭރުވީ ރަނގަޅަށް ފަރިތަކުރުންތަކުގައި ވަގުތު ދެވިފައި ނުވާތީ ، އެ މެޗުގައިވެސް އޭނާ ހުރީ ފިޓްކޮށް ހަމަ ރަނގަޅަށް " ސައުތްގޭޓް ބުންޏެވެ.\nމީގެ އިތުރުން އޭނާ ބުނެފައިވަނީ މިދިޔަ ހަފްތާގައި ކުރި ސްކޭންތަކަށް ފަހު އެއްްވެސް ކުޅުންތެރިއަކަށް އަނިޔާއެއް ވެފައިނުވާ ކަމަށެވެ.\nމިއަހަރު ކުޅުނު މެޗުތަކުން ކޭން އަށް އިނގިރޭސި ގައުމީ ޓީމަށް މިހާތަނަށް ލަނޑެއް ކާމިޔާބުކުރެވިފައި ނުވެއެވެ. އޭނާ ވަނީ މިހާތަނަށް އިނގިރޭސި ގައުމީ ޓީމަށް 48 މެޗު ކުޅެދީ 32 ލަނޑު ކާމިޔާބުކޮށްފަަ އެވެ. ދެން ކުރިއަށް އޮތް މެޗުގައި އިނގިރޭސި ގައުމީ ޓީމު ނިކުންނާނީ ޑެންމާކާއި ދެކޮޅަށެވެ.\nއިނގިރޭސި އެފްއޭގެ ޗެއަރމަން މަގާމުން އިސްތިއުފާދީފި


Jeddah in Male ah: Qaumu binaakurumaai dhaulai hingumuge nazarihyaa\nޖިއްދާއިން މާލެއަށް: ޤައުމު ބިނާކުރުމާއި ދައުލަތް ހިންގުމުގެ ނަޒަރިއްޔާ\nއިންސާނުންގެ ދިގު ތާރީޚުގައި އެކި މަރުޙަލާތަކުގައި ތަފާތު ޤައުމުތަކާއި ރަށްތަކާއި ދައުލަތްތަކުގެ ކަންކަން ހިނގައިދިޔަ ގޮތުގެ މަޢުލޫމާތު ތާރީޚީ ފަތްތުށްތަކުން ފެންނަން އެބަހުއްޓެވެ. އެ ދައުލަތްތަކުގެ ތާރީޚަށް ބަލާއިރު ކޮންމެވެސް މަރުޙަލާއެއް ނުވަތަ މަރުޙަލާތަކެއް އެހެން މަރުޙަލާތަކަށް ވުރެ، ކޮންމެވެސް އެއް ގޮތަކުން ޚާއްޞަ އެވެ.\nއެއީ ކޮންމެ ޘަޤާފަތެއްގެ އަހުލުވެރި ބަޔަކު ހިންގި ދައުލަތެއް ކަމުގައި ވިޔަސް މިކަން އޮތީ މިހެންނެވެ. އެގޮތުން ދައުލަތްތަކުގެ އެ ފަދަ މަރުޙަލާތައް އެ ގޮތް މިގޮތުން ފާހަގަ ކުރެވިގެން ދަނީ އެމަރުޙަލާއެއްގައި އެދައުލަތެއް ހިނގަންތިބޭ ބައެއްގެ ޢަމަލުތަކާއި އެބަޔަކު ގެންގުޅޭ ވިސްނުމާއި ސިޔާސަތުތަކުގެ ސަބަބުންނެވެ.\nއާދެ! ކީރިތި ޤުރުއާނަށް ނަޒަރު ހިންގާލާއިރު އެކި ޤައުމުތަކާއި ޤައުމުތަކުގައި ވެރިކަންކުރި ވެރިންގެ ވާހަކަ ބަޔާން ވެގެން ވެއެވެ. ގިނަ ޙަޟާރަތްތަކާއި ދައުލަތްތަކުގެ ވާހަކަ ބަޔާން ކުރައްވާފައި ވެއެވެ. އެއުރެން ހޯދި ޢުމްރާނީ ކުރިއެރުންތަކުގެ ވާހަކަވެސް ބަޔާން ކުރައްވާފައި ވެއެވެ. ބައެއް މީހުންނާ ބެހޭ ގޮތުން ވަރަށް ތަފްސީލުކޮށް ބަޔާންވެފައިވާއިރު އަނެއް ބަޔަކާ މެދު ޢިބުރަތް ޙާޞިލް ކުރެވޭ މިންވަރަށް ބަޔާން ވެފައި ވެއެވެ.\nއެކި އެކި ޤައުމުތަކުގެ ވާހަކަ ޤުރުއާނުގައި ބަޔާންވެގެން ވާއިރު، އެންމެ ބޮޑަށް އަމާޒު ކުރައްވާފައި ވަނީ އެމީހުންގެ ޢަސްކަރީ ވަރުގަދަ ކަމާއި އިޤުތިޞާދީ ފުދުންތެރިކަމާއި ޢުމްރާނީ ތަރައްޤީއާއި ވިޔަފާރިއާއި ކުރިއަރާފައިވާ މިންވަރަށެވެ.\nޤައުމުތައް ސިފަކޮށް ޤުރުއާނުގައި ބަޔާންކުރައްވާފައިވާ މާޒީގެ ތަޞްވީރަކަށް ނަޒަރު ހިންގާލަމާ ހިންގަވާށެވެ.\nއަލްފަޖްރު ސޫރަތުގައި މާތް ﷲ ވަޙީކުރައްވާފައިވާ އާޔަތްތަކުގެ މާނައިގައިވެއެވެ. (އެއީ ތަނބުތަކުގެ ވެރި، إرم އެވެ ކިއުނު ރަށުގެ أهل ވެރިންނެވެ. އެ ބިނާތަކަކީ، އެހެން ރަށްތަކުގައި އެފަދަ ބިނާތަކެއް ހެދިފައި ނުވާފަދަ ބިނާތަކެކެވެ. އަދި ثمود ބާގައިމީހުންނާ މެދުގައިވެސްމެ އެވެ. އެއުރެންނީ، ވާދީގައި ހިލަ ކަނޑައި، ގެދޮރު އަޅައި އުޅުނު މީހުންނެވެ. އަދި لشكر ތަކުގެ ވެރި فرعون އާ މެދުގައިވެސްމެއެވެ.) އަލްފަޖްރު ، 7-10\nމި ކުރު އާޔަތްތަކުގައި ބަޔާންކުރައްވާފައި އެވަނީ ތިން ޙަޟާރަތެއްގެ ވާހަކައެވެ. އާޔަތްތަކުގައި އެވަނީ ޢުމްރާނީ ގޮތުން އެމީހުން ގެނައި ކުރިއެރުމާއި ތަރައްޤީގެ ވާހަކައެވެ. އުޅެމުންދިޔަ ތަނަވަސްކަމުގެ ވާހަކައެވެ. އަސްކަރީ ވަރުގަދަކަމުގެ ވާހަކައެވެ. އެމީހުންގެ ކިއްލާތަކާއި ގަނޑުވަރުތަކުގެ ވަރުގަދަކަމާއި އުސްކަމުގެ ވާހަކައެވެ. އެންމެ އަޖައިބު ކަމަކަށް ފާހަގަވަނީ ބޮޑެތި ބިޔަ ފަރުބަދަތައް ކަނޑައިގެން ހަދާ ކިއްލާތަކުގެ ވާހަކައެވެ.\nއާދެ! ޤައުމުތަކާއި ދައުލަތްތަކާއި ޘަޤާފަތްތަކާއި ޙަޟާރަތްތަކާ ބެހޭ ގޮތުން ޤުރުއާނުން ދައްކަވާ ދެއްވާފައިވާ ތަޞްވީރަށް ނަޒަރު ހިންގާލުމުން މި ޒަމާނުގައި ދައުލަތާއި ވެރިކަމެއް ހިންގައި ޤައުމެއް އިޤުތިޞާދީގޮތުންނާއި ޢުމްރާނީ ގޮތުން ތަރައްޤީ ކުރުމަށް ބޭނުންވާ ފަލްސަފީ މިސާލުތައް އެއިން ލިބިގަނެ ވެއެވެ. އިސްވެދިޔަ ޤައުމުތަކާއި އުންމަތުގެ ކުށަކީ އެމީހުން ދުނިޔެއަށް ގެނައި އަޖައިބު ކުރުވަނިވި ކުރިއެރުމާއި ޙަޟާރަތެއްނޫނެވެ.\nނަމަވެސް އެމީހުންގެ ކުށަކަށްވީ ހަމަ އެކަނި މާއްދިއްޔަތުގެ މައްޗަށް ޙަޟާރަތްތައް ބިނާ ކުރުމެވެ. އެމީހުންގެ އާދަޔާ ޚިލާފު ކުރިއެރުންތަކާއެކު ﷲ އަށް އީމާންވި ނަމަ އެމީހުންގެ ދައުލަތްތަކާއި ޙަޟާރަތު ޤިޔާމަތާ ޖެހެންދެން ދެމިގެން ދިޔައީހެވެ. ނަމަވެސް ވަޙީގެ މައްޗަށް ބިނާނުވި ދުނިޔޭގެ ކޮންމެ ޙަޟާރަތެއް ވެސް ވަނީ ތާޜީޚަށް ޖާގަދީ އިންސާނީ ވުޖޫދުން ފޮހެވިގެން ގޮސްފައެވެ. ފާރިސީންގެ ވަރުގަދަ ދައުލަތާއި ރޯމަނުންގެ ވަރުގަދަ ދައުލަތާއި ބާބިލްގައި އުފެދުނު ވަރުގަދަ ޙަޟާރަތާއި މިޞްރުގައި އުފެދުނު ޙަޟާރަތްތަކަކީ މީގެ މިސާލުތަކެކެވެ.\nއިސްލާމްދީނަކީ ތަރައްޤީއާއި ޢުމްރާނީ ކުރިއެރުމަށް ގޮވާލާފައިވާ ދީނެވެ. އިސްލާމީ ޢަޤީދާގެ މަތީގައި ޤާއިމުވި ދައުލަތްތަކުންވަނީ ދުނިޔެ ޙައިރާންކޮށްލި ވަރުގަދަ ޙަޟާރަތެއް ޤާއިމުކޮށްދީފަ އެވެ. އުމަވީ ދައުލަތާއި އައްބާސީ ދައުލަތާއި ސްޕޭންގައި އުފެދުނު އިސްލާމީ ދައުލަތާއި ޢުޘްމާނީ ދައުލަތާއި ހިންދު ކަރައިގައި އުފެދުނު މުޣޫލުންގެ ދައުލަތަކީ، އިސްލާމީ ތާރީޚުގެ އިތުރުން އިންސާނީ ތާރީޚުގައި ވެސް ފާހަގަކޮށްކެވީ ދައުލަތްތަކެވެ.\nއާދެ! ކުޑަވެސް ޝައްކެއްނެވެ. މާޒީއަކީ ޢިބުރަތުގެ ސުންބުއްޔެވެ. ދެން، އަދުގެ ޙާލަތަށް ނަޒަރު ހިންގާލަމާ ހިނގަވާށެވެ. މިއަދުވެސް ދައުލަތްތަކުގެ އަމާޒު މާޒީގެ ޙަޟާރަތްތަކާ ވަކި ތަފާތެއް ނޫނެވެ. ބޮޑެތި ބިނާތަކާއި ވަރުގަދަ ކިއްލާތަކާއި އަސްކަރީ ބާރުވެރިކަމާއި އިޤުތީޞާދީ ކުރިއެރުން ހޯދުމަށް ދައުލަތްތަކުން މަސައްކަތް ކުރެއެވެ. ޒަމާން މިއޮތީ ބަދަލުވެފައެވެ. ނަމަވެސް އިންސާނީ ފިކުރާއި ޠަބީޢަތާއި ވިސްނުން ބަދަލެއް ނުވެއެވެ. ބަދަލުވީ ކަންކުރާ ގޮތެވެ. ކުރިން ބޮޑު ދުނިޔެއެއް ގޮތުގައި ދެކެމުން އައި ދުނިޔެ މިވަނީ ބަވަނަވެ ކުޑަ މުޖުތަމަޢަކަށް ވެފައެވެ. މުޖުތަމަޢުތައް ވެސް ވަނީ ބަދަލުވެފައެވެ. މުޖުތަމަޢުތަކުގައި އުޅޭ މީހުންނާއި އެއުރެންގެ ޙާޖަތްތަކާއި ބޭނުންތައްވެސް ވަނީ ބަދަލުވެފައެވެ. ކުޑަވެސް ޝައްކެއްނެތެވެ.\nމިޒަމާނުގައި ޤައުމެއް ކުރިއަރުވައި ދައުލަތެއް ބިނާކުރެވިދާނެ ގިނަ ގޮތްތަކެއް ތަރުތީބު ކުރެވިދާނެއެވެ. ނަމަވެސް އަޅުގަނޑަށް ފެންނަ ގޮތުގައި ވަރުގަދަ ދައުލަތެއް ޤާއިމު ކުރުން ބިނާވެގެންވަނީ މައިގަނޑު ހަތަރު އަސާސެއްގެ މައްޗަށެވެ. އެއީ:\n(ހ) ސިޔާސީ ހަމަޖެހުން (Political Stability)\n(ށ) ޤައުމީ ސަލާމަތާއި އަމަން އަމާންކަން (National Security)\n(ނ) ވަރުގަދަ އިޤުތިޞާދު (Strong Economy)\n(ށ) ބައިނަލްއަޤުވާމީ ގުޅުން (International Relation)\nމި ދެންނެވި މައިގަނޑު ހަތަރު އަސާސެވެ. މި އަސާސްތަކުގެ މައްޗަށް ޚުލާޞާ ގޮތެއްގައި ނަޒަރު ހިންގާލާނަމެވެ.\nދައުލަތެއް ކުރިއަރައި ދިއުމުގެ އެންމެ މުހިންމު އެއް އަސާސަކީ އެދައުލަތެއްގައި ސިޔާސީ ހަމަޖެހުން ދެމި އޮތުމެވެ. އެއްވެސް ދައުލަތެއްގައި ސިޔާސީ ހަމަޖެހުން ދެމިގެންދާނީ ހަރުދަނާ ޤާނޫނު އަސާސީ އެއް އޮވެގެންނެވެ. އެ ޤާނޫނު އަސާސީއަކީ ޤައުމުގެ އެންމެހާ ރައްޔިތުންގެ ޙައްޤުތައް ރިޢާޔަތްކުރެވިގެންވާ ޤާނޫނު އަސާސީ އެއްކަމުގައިވާންވާނެއެވެ. ސިޔާސީ ހަމަޖެހުން ޤާއިމުވެގެން ދިއުމުގެ އަނެއް ކަމަކީ އިންސާނީ ޙައްޤުތައް ކަށަވަރު ވެފައި އޮތުމާއި މިނިވަންކަން ލިބިދީފައި އޮތުމެވެ. މިދަންނަވަނީ މުޠުލަޤު މިނިވަންކަމެއްގެ ވާހަކައެއްނޫނެވެ. ޚިޔާލު ފާޅުކުރުމުގެ މިނިވަންކަމާއި ދިރިއުޅުމުގެ މިނިވަންކަމެވެ. ފިޠުރީ ގޮތުން އިންސާނާއަށް ލިބިގެންވާ މިނިވަންކަމަށް އެހެނިހެން ޤައިދުތައް ކުރިމަތިކުރެވޭ ނަމަ، އޭނާގެ ކެތްތެރިކަން ކޮޅުންލާ ދުވަހެއް އަންނާނެއެވެ. ހަމަޖެހުން ގެއްލިގެންދާ ހިސާބަކީ އެއީއެވެ. ހަމަ މިމަގުން ދައުލަތުގައި އޮންނަ ސަރުކާރަކީ ޚުދު މުޚުތާރު ސިފަތަކުން އެއްކިބާވެފައިވާ، ރައްޔިތުންގެ ލޯބި ލިބިފައިވާ ސަރުކާރަކަށް ވާންޖެހޭނެއެވެ. ދައުލަތް ބިނާކުރުމުގައި ޙަޤީޤީ ބާރުވެރި ފަރާތަކީ ދުސްތޫރީ ގޮތުން ރައްޔިތުންނެވެ. ދައުލަތެއްގެ ތެރޭގައި ސިޔާސީ ހަމަޖެހުން ޤާއިމުވެފައި އޮންނާނީ ސިޔާސީ ގޮތުން ޙަރަކާތްތެރިވުމަށް ބޭނުންވާ ފަރާތްތަކަށް ތަފާތުކުރުމެއް ނެތި ޖާގަ ދެވިގެންނެވެ.ތަފާތު ވިސްނުންތައް އޮތުމަކީ ޞުލްޙަވެރިކަމަށް މަގުފަހިކުރެވޭނެ ކަމެކެވެ. ފިކުރީ ތަފާތުވުންތަކަކީ މުޖުތަމަޢުގައި ވަޒަންހަމަ ކުރުމުގެ މައިގަނޑު ތަނބެވެ. ކަންކަމުގައި ފާޑު ނުކިޔޭ ނަމަ ކަންކަން ރަނގަޅު ކުރެވޭނެ ގޮތެއްނޯންނާނެއެވެ. ބިނާކުރަނިވި ފާޑުކިއުންތަކަކީ ސިޔާސީ ހަމަޖެހުމުގެ ރުކުނެކެވެ.\nޤައުމީ ސަލާމަތާއި އަމަންއަމާންކަން\nއަމަންއަމާންކަމަކީ ދައުލަތެއް ތަރައްޤީކުރުމުގެ އެންމެ މުހިންމު އެއް އަސާސެވެ. އަމަން އަމާންކަން ދެމެހެއްޓޭނީ އަމަންއަމާންކަން ދަމަހައްޓަން ވަރުގަދަ ބާރުތަކެއް އޮވެގެންނެވެ. އެ ބާރުތަކުގެ މީހުންނަކީ ޒަމާނީ ތަމްރީނު ލިބިފައިވާ ބަޔަކަށް ވާންޖެހޭނެއެވެ. އަދި އަމަން އަމާންކަން ބަލަހައްޓާ މުއައްސަސާތަކަކީ ބޭނުންވާ ވަސީލަތްތައް ފުރިހަމަ ވެފައިވާ މުއައްސަސާތަކަކަށް ވާންޖެހޭނެއެވެ. އެ ބާރުތައް ވާންޖެހޭނީ ކޮންމެ ހިނދެއްގައި ވެސް އެތެރެއިންނާއި ބޭރުން ޤައުމަށް ކުރިމަތިވާ ގޮންޖެހުންތަކުން ޤައުމު ސަލާމަތްކުރެވޭނެ ފަދަ ޤާބިލު ބާރުތަކަކަށެވެ. ޢަމުދުން މިޒަމާނުގައި ހުރި ގޮންޖެހުންތަކުގެ ތެރޭގައި ޓެރަރިޒަމްގެ ނުރައްކާ ވަރަށް ބޮޑެވެ. ޓެކްނޮލަޖީގެ ބޭނުންކޮށްގެން ފިކުރީ ގޮތުން ޓެރަރިޒަމްއާ ދެކޮޅަށް ހަނގުރާމަކުރުމުގެ ފަލްސަފާއެއް، ދައުލަތުގެ އަމްނާ ބެހޭ މުއައްސަސާތަކުގައި އޮންނަންވާނެއެވެ. މިޒަމާނުގައި ގިނަ ފަހަރު ކުދި ކުދި ޤައުތަކަށް އަސްކަރީ ގޮތުން ކުރިމަތިލާންޖެހޭ ފަދަ ޙާލަތްތައް ނާދިރުވެދާނެއެވެ. އެހެން ނަމަވެސް އަބަދުވެސް ދައުލަތް އޮންނާނީ ފިކުރީ ގޮތުން ކުރެވޭ ހަނގުރާމައިގެ ޙާލަތުގައެވެ. އެއަށް ތައްޔާރުވެގެން ތިބުމަކީ ކޮންމެހެން ބޭނުންތެރި ކަމެއްކަމުގައި ދެކެމެވެ. ދައުލަތެއްގައި ފިކުރީ އަމާންކަން ޤާއިމު ވެފައި އޮތުމަކީ ދައުލަތުގައި އަމްނާއި އަމާންކަން ދެމިއޮތުމުގެ އެންމެ މުހިންމު ރުކުނެވެ. މިހެންކަމުން ޑިފެންސް ފޯސްއާއި ޕޮލިސްގެ އެންމެ މުހިންމު ސްޓްރެޓެޖީ އަށް ވާންޖެހޭނީ ދައުލަތުގެ ތެރޭގައި ފިކުރީ އަމާންކަން ޤާއިމު ކުރުމަށް މަސައްކަތްކުރުމެވެ. މިކަންކަމުގެ އިތުރުން ދުނިޔޭގެ އެކި އެކި ޢަސްކަރީ ކޯލިޝަންތަކާއި ޞުލްޙަ ބަލަހައްޓާ ލަޝްކަރު ތަކުގައި ބައިވެރިވުމަކީ ވެސް އެކަމުގެ މަންފާ ދައުލަތަށް އޮންނާނެކަމެކެވެ.\nއިޤުތިޞާދަކީ ޤައުމެއްގެ މައިބަދައެވެ. ފުދުންތެރި އިޤުތިޞާދެއް ނެތް ޤައުމެއްގައި ވަރެއް ނުހުންނާނެއެވެ. މިހެންކަމުން މިޒަމާނުގައި ވެސް ދައުލަތްތަކުން އެންމެ ބޮޑަށް މަސައްކަތްކުރަނީ އެދައުލަތްތަކަކީ އިޤުތިޞާދީ ގޮތުން ފުދުންތެރި ބަޔަކަށް ވޭތޯއެވެ. ރައްޔިތުންގެ ބޭނުންތައް ފުރިހަމަގޮތުގައި ފުއްދާދެވޭތޯ އެވެ. މައިގަނޑު ގޮތެއްގައި މިޒަމާނުގައި ޤައުމެއްގެ އިޤުތިޞާދު ބައްޓަންވެގެންދަނީ އަސާސީ ފަސްކަމެއްގެ މައްޗަށެވެ.\n- އާލާވެގެންދާ ޠަބީޢީ ޤުދުރަތީ ވަސީލަތްތައް: މީގެ މުރާދަކީ ދަނޑުވެރިކަމާއި މަސްވެރިކަން ފަދަ ކަންކަމެވެ. ބައެއް ޤައުމުތަކުގައި ދަނޑުވެރިކަމަކީ އިޤުތިޞާދުގައި މުހިންމު ދައުރެއް އަދާކުރާ ވަސީލަތެވެ. އަނެއްބައި ޤައުމުތަކުގައި މަސްވެރިކަމަކީ ވެސް އެފަދަ މުހިންމު ވަސީލަތެކެވެ.\n- ޕެޓްރޯލްއާއި މަޢުދަނުތައް: އާލާވެގެންދާ ޠަބީޢީ ވަސީލަތްތައް މަދު ޤައުމުތަކުގައި ތެލާއި މަޢުދަނުތަކުގެ އިޤުތިޞާދަކީ އެންމެ ވަރުގަދަ އިޤުތިޞާދެވެ، މިސާލަކަށް ދަންނަވަނީ ނަމަ ޕެޓްރޯލަކީ ދަނޑުވެރިކަން ފަދަ ވަސީލަތްތައް މަދު ޤައުމުގައި މުހިންމު ނިސްބަތެއް އަދާކުރާ ވަސީލަތެކެވެ.\n- ޠަބީޢީ މަންޒަރުތަކާއި ރީތީ މާޙައުލާއި ތާރީޚާއި ޘަޤާފަތުގެ މައްޗަށް ބިނާވެފައިވާ ޓޫރިޒަމް: މިއީ ވަރަށް ގިނަ ޤައުމުތަކުގެ އިޤުތިޞާދުގައި މުހިންމު ދައުރެއް އަދާކުރާ ދާއިރާއެކެވެ. ދިވެހިރާއްޖެ ފަދަ ޤައުމަކުން ވެސް ޓޫރިޒަމްގެ ހިންގުމުގެ ވައްޓަފާޅި ބަދަލު ގެނެސް ތަނަވަސްކުރަންޖެހެއެވެ. އަޅުގަނޑުގެ ނަޒަރުގައި ރާއްޖޭގެ ޓޫރިޒަމްގައި ހުރި ޢައިބަކީ އެއްގޮތަކަށް ބައްޓަންވެފައިވުމެވެ. ރާއްޖޭގެ ރިޒޯޓްތައް ތަފާތު ގޮތްތަކުގެ މައްޗަށް ބައްޓަން ކުރެވިދާނެއެވެ. މިހާރު އޮތް ގޮތުން ރާއްޖެ ބޮޑަށް ސިފަވަނީ ހަނީ މޫން މަންޒިލެއްގެ ގޮތުގައެވެ. ނުވަތަ ވަރުބަލި ފިލުވާކަން ނިދަން އަރާ ތަނެއްގެ ގޮތުގައެވެ. މިދެންނެވީ ކަނޑު އަޑީގެ މަންޒަރުތައް ބަލަން މީހުން ނާންނަ ވާހަކައެއްނޫނެވެ. ދަންނަވަން މިއުޅެނީ ހަމަ އެކަނި އަރާމުކޮށްލަން އަންނަ ތަނަކަށް ވެފައި އޮތް އޮތުން ނިމުމަކަށް ގެންނަންޖެހޭ ކަމެވެ. ވިޔަފާރި މޯލްތަކާއި މަރުކަޒުތަކާއި ސިނަމާތަކާއި ޕްލޭ ސްޓޭޝަންތައް ވެސް ހިމެނިގެން އާރަށްތައް އުފެދެންޖެއެވެ. މީގެ އިތުރުން ކޮންވެންޝަނަލް ގޮތްތަކާއެކު، ހަލާލު ޓޫރިޒަމް ވެސް ތަޢާރުފްކުރަން ޖެހެއެވެ. އެއީ ދުނިޔޭގެ ޓޫރިޒަމް ބާޒާރުގައި އެންމެ ހިންގާ ދާއިރާތަކެވެ. ރާއްޖޭގެ ޓޫރިޒަމް އާ އުސްމިނަކަށް ގެނެވިދާނެ ތަޞައްވުރެއް ފަހުން ހުށައަޅާދޭނަމެވެ.\n- ޚިދުމަތާއި އުފެއްދުންތެރިކަމުގެ ވަރުގަދަ ބިންގާ: އުފެއްދުންތެރިމަކީ ބައެއް ދައުލަތްތަކުގެ އެންމެ މުހިންމު ވަސީލަތެވެ. ޠަބީޢީ ވަސީލަތްތަކާއި ދަނޑުވެރިކަން ފަދަ ކަންކަން މަދު ޤައުމުތަކުގައި އުފެއްދުންތެރިކަމުގެ ބާޒާރު ފުޅަލެވެ. ޖަރުމަނު ވިލާތަކީ މީގެ ނަމޫނާއެކެވެ. ޖަރުމަނުވިލާތުގެ އިޤުތިޞާދުގެ 71% އަކީ ޚިދުމަތާއި އުފެއްދުންތެރިކަމެވެ.\n- ޓެކްނޮލެޖީއާއި ޢިލްމީ މަޢުރިފާގެ ޚިދުމަތުގެ ބާޒާރު: މީގެ މިސާލަކީ ކޮމްޕިއުޓަރ ޕްރޮގްރާމްތަކާއި މި ބާވަތުގެ ތަކެތި އުފައްދައި ވިއްކުން އިޤުތިޞާދުގެ ތެރޭގައި ދައުރުކުރުމެވެ.\nދައުލަތްތަކުގެ ތާޜީޚަށް ނަޒަރު ހިންގާލާއިރު ދޭދޭ ޤައުމުތަކުގެ މެދުގައި ގުޅުން ބަދަހިކުރުމަކީ ޒަމާނުއްސުރެ އޮތްކަމެކެވެ. ޚާއްޞަކޮށް އިސްލާމީ ދައުލަތް މަދީނާގައި އުފެދުމަށް ފަހު، ކީރިތި ރަސޫލާ ޞައްލަﷲ ޢަލައިހި ވަސައްލަމަ ދުނިޔޭގެ އެކި ދައުލަތްތަކަށް ފަތްކޮޅުތައް ފޮނުއްވައި އިސްލާމްދީން ތަޢާރުފްކޮށް އަރުއްވައި ގުޅުންތައް ބަދަހިކުރެއްވިއެވެ. އެ ޤައުމުތަކުގެ ވެރިން އިތުރު އެކަލޭގެފާނަށް ވަރަށް އިޙުތިރާމް ކުރެއްވިއެވެ. ހަދިޔަދާ ބަދިޔާ ވެސް ބަދަލު ކުރެއްވިއެވެ.\nބައިނަލްއަޤުވާމީ ގޮތުން ގުޅުން ބަދަހިކުރުމުގައި ބަލަންޖެހޭ އެންމެ މުހިންމު އަސާސަކީ މުޅި ދައުލަތުގެ މަޞްލަޙަތެވެ. ދެވަނަ އަސާސަކީ އެންމެ އަވަށްޓެރި ޤައުމުތަކާ މެދު ޚާއްޞަ އެކުވެރިކަމެއް ގެންގުޅުމެވެ. ސަބަބަކީ އެއީ އަވައްޓެރިއާއަށް ވާތީއެވެ. ކަމެއް ދިމާވާ ޙާލަތުގައި ގާތުގައި ތިބޭ ފަރާތްތަކަކީ އެންމެ މުހިންމު މަދަދު ގާރުންނެވެ. މިހެންކަމުން މުޅި ދައުލަތުގެ މަޞްލަޙަތަށް ރިޢާޔަތްކުރުމާއި އަވަށްޓެރިނަށް އިސްކަން ދިނުމަކީ ދައުލަތުގެ ޚާރިޖީ ސިޔާސަތު ހަމަ މަގުން ކުރިއަށް ދާނެ ކަމެކެވެ. ޢާއްމު ގޮތެއްގައި ދައުލަތްތަކުގެ ޚާރިޖީ ސިޔާސަތު ކަނޑައެޅިގެންދަނީ އެ ދައުލަތެއްގެ ދުސްތޫރުގައި ބަޔާންވެގެންވާ ގޮތުގެ މަތިންނާއި ރައްޔިތުންގެ ވިންދާ އެއްގޮތަށެވެ. ރައްޔިތުންގެ ރޫޙު ހުންނަ ގޮތަކީ ޚާރިޖީ ސިޔާސަތަށް އަސަރު ކުރާ ކަމެކެވެ. މިސާލަކަށް ފަލަޞްޠީނަށް ތާއިދުކުރުމުގައި ރާއްޖޭގެ ރައްޔިތުންގެ ވިންދު ހުރި ގޮތް، އެއީ ފަލަޞްޠީނުގެ ކަންކަމުގައި ދިވެހިދައުލަތުގެ ސިޔާސަތު އެއިގެ މައްޗަށް ބިނާވާ ކަމެކެވެ.\nވަކި ދީނެއްގެ އަހުލުވެރިންނަށް ނިސްބަތްވާ ޤައުމަކަށް ވިޔަސް އެ ޤައުމަކުން ޚާރިޖީ ގުޅުން ބަދަހިކުރަންޖެހޭނީ ހަމަ އެކަނި އެދީނެއްގެ އަހުލުވެރިބަޔަކާއެއްނޫނެވެ. ޘަޤާފީ ގޮތުން ގިނަކަންކަން އެއްދީނެއްގެ އަހުލުވެރިންގެ މެދުގައި ގިނަވިޔަސް، ޚާއްރިޖީ ގުޅުމަކީ ހުރިހާ ދައުލަތްތަކާއެކު އޮންނަ ގުޅުމެވެ. ވަކި ދީނަކަށް ޚާއްޞަކަމެއްނޫނެވެ.\nއާދެ، އިސްވެ މި ދެންނެވި އަސާސްތަކަކީ މިޒަމާނުގައި ޤައުމެއް ތަރައްޤީކޮށް ދައުލަތް ހިންގުމުގައި ޢަމަލުކުރަންޖެހޭ އެންމެ މުހިންމު އަސާސްތަކެވެ. މި އަސާސްތައް ނޫނަސް ދައުލަތް ހިންގުމުގައި ރިޢާޔަތްކުރަންޖެހޭ ކަންކަން އެބަހުއްޓެވެ. މިދެންނެވީ މައިގަނޑު ކަންކަމެވެ.


Neydhemey Vakivumeh Haadhahaa Loabivey - 22 | Vaahaka\nމަރިޔަމް ހުސައިން January 23, 2018\t4 Comments\nViews: 16011\t87\nކޮޓަރީގެ ދޮރު ހުޅުވައި ކޮއްޕާލެވުނީ އަތުގައި ހުރި ބާރެއް ލައިފައެވެ. ދޮރު ފާރުގައި ޖެހުނުލެއް ބާރުކަމުން ދަބަހަށް އެއްޗެހި އަޅަން ދޮރަށް ފުރަގަސްދީގެން ހުރި ނަވީނަށްވެސް ބަލައިނުލާ ނުހުރެވުނެވެ. ކިތަންމެ ހިތްއަވަސްވެފައި ހުރި ނަމަވެސް ދޮރުމަތީގައި ހުރި ލައިބާ ފެނިފައި ނަވީންގެ ހަރަކާތްތައް މަޑުޖެހުނެވެ. ލައިބާގެ ދެލޯފެންކަޅިވެފައިވާއިރު މީހާވަނީ ދާހިތްލާ ފޯވެފައެވެ.\nބުނެލަން ކިތަންމެ ކުރު ސުވާލެއް ނަމަވެސް ލައިބާގެ އަޑުގައިވީ ހިތާމައިގެ އަސަރުން ނަވީންގެ ހިތަށްވެސް އަސަރުކުރުވިއެވެ. ނަވީންވެސް ހުރީ މިހާ އަވަހަށް ލައިބާ އާ ވަކިވާކަށް ނޫނެވެ. ލައިބާގެ ހިތަށް ކުރާނެ އަސަރު ނަވީނަށް ކިތަންމެ ރަނގަޅަކަށްވެސް އިޙްސާސްކުރެވުނެވެ. ހަމަ އެކަނި ލައިބާ ކުރި ސުވާލަށް ބޯޖަހާލުން ނޫންކަމެއް ނަވީނަކަށް ނުކުރެވުނެވެ.\n"އަހަރެންވެސް ދާނަން އަހަރެން ގެންދޭ ނަވީނާއެކު"\nލައިބާ އައިގޮތަށް އައިސް ނަވީންގެ މޭތެރޭގައި މޫނުފޮރުވާލިއެވެ. ޝަކުވާކޮށްލިއެވެ. ނަވީނާއި ދުރަށްދާން ބޭނުންނުވާކަން ހާމަކޮށްދިނުމުގެ ގޮތުންނެވެ.\nނަވީންގެ ދެއަތުން ލައިބާގެ ދެކޮނޑުގައި ހިފާ ގަޔާލައި ބޮނޑިކޮށްލިއެވެ. ދެވަނަ ސިކުންތުގައި ނަވީން ލައިބާގެ ބޮލުގައި ފިރުމާލިއެވެ.\n"އަހަރެން ގެންދޭ ނަވީނާއެކު...."\nލައިބާ ނިކަން ހިތްވަރުކޮށްފައި ނަވީންގެ މޫނަށް ބަލާލިއެވެ. ނަވީނަށްވެސް ލައިބާގެ މޫނަށް ބަލާއިނުލާ ނުހުރެވުނެވެ. ލައިބާގެ ދެލޮލުން ފައިބަމުންދިޔަ ކޮންމެ ކަރުނަ ތިއްކެއްގައި ނަވީންގެ ނަން ފެވިގެންދާފަދައެވެ. ހައިރާންވެފައިވާ ދެލޮލުން ނަވީނަށް ބަލަން ހުރެވުނީ މަންމަނެއް ފަދައިންނެވެ. ލައިބާ އޭނާދެކެ ލޯބިވާވަރު ލައިބާގެ ކޮންމެ ހަރަކާތަކުންވެސް ހެކިދެއެވެ.\n"އަހަންނަށް....ނަވީނާ ނުލާ ދެން ނޫޅެވޭނެ....."\nލައިބާގެ ކޮންމެ ޖުމްލައެއްގައި އެތަށް ހާސް ރިހުންވިއެވެ. ގުނާ އަދަދު ނުކުރެވޭހާ އަސަރުވިއެވެ. އިވެމުންދާ ކޮންމެ ޖުމްލައަކުން ނަވީނަށް އިޙްސާސްކުރެވުނީ ލައިބާ ލޯބިވާވަރެވެ. އެފަކީރަށްދެން ނަވީނާއި ނުލާ އުޅެން އުނދަގޫވާނެވަރެވެ.\n"ދެން ނުރޮއެ....ބައްޕަ ރަނގަޅުވެލީމަ ލައިބާ ކައިރިއަށް އަހަރެން އަންނާނަން....."\nގޮތް ހުސްވެފައިވާ މީހަކު ފަދައިން ނަވީން ބުނެލިއެވެ. މިވަގުތު ލައިބާ ހިތްހަމަޖައްސައިދިނުން ނަވީނަށް މުހިއްމެވެ. ނަވީންގެ ދެއަތުން ލައިބާގެ ދެލޮލުން ފައިބަމުންދާ ކަރުނަތައް ފޮހެލަދިނެވެ.\n"އަހަރެންވެސް ބޭނުން ނަވީނާއެކު ނަވީން ބައްޕަ ކައިރިއަށްދާން....."\nލައިބާ ބޭނުންވާގޮތް އެއްވެސް ޖެހިލުމެއްނެތި ހާމަކުރުމުން ނަވީނަށް ލިބުނީ ސިހުމެކެވެ.\n"އެއްގޮތަކަށްވެސް ތިގޮތެއް ކަމަކު ނުދާނެ.....އަހަރެން ލައިބާގެ މަންމައަށް ވަޢުދުވެފަވާނީ ލައިބާ ބަހައްޓާނީ ލައިބާ މަންމަ ކައިރީގައި ކަމަށް މަންމަވެސް ބޭނުންވަނީ އެގޮތް.....މިހާ ކުއްލިއަކަށް ލައިބާ މަންމަ ދޫކޮއް ހިނގައްޖެޔާ މަންމަ ކިހާ ދެރަވާނެ.....ކިހާ އެކަނިވާނެ...."\nނަވީން ބޭނުންވީ ލައިބާއަށް ވިސްނައިދޭށެވެ.\nލައިބާ ގޮވައިގެން ނަވީން ހިނގައްޖެނަމަ އެތަށްހާސް މައްސަލަޔަކާއި ކުރިމަތިލާން ޖެހޭނެއެވެ. ނަވީނަށް ވިސްނުނީ ލައިބާއަށް ހުރިހާ ހަގީގަތެއް ކިޔާ ދިނުމަކީ މިވަގުތަށް އެންމެ ރަނގަޅު ގޮތް ކަމުގައެވެ. އޭރުން ލައިބާވެސް އިތުރަށް ޝަކުވާނުކޮށް ހުރެދާނެކަމަށް ވިސްނާފައެވެ. އެއްޗެއް ބުނަން އަނގަ ހުޅުވާލި ވަގުތު އައްފާން ކަރުކެހިލުމުން ދެމީހުން ދުރަށްޖެހިލިއެވެ. ލައިބާ އިސްޖަހާލީ އެއްވެސް މީހަކާ މިވަގުތު ކުރިމަތިލާނެ ހިތްވަރުނެތުމުންނެވެ.\n"އޭ ދެން ލަސްކުރެވޭކަށްނެތް ފުރަން ނިކުންނަންވީ......"\nއައްފާން އިތުރަށް އެތަނުގައި މަޑުނުކޮށް ހިނގައިގަތީ ބޭރަށް ނިކުންނާށެވެ. އައްފާންގެ ޖުމްލަ އިވިފައި ލައިބާގެ ހިތުގެތެޅުންވީ އަވަހެވެ. ވަކިވުމުގެ ވަގުތު ކުޑަތަންވެއްޖެކަން އެނގުމުން ނޭގޭ ބިރުވެރިކަމެއް ހިތުގައި އުފެދުނެވެ. ނޭވާއަވަސްވެ މީހާ ދާހިތްލަންފެށިއެވެ.\nނަވީން އަވަސްވީ ބޭރަށް ނިކުންނާށެވެ.ތައްޔާރުކޮށްފައިވާ ދަބަސް ކޮނޑުގައި އަޅުވައިގެން އަވިއައިނުން ދެލޯ ފޮރުވާލައިގެން ހިނގައިގަތީ ކޮޓަރިން ނިކުންނާށެވެ.\nދޮރާ ހަމައަށްގޮސް ނަވީން ލައިބާއަށް ގޮވާލީ އޭނާ ކޮޓަރިން ނިކުންނަން ނޫޅުމުންނެވެ. ނަވީންގެ އަޑަށް ލައިބާ ބަލާލިއިރު ލައިބާގެ ދެލޮލުން ނަވީނަށް ބޭނުންވާވަރު ކިތަންމެ ރަނގަޅަކަށްވެސް ފެންނަން ހުއްޓެވެ. ފެންކަޅިވެފައިވާ ދެލޮލުން އެތަށް ވާހަކަތަކެއް ބުނެދޭ ފަދައެވެ.\nނޭގޭ ދަމާބާރަކުން ލައިބާއާ ދިމާއަށް ނަވީން ދަމައިގަތީ އަމިއްލަ އިޙްތިޔާރުން ބޭރުގައެވެ. ނަވީން ދުވެފައި ގޮސް ލައިބާގެ ގައިގާ ނިކަން ބާރަށް ބައްދައިގަތެވެ. ލައިބާވެސް ހުރީ ނަވީންގެ ފަރާތުން އެފަދަ ކަމެއް ވެދާނެކަމަށް ވިސްނައިގެންނެއް ނޫނެވެ. ލައިބާއަށް ލިބުނު ސިހުމުގައި އޭނާގެ އަނގައިން މަޑު އާހެއްގެ އަޑު ބޭރުވިއެވެ.އެހެނަސް ލައިބާވެސް އޭނާގެ ދެއަތް ނަވީންގެ ގައިގާ ވަށާލީ ވަކިވުމުގެ ސަލާމްގެ ގޮތުންނެވެ.\nވަގުތަކީ މެންދުރުގެ އެންމެ ހޫނުގަދަ ގަޑިކަމުން އަތިރިމަތީގައި ވަނީ ފަޅުކަމާއި ހިމޭންކަމެވެ. ނަވީނާއި ލައިބާ އަތިރި މައްޗަށް ނިކުތްއިރު އައްފާން ފެންނާކަށް ނެތެވެ. ފުރަންހަމަޖެހިފައިވާ ލޯންޗުގައި މީހަކު ނެތުމުން އަދި އެމީހުންވެސް ނާންނަކަން ޔަގީންވިއެވެ. އެމީހުން އަންނަދެން ނަވީންމެން މަޑުކޮށްލީ ފަނުން ހިޔާކޮށްފައިވާ އަވިކުޑައެއްގެ ދަށުގައެވެ. އަވިކުޑައިގެ ދަށުގައި ވަށައިގެން އިށިއިނދެވޭނޭހެންވަނީ ސިމެންތި އަށްޓެއް އަޅާފައެވެ. ނަވީންގެ ކޮނޑުގައި އަޅުވާފައިވާ ދަބަސް ނައްޓާލާފައި އެއަށިމަތީ ބޭއްވިއެވެ. ބަރުދަބަހެއް ކޮނޑުގައި އަޅުވައިގެން ހުރުން ތަކުލީފަކަށްވެގެންނެވެ.\nހިތްނުތަނަވަސްވެފައިވާ ހާލު ލައިބާ އަށީގައި އިށިއިނެވެ. ޖެހޭ ނަލަނަލަ ރޯޅިން އެހިތަށް އެއްވެސް ހިތްހަމަޖެހުމެއް ނުލިބެއެވެ. ނަވީންގެ ހިތްވެސް ތެޅެމުންދަނީ އިންތިޙާ ބާރުމިނުގައެވެ.\nނަވީންގެ އަޑަށް ފުން ހިޔާލެއް ތެރެއަށް ގެނބިފައިއިން ލައިބާ ދިޔައީ ސިއްސައިގެންނެވެ.\n"އަހަރެން އެބައޮތް ވަރަށް ބޮޑު ވާހަކައެއް ބުނަންވެފަ....."\nލައިބާއަށް ފުރަގަސްދެމުން ނަވީން ވާހަކަދެއްކިއެވެ. އެދައްކަން އުޅޭ ވާހަކައަކީ ލައިބާ އާ ކުރިމަތިލައިގެން ނަވީނަށް ދައްކަން ފަސޭހަ ވާހަކައެއް ނޫނެވެ. އެހެނަސް މިހާރު ލައިބާއަށް ހަގީގަތް އެނގުމަކީ މުހިއްމެވެ.\n"އުއްމީދުކުރަން މިވާހަކަ ދެއްކީމަށްފަހު ލައިބާ އަހަންނަށް ހިތްބަރު ނުކުރާނެކަމަށް....."\nފަޓްލޫނުގެ ޖީބަށް އަތްޖަހާލަމުން ނަވީން ދޫކޮށްލީ ފުންނޭވާއެކެވެ.\n"އަހަންނަށް މާފުކުރޭ ލައިބާ....."\nނަވީންގެ އަޑުގައިވީ މީގެކުރިން ލައިބާއަށް އިވިފައި ނުވާފަދަ ވޭނީ ރިހުމެކެވެ. އެއްޗެއް ބުނެލަން ލައިބާގެ ދޫހަރަކާތެއް ނުކުރިއެވެ.\n"ލައިބާ ނޫނަސް އަހަރެންގެ އެހެން އަންބަކު ހުރޭ........"\nދެލޯމަރާ ބާރުކޮށްގެން ނަވީން އެހެން ބުނެލީ ވަރަށް އުނދަގުލުންނެވެ.\nނަވީންގެ ޖުމްލަ އިވިފައި ލައިބާއަށް ތެޅިގަނެވުނެވެ. ތޫނުވަކިތަކަކުން ހިތުގައި ވަކިދަމާލިޔަސް އެހާ ތަދެއް ނުވާނެއެވެ. ބަޑިފަޅާއިގެންދިޔައީ ހިތަށްކުރި އަސަރެއްގެ ބޮޑުމަކުންނެވެ. ނަވީން އޭނާއަށް އޮޅުވާލީއެވެ. އޭނާގެ ފަގީރުކަމާއި ނިކަމެތިކަމުގެ ފައިދާނެގީއެވެ. ކައިވެނީގެ ކުރިން ހާމަނުކުރެވުނު ކަމެއް މިހާރު ބުނުމުގެ ބޭނުމަކީ ކޮބައިހެއްޔެވެ؟ ހަމަ އެންމެ ރެއަކު ބޭނުންކޮއްލާފައި އެއްލާލަން ހެއްޔެވެ؟ ޝަކުވާއިން ލައިބާގެ ހިތް ކިލަނބުކޮށްލިއެވެ. ހައިޖާނުން އޭނާގެ ސިކުނޑި ތަޣައްޔަރުކޮށްލިއެވެ.\n"ކީއްކުރަން މިހާރު ތިހުރިހާ ވާހަކައެއް ތި ދައްކަނީ....."\nތަނަށްވެރިވެފައިވާ ހިމޭންކަން ފޫއަޅުވާލީ ލައިބާއެވެ. ދެރައަށްވުރެން އޭނާ ގާތަށް އައީ ރުޅިއެވެ. ރުޅި އައިސްގެން ލައިބާ ތުރުތުރު އަޅާއިގަތެވެ.\n" ކުރިންވެސް މިވާހަކަދައްކަން ވަރަށް މަސައްކަތްކުރިން......."\nނަވީން ވާހަކަދެއްކީ އިސްޖަހާލައިގެން ހުރެ ކުށްވެރިއެއް ފަދައިންނެވެ. އަދިވެސް އޭނާހުރީ ލައިބާއަށް ފުރަގަސްދީގެންނެވެ.\n"ބީރަށްޓެހިރަށަކަށް އަރާ ނިކަނެތި އަންހެންކުއްޖެއްގެ އިޙްސާސްތަކާ ކުޅެލެވުނު އިރު ހަނދާނެއްނެތްދޯ އިތުރު އަންބަކު ހުރިކަމެއް....މިފަސްގަނޑުން ފުރާންދާންވީމަދޯ އޭނަ މަތިން ތި ހަނދާންވީ ......"\nލައިބާގެ ކޮންމެ ޖުމްލައެއް ހީވަނީ ދުނިދަނޑީގައި ލައި ދޫކޮށްލާ ތީރެއްހެންނެވެ. ރުޅިވެރިކަމުގެ އެބަސްތައް ނަވީން އަޑުއެހީ ކެތްތެރިކަމާއެކުއެވެ. ލައިބާ ރުޅިއައުން ޙައްޤުކަމުގައި ނަވީން ގަބޫލުކުރިއެވެ.\n"އަހަރެން ހިޔެއް ނުކުރަން ނަވީންތީ ތިކަހަލަ މީހެއް ކަމަކަށް......"\nލައިބާ ރުޅި އައިސްފައިވާލެއް ބޮޑުކަމުން މީހާ ހީވަނީ ހަމައިން ނައްޓާފައިވާހެންނެވެ.\n"ލައިބާ! އަހަރެން ދައްކާ ވާހަކަ އަޑުއަހާބަލަ"\nއެހެނަސް މިވަގުތު ލައިބާ ނަވީން ދައްކާ އެއްވެސް ވާހަކައެއް އަޑުއަހާކަށް ބޭނުމެއްނޫނެވެ.\n"ނަވީން ދައްކާވާހަކައެއް ދެން މިލައިބާއެއް ނާހާނެ..... އަދިވެސް އަހަންނަށް ދަޅަ ދައްކާނަމޭ ހިތާދޯ ތިއުޅެނީ ދެން މަށެއް ތި މަޅިއަކު ނުޖެހޭނެ...."\nލައިބާގެ ކޮންމެ ޖުމްލައެއްގައިވީ ރުޅިވެރިކަމުގެ ބަސްތަކުން ގަތާލާފައެވެ. ލައިބާގެ ކޮންމެ ޖުމްލައެއް ނަވީންގެ ހިތް ތޮރުފާލާހާ ބާރުގަދައެވެ. ތޫނެވެ.\nމިވަގުތު ހުރިހާ ވާހަކައެއް ދެއްކުމަކީ އެންމެ ރަނގަޅު ގޮތް ނޫންކަން ނަވީނަށް ވިސްނުނެވެ. ލައިބާ އެހުރީ އޭނާ ދައްކާ ވާހަކަ އަޑުއަހާ ކަހަލަ މޫޑެއްގައި ނޫނެވެ. ނަވީންގެ ދަބަސް ހުޅުވާ ހުދުކުލައިގެ ބޮޑު ސިޓީއުރައެއް ލައިބާގެ އަތަށް ލައިދިނެވެ.\n"އެނގޭ އަހަންނާމެދު ހިތް ހެޔޮނުވާނެކަން......ހިތްހެޔޮވި ދުވަހަކުން މަށަށް ގުޅާލާތި ......ތި ސިޓީ އުރަތެރޭގައި އޮންނާނެ ސިމްލައްވާފަ އޮތް ފޯނެއް....."\nލައިބާ ދިރުމެއްނެތް މީހެއް ފަދައިން ހުރީއެވެ. ނަވީނާ ދިމާއަށް ބަލާލަންވެސް ލައިބާ ބޭނުމެއް ނޫނެވެ. ނިކަމެތި އަންހެންކުއްޖަކަށް ދެވޭނެ އެއަށްވުރެން ވަކި ހިތްދަތިކަމެއް އޮންނާނެ ހެއްޔެވެ؟ ލައިބާ ދެކޭ ގޮތުގައި އޮޅުވާލުމާއި މަކަރުވެރިކަމުގެ ރޭހުން ނަވީނަށް ވަނަ ލިބުން ހައްޤެވެ.\n" އޭ ލޯންޗަށް އަރަން ހިނގާ...."\nކޯކްދަޅެއް ބޮމުން އައި އައްފާންގެ އެޖުމްލަވީ ލައިބާގެ ހިތުގައި އަޅާލި ރޮނގަކަށެވެ. ނަވީން ކޮންމެ ގޮތަކަށް ކަންތައް ކުރިޔަސް އެހިތުގައި ނަވީނަށް ދެވިފައިވާ މަގާމްއެހެން މީހަކަށް ނުދެވޭނެއެވެ.\n"ފަހަރީ.....ދަނީ ހިތްހެޔޮކުރާތި ބޮޑުބެ ރަނގަޅުވީމަ ނަވީން ފޮނުވާނަން މިކޮޅަށް......"\nއަވަސްއަވަހަށް ދެލޯފުހެލަމުން އައްފާނާއި ލައިބާ ސަލާންކޮށްލިއެވެ. އައްފާން ހިނިތުންވެފައި ހުރި ނަމަވެސް ލައިބާ ހިނިތުންވާނީ ކޮން ހައިސިއްޔަތަކުން ހެއްޔެވެ؟ އޮޅުވާލީ ނަވީން އެކަންޏެއް ނޫނެވެ. އައްފާނުވެސް ހުރިހާ ހަގީގަތެއް އެނގި ލައިބާ ވަޅުގަނޑަކަށް ވައްޓާލީއެވެ. އައްފާންގެ ފުރަގަހުގައި ނަވީން ހުރީ ލައިބާ އާ ދިމާއަށް ކަޅިޖަހާނުލާ ބަލާށެވެ. ލައިބާގެ ކޮންމެ ޖުމްލައެއްވީ ނަވީންގެ ހިތުގައި ރައްކާކޮށްފައި އާރު ލަކުޑިގަނޑެއްގައި ބިންވަޅުނަގާހާ ފުންކޮށެވެ.\nއެދެމަފިރިންނަށް ފުރުސަތުދީފައި އައްފާން ހިނގައިގަތީ ލޯންޗާ ދިމާއަށެވެ. ނަވީން ސަލާމަށް ދިއްކޮށްލި އަތުގައި ލައިބާ ހިފާލުމުގެ ބަދަލުގައި އޭނާ ދިނީ ފުރަގަހެވެ.\n"އަހަރެން ދާ ހިތަކުންނޫން މިދަނީ.......ވަރަށް ހަނދާންވާނެ...."\nލައިބާގެ ފެންކަޅިވެފައިވާ ދެލޮލުން ކަރުނަ އޮހިގަންނަން މިނެއްޓެއްވެސް ބޭނުމެއް ނުވިއެވެ. ލައިބާގެ ހަޔާތަށްދެން ނަވީނެއް ނާންނާނެއެވެ. ނަވީން ކަންތައް ކުރިގޮތުން ލައިބާގެ ހިތްކުދި ކުދިވިއެވެ.\nނާއުއްމީދުން ފުރިގެންވީ ހާލު ނަވީން ޖެޓީއާ ދިމާއަށް ހިނގައިގަތެވެ. ލައިބާގެ ހިތް ހިތާމައިން ރޮއްވާލާފައެވެ. ލައިބާ ފަސްދީ ނަވީން ދިއުމުން އެތަނުގައި ހުރުމަކީ ލައިބާއަށް ކެތްވާވަރުކަމަކަށް ނުވިއެވެ.\nއަޅާއިތިކޮށް ގެއާ ދިމާއަށް ދުއްވައިގަތީ ރޮމުންނެވެ. އިންތިހާއަށް ލޯބިވާ މީހަކު އޮޅުވާލުމުން ކުރެވޭނެ ހުރިހާ އިޙްސާސެއް އޭނާއަށް މިއަދު ކުރެވޭނެކަން ޔަގީނެވެ. އަމިއްލައަށް ތަޖްރިބާކުރެވުމުން ނޫނީ އެއީ ކިހާ ވޭންދެނިވި އިޙްސާސެއްކަމެއް މީހަކަށް ނޭގޭނެއެވެ.\nނިޒާރު އޮތީ ހޮސްޕިޓަލްގެ ޕުރައިވެޓް ރޫމެއްގައެވެ. މިވަގުތު ނިޒާރަށް އޮތީ ލޯމެރިފައެވެ. ކައިރީގައި އިނީ ޖޫލީ އާއި ޒީނިޔާއެވެ. އާދިލާވެސް ތެޅެމުން ފޮޅެމުން ހޮސްޕިޓަލަށް އައީ ނިޒާރު އެޑްމިޓްކުރި ޙަބަރު ލިބިގެންނެވެ. ހުރިހާ މީހުންގެ މޫނުމަތިންވެސް ފެންނަނީ މޮޅިވެރިކަމެވެ. އެތަނަށްވެރިވެފައިވަނީ މެންދަންފަދަ ހިމޭންކަމެވެ. ފޯނުގެ ސްކުރީނަށް ނަޒަރު ހުއްޓާލައިގެން އިން ޖޫލީ އިނީ ހިތްހަމަނުޖެހިފައެވެ. ނަވީނަށް ނުގުޅިގެން އޭނާ އުޅުނީ ފެންނެތްތާކު ރޯމަހެއް ތެޅޭނެފަދައިންނެވެ. އައްފާން އެކީގައިވީކަން ނަސީބެވެ. އެހެންނޫންނަމަ ގުޅޭނެ އެއްވެސް ގޮތެއް ނޯންނާނެއެވެ. އާދިލާ ބުނާ އެއްޗަކަށް ނޫނީ ޖޫލީ ބަހެއްނުބުނެއެވެ. ދެން އިނީ ޒީނިޔާއެވެ. އާދިލާ އެތަނުގައި އިނުމުން އަނގަހުޅުވާލަން ނުކެރިގެން ޒީނިޔާ ހުރީ ކުޑަދޮރުކައިރީގައެވެ. ކުޑަދޮރުގައި ދަމާފައިވާ ބޯފަރުދާތައް ދަމާލައިގެން ބޭރަށް ނަޒަރު ހުއްޓާލައިގެންނެވެ.\nކޮޓަރީގެދޮރު ހުޅުވުނު އަޑަށް އެންމެންގެ ނަޒަރު އެދިމާއަށް ހުއްޓުނެވެ. މޮޅިސާލާއިގެން ހުރި ނަވީން ފެނިފައި ޖޫލީއަށް އިށިއިނދެއިން ގޮނޑިން ތެދުވެވުނެވެ. ވަގުތުން ހީވީ އެތެރެއަށް ހިންދާލައިގެން އިން ރުޅިވެސް ފިނިވިހެންނެވެ. ޖޫލީއަށް ނަވީންގެ މޫނުމަތިން ފެނުނު ހިތާމައިގެ ކުލަވަރުން ހީކުރެވުނީ އޭނާ ދެރަވެފައި އެހެރީ ބައްޕަ ބަލިވެގެން ކަމަށެވެ. އެހެނަސް ނަވީނަށް ޖޫލީއާ ސިއްރުން ލައިބާއާ ކައިވެނި ކުރެވުނީތީ އަމިއްލަ ނަފުސު ކުށްވެރިކުރެވުނެވެ. ކަންބޮޑުވެފައިވާ ޖޫލީގެ މޫނުފެނިފައި ނަވީންގެ ހަތަރެސްފައިގައި ކަސްދޮޅެއް އެޅުނެވެ. ކުރިއަށް ފިޔަވަޅެއް އަޅާލުންވެސްވީ ދަތިކަމަކަށެވެ. އަނެއް ކޮޅުން ލައިބާގެ ހިތް ނަވީންގެ މައްޗަށް ބަރުވެފައިވާކަން އެނގި ހިތަށް އުނދަގޫވަނީ މާވަރަކަށެވެ.\n"ވަދޭ ވަދޭ......މިހާރު ބައްޕަ ރަނގަޅޭ...." ނަވީނަށް ވެފައި ހުރިގޮތް ފެނިފައި އާދިލާ ވާހަކަ ދެއްކީ ނަވީން ހަމައަކަށް އެޅުވުމުގެ ބޭނުމުގައެވެ. އިސްޖަހާލައިގެން ނަވީން އައިސް ހުއްޓުނީ ނިޒާރު އޮތް އެނދުކައިރިއަށެވެ. ކުށްވެރިއަކު ފަދައިންނެވެ. ހީވަނީ ޝަރީއަތުގެ މައިދާނަށް ގެނެވިފައިވާ ކުށްވެރިއެއް ހެންނެވެ.\nއައްފާނުވެސް އައިސް ކޮޓަރިއަށްވަނީ އެވަގުތުއެވެ. ނިކަން ހާސްވެފައި ހުއްޓާވެސް ޒީނިޔާ ފެނުމުން އައްފާނަށް ހީވީ މީހަކު ފިނިއަތަކުން ހިތުގައި ފިރުމާލަދިންހެނެވެ. ޒީނިޔާ މާ ނޫންކަމަށް ހަދައިގެން ހުރީ އައްފާނަށް ބަލާށެވެ.\nއާދިލާ ކައިރިއަށް ހުއްޓެމުން އައްފާން އަހާލިއެވެ. ނިޒާރު ބަލިވެއްޖެއްޔާ އައްފާން ކަންބޮޑުވާވަރު އާދިލާއަށް ކިތަންމެ ރަނގަޅަކަށްވެސް އެނގެއެވެ.\n"ނިދިފަދޯ....ކިހިނެތް މިހާރު ބޮޑުބެ؟"\nއެއްފަހަރު ޒީނިޔާއަށް އަނެއްފަހަރު ޖޫލީއަށް ބަލާލަމުން އައްފާން އަހާލިއެވެ.\n"ގެނައި އިރަށްވުރެން ކިތަންމެ ތަނެއް ރަނގަޅު ހަކުރު މާމަތިވީ.....ނަސީބެއް އަވަހަށް ގެނެވުނުކަން...."\nޖޫލީ އަޑުގައިވީ އިންތިހާ ހިތާމައެވެ.\n"ނަވީން.................! ދާންވިއޭނުން ފެންވަރާލައިގެން ފުރެޝްވެލައިން އަންނަން އަހަރެން މަޑުކުރާނަން ބޮޑުބެ ކައިރީ ......"\nއައްފާން ބޭނުންވީ ނިޒާރު ކައިރީ މަޑުކުރާށެވެ. ދަތުރުވަރުބަލި ކަމެއްވެސް އޭނާއަށް އިޙްސާސް ނުވާފަދައެވެ. އެއަށްވުރެން އޭނާ ހުރީ ނިޒާރު ބަލިވުމުން ނިޒާރަށް އެހީތެރިކަންދޭށެވެ. ދެލޯފަދަ ލޯބިވާ ބޮޑުބެއަށް ހުރިހާ ވަގުތެއް ހުސްކޮށްލަން ތައްޔާރަށެވެ.\nއެއްވެސް ދެކޮޅު ހެދުމެއްނެތި ނަވީން ގެއަށްދާން އެއްބަސްވިއެވެ. ނަވީނާ އެކު އާދިލާ އާއި ޖޫލީ ދިޔައީ ގެއަށެވެ. މަޑުކުރީ ޒީނިޔާ އާއި އައްފާނެވެ. ޒީނިޔާ އާއި އައްފާންގެ މޫނުމަތިން ފެންނަން ހުރި ހިނިތުންވުމާއި ހިތްހަމަޖެހުމުގެ ކުލަވަރެވެ. ހީވަނީ ދެމީހުންވެސް އެކަނިވެލަން ބޭނުންވެފައި ތިބިހެންނެވެ.\n"އަހަރެން އައިމަ ވަރަށް އުފަލުންދޯ ތިހިރީ......"\nއެއްވެސް ޖެހިލުންވުމެއް ނެތި އައްފާން ވާހަކަދެއްކިއެވެ. ނިޒާރަށް ނިދިފައި އޮތުމުން ލިބިފައިވާ ފުރުސަތުގެ ބޭނުން ހިފަން އޭނާ ހުރީ އަތުކުރި އޮޅާލައިގެންނެވެ.\n"ޕިސް.....ކީއްވެ އަހަރެން އުފާވާންވީ......"\nތުންފަތްމައްޗަށް ވެރިވި ހިނިތުންވުމުގެ އަސަރު ފޮރުވޭތޯ މަސައްކަތްކުރަމުން ޒީނިޔާ ބުނެލިއެވެ.\n"ކީއްވެ ނުވާންވީ.....މީހުން ބުނޭ ލޯބިވާ މީހަ ފެނުނީމަ ހިތްހަމަ ޖެހުން ލިބެޔޭ.....ގައިމު ބިއުޓިފުލް ފެނުނީމަ އަހަރެން ވަރަށް ހިތްހަމަޖެހޭ....."\nއައްފާންގެ ކިބައިން ޒީނިޔާއަށް ފެނުނީ ކެރޭކަމެވެ.\n"އެކަމަކު އަހަރެންނަކަށް ތިބުނާ ގޮތެއް ނުވޭ އައްފާން ފެނުނީމައެއް......"\nއައްފާނަށް ފުރަގަސްދީގެން ބޭރަށް ބަލަހައްޓައިގެން ހުރެ ޒީނިޔާ ބުނެލިއެވެ.\n"ތިބުނީ......ކޮން ގޮތެއް ނުވާވާހަކައެއް؟"\nއައްފާން ނޭގޭކަމަށް ހަދާފައި އަހާލިއެވެ.\n"މިބުނީ އައްފާން ފެނުނީމަ ހިތްހަމައެއްވެސް ނުޖެހެއޭ ލޯތްބެއްވެސް ނުވެއޭ....."\nއައްފާން ތަޅުވާލުމުގެ މަގްސަދުގައި ޒީނިޔާ ވާހަކަދެއްކީ ވަރަށް ރުންކުރުކޮންނެވެ.\n"ނިކަން އަހަރެންގެ ދެލޮލަށް ބަލާލާފަ ބުނެބަލަ ލޯތްބެއް ނުވެޔޭ...." އައްފާން ޒީނިޔާ އާ ދިމާއަށް ހިނގައިގަންނަމުން ވާހަކަ ދެއްކިއެވެ.\n"ކީ......ކީ ކުރަން ނޫޅެން....."\nއައްފާން ޒީނިޔާ އާ ކައިރީއަށް އައިކަން އެނގި ޒީނިޔާ ކަންބޮޑުވިއެވެ. ތެޅިގަނެވުނެވެ.\nއައްފާން ޒީނިޔާގެ ކޮނޑުގައި ހިފާ އޭނާއާ ދިމާއަށް ޒީނިޔާ އަނބުރާލިއެވެ.\n"ހަމަ އެއްފަހަރު މަގޭ މޫނަށް ބަލާލަބަލަ......"\nޒީނިޔާ އައްފާނާ ދިމާއަށް އެނބުރިފައި އިސްޖަހާލިގޮތަށް ހުރީއެވެ. މިރޭ ޔަގީނުންވެސް އައްފާންގެ ކުރިމަތީ ޒީނިޔާގެ ހިތް ބޭޒާރުވާނެއެވެ. ޒީނިޔާ ހުރީ އައްފާން އެފަދައިން ކަމެއް ކޮށްދާނެ ކަމަށް ވިސްނައިގެންނެއް ނޫނެވެ.\n"ބަލާލާފަ ލޯބިވިޔަސް ނުވިޔަސް ބުނޭ އޭރުން މިހެން އާވާރާއެއް ހެން ނުދުވާނަން.....ދީވާނާއެއްހެން އާދޭހެއް ނުކުރާނަން......"\nޒީނިޔާގެ ދެކޮނޑުގައި ހިފާ އައްފާން އުޅުނީ އޭނާއާ ކައިރިކޮށްލާށެވެ. ޒީނިޔާ ސިހުނުވަރުން އައްފާންގެ މޫނަށް ބަލާލިއެވެ. އެމޫނުން އެފެނުނު އަސަރުތައް ޒީނިޔާގެ ހިތާކުޅެލިއެވެ. އައްފާންގެ ދެލޮލުން ލޯބި ނޫން އެއްޗެއް ޒީނިޔާއަކަށް ނުފެނުނެވެ. ދެމީހުންގެ ހަތަރުކަޅި ބައްދަލުވި ވަގުތު ހީވީ އެކަކު އަނެއްކެއްގެ ހިތުގެ ތެރެއަށް ވާސިލްވެވުނުހެންނެވެ.\n"އައި....ލަވް.....ޔޫ......" އައްފާންގެ ދުލުން ލޯބިވާވަރު ހާމަކޮށްދިނީ މާނަފުން ތިންބަހުގެ ލަފުޒަކުންނެވެ.\n"އައި....ލަވް....ޔޫ....ޓޫ...." ޒީނިޔާގެ ދުލުން އެބަސްތައް ނިކުތީ އަމިއްލަ ބާރަކު ނޫނެވެ.\n"ޔޭސް....." އައްފާންގެ ހުރިޙާ ދަތެއް ފެންނަ ވަރަށް ހިނިތުންވެވުނެވެ. ޒީނިޔާ ލަދުން މޫނުގައި އަތްއަޅާއިގެން ދުއްވައިގަތީ އެކޮޓަރިން ބޭރަށް ނިކުންނާށެވެ. އެވަގުތު ނިޒާރު އުނދަގޫ ގޮތަށް ކެއްސާލާފައި ފެންފޮދެއް ދިނުމަށް އެދުމުން އައްފާންވެސް ޒީނިޔާގެ ފަހަތުން ދިއުމުގެ ބަދަލުގައި އަވަސްވީ ނިޒާރަށް އެހީވާށެވެ.\nނަވީންގެ ވަކިވެ ދިއުން ލައިބާއަށް ބައްޔަކަށްވިއެވެ. އޭނާގެ އަރުން އެންމެ ފެންތިކެއްވެސް ނުދިރުނެވެ. ނަވީން ފުރުވާފައި އައިންސުރެން އެފަކީރުގެ ދެލޮލުން ކަރުނަ ހިކޭ އެންމެ ވަގުތުކޮޅެއްވެސް ނުދެއެވެ. ބަޝީރާ ހީކުރީ ނަވީން ދިއުމުން ދެރަވެގެން ރޮނީކަމަށެވެ. އެހެނަސް ލައިބާ އެރޮނީ ނަވީން އޮޅުވާލީތީއެވެ. މަކަރު ހެދީތީއެވެ. ބަޝީރާ އެތަށް އެތަށް ނަސޭހަތެއް ދީފިއެވެ. އެހެނަސް ބަޝީރާގެ ނަސޭހަތްވީ ފޫނެތްފަޔަށް ފެންފުރުން ކަމުގައެވެ. ގޮތްހުސްވެގެން ބަޝީރާ ގޮސް ފާތުންނަށް ލައިބާގެ ޙާލަތު އޮޅުން ފިލުވައިދިނެވެ. ކުރަންހުރި މަސައްކަތްތައް ދޫކޮށްލާފައި ފާތުން އައީ އެކުވެރިޔާ ގާތަށެވެ.\nހޭވިފައިވާ ލައިބާގެ އިސްތަށިގަނޑާއި ރަތްދެލޯ ފެނުން މީހެއްގެ ހިތަށް އަސަރު ނުކޮށް ނުދާނެއެވެ.. ހިތާމަޔާއި ހިތްދަތިކަމުން ލައިބާގެ ހިތްވަނީ ފުނޑުފުނޑުވެފައެވެ. މީ ލައިބާއަށް ބަރުދާސްތުކުރަން ކެތްވާވަރުގެ ކަމެއް ނޫނެވެ. ފާތުން ފެނުމުން ލައިބާ ފާތުން ގައިގާ އޮޅުލައިގަތެވެ. ހިތްފުރޭންދެން ފާތުންގެ ކޮނޑުގައި ބޯއަޅާލައިގެން އޮވެ ރޯންބޭނުންވިއެވެ.\n"ނުރޮއެ ހުއްޓާލާ.....! ތިހެން އުޅުނީމަ މަންމަ ކިހާ ކަންބޮޑުވާނެ....."\nތުއްތު ކުއްޖަކު މަސަލަސްކުރާހެން ފާތުން ލައިބާ ހަމައަކަށް އަޅުވަން ވާހަކަ ދެއްކިއެވެ. ލައިބާގެ ދެލޯ ފޮހެދެމުންނެވެ.\n"އެނގޭ ލައިބާ ދެރަވާނެ ވަރު އެކަމަކު ހިތްވަރުކުރަން ވާންނު......"\nފާތުންގެ ނަސޭހަތް އިވިފައި ލައިބާއަށް އަނެއްކާވެސް މާބޮޑަށް ރޮއެގަނެވުނެވެ.\n"ނަވީންވެސް މިހާ އަވަހަށް އެދިޔައީ ބައްޕަ ބަލިވެގެންނު..... ބައްޕަ ރަނގަޅުވީމަ އަންނާނުން...."\nފާތުން ލައިބާގެ ކިޔަމަންތެރިކަން ގެއްލިފައިވާ އިސްތަށިގަނޑުގައި އަތްހާކަމުން ވާހަކަ ދެއްކިއެވެ. ނަވީންގެ ނަން އިވުމުން ލައިބާއަށް އެވީ ގޮތެއް ނޭގުނެވެ. ނަވީނާއި މެދު ނަފްރަތު ނޫނީ މިހާރު އޭނާގެ ހިތުގައި ނެތެވެ.\n"ދެން އެއްވެސް މީހަކު އަހަރެން ކައިރީ ނަވީންގެ ވާހަކަ ދައްކައިގެން ނުވާނެ......"\nލައިބާގެ އަޑުގައިވީ ހަރުކަށިކަމެވެ. ފާތުން ހައިރާންވެފައި ލައިބާގެ މޫނަށް ވަރަށް ފުން ނަޒަރަކުން ބަލާލިއެވެ. އެމޫނުމަތިން ފެނުނު ނުރުހުމާއި ރުޅިވެރިކަން ފާތުންގެ ހިތްވެސް ބިރުގަންނަހާވެއެވެ.\nޕްލީޒް…………….. ނެކްސްޓް ޕާރޓް ވަރަށް އަވަހަސް އަޕްކޮށްލަ ދީބަ….. މިހާރު ވަރަށް ކިޔާ ހިތްވެއްޖެ މި ވާހަކަ…\nވަރަށް ވަރަށް ރީތި ވާހަކައެއް،،،،،،،،،އަވަހައް ދެންއޮތްބައި ގެނެސްދިނުން އެދެން .،،،،،\nނެކްސްޓު ޕާރޓް އަޕް ވަނީ ކޮން އިރަކުން


އެމްޕްލޮއިމަންޓް އެޕްރޫވަލް ގެ ދަށުން ރާއްޖެ އެތެރެވާ ބިދޭސީން ރާއްޖެ އެތެރެވުމުގެ ކުރިން ހުއްދަ ހޯދުމާ ގުޅޭ\nއެމްޕްލޮއިމަންޓް އެޕްރޫވަލްގެ ދަށުން ރާއްޖެ އެތެރެވާ ބިދޭސީން ރާއްޖެ އެތެރެވުމުގެ ކުރިން ހުއްދަ ހޯދުމާ ގުޅޭ\nމޯލްޑިވްސް އިމިގްރޭޝަން އިން 21 މާރިޗް 2020 ވަނަ ދުވަހު ކުރައްވާފައިވާ އިއުލާން ގައި ވާގޮތުން، އަލަށް އެމްޕްލޯއިމަންޓް އެޕްރޫވަލް ހޯދައިގެން ވަޒީފާ އަށް އަންނަ ފަރާތްތަކާއި ޗުއްޓީއަށް ދިއުމަށްފަހު އެނބުރި ވަޒީފާއަށް އަންނަ ފަރާތްތަކަށް ރާއްޖެ އެތެރެވެވޭނީ، މި މިނިސްޓްރީން ދޫކުރާ ހާއްޞަ ހުއްދައެއްގެ ދަށުން ކަމުގައި ވަނީ ހަމަޖައްސާފައެވެ.\nމަތީގައި ދަންނަވާފައިވާ ޚާއްސަ ހުއްދަ ހޯދުމަށް އެދޭ ފަރާތްތަކުން، ބިދޭސީން ރާއްޖެ އައުމުގެ 48 ގަޑި އިރު ކުރިން މި މިނިސްޓްރީއަށް ފޯމްއަކުން އެކަން ހުށަހަޅަންޖެހޭ ގޮތަށް ހަމަޖައްސައިފީމެވެ. މި ހާއްޞަ ހުއްދަ އަކީ އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައިވާ މުއްދަތުގައި ކޮންމެހެން ގެންނަންޖެހޭ ބިދޭސީންނަށް އެމްޕްލޯއިމަންޓް އެޕްރޫވަލް ގެ އިތުރަށް ހޯދަންޖެހޭ ހުއްދައެކެވެ. މިކަމަށް އެދޭ ފޯމް މި މިނިސްޓްރީއަށް ހުށަހަޅާތާ 48 ގަޑި އިރު ތެރޭގައި މި ދެންނެވި ހާއްޞަ ހުއްދަ ދޫކުރާ ގޮތަށް ވަނީ ހަމަޖެހިފައެވެ.\nމި ހާއްޞަ ހުއްދަ އަށް އެދޭ ފޯމް ހުށަހަޅާނީ މި މިނިސްޓްރީގެemployment@trade.gov.mv އީމެއިލް މެދުވެރިކޮށެވެ. އަދި އެކަމާ ބެހޭ ފޯމް މި މިނިސްޓްރީގެ ވެބްސައިޓް employment.trade.gov.mv އިން ޑައުންލޯޑް ކުރެވޭނެއެވެ. ހުއްދަ އަށް އެދޭ ފަރާތްތަކަށް ހުއްދަ ދެވޭނީ އީމެއިލް ގެ ޒަރިއްޔާއިންނެވެ. މިހެންވެ މިކަން އާއްމުކޮށް އަންގާ އިއުލާން ކުރީމެވެ.\n28 ރަޖަބް 1441\n- Covid 19 special permit form


Komolika Ge Role In Fenna Konme Episode Akah Hina Nagaa Agu Engeytha?\nކޮމޮލިކާގެ ރޯލުން ފެންނަ ކޮންމެ އެޕިސޯޑަކަށް ހީނާ ނަގާ އަގު އެނގޭތަ؟\nއެކްތާ ކަޕޫރުގެ އެންމެ މަގްބޫލު އެއް ޑްރާމާކަމަށްވާ ކަސޯޓީ ޒިންދަގީ ކޭގެ ދެވަނަ ބައިގެ އެންމެ މުހިއްމު އެއް ރޯލުކަމަށްވާ ކޮމޮލިކާގެ ރޯލު ކުޅުމަށް މަޝްހޫރު ޓީވީ ތަރި ހީނާ ހާން، ކޮންމެ އެޕިސޯޑަކަށް 2.25 ލައްކަ ރުޕީސް ނަގާ ކަމަށް ހަބަރުތައް ބުނެފިއެވެ.\nސްޓާ ޕްލަސް އިން ދެއްކި މަޝްހޫރު ޑްރާމާ ޔޭ ރިޝްތާ ކިޔާ ކެހްލާތާހޭގައި މަސައްކަތްކޮށް ގިނަ ބައެއްގެ މަގުބޫލުކަން ހޯދާފައިވާ ހީނާއަކީ ޓީވީ ޑްރާމާތައް ކުޅޭ ތަރިންގެ ތެރެއިން އެންމެ ބޮޑު އާމުދަނީއެއް ލިބޭ ތަރިންގެ ލިސްޓުގައި ވެސް ހިމެނޭ އެއް ތަރިއެވެ.\nކަލާސް ޓީވީ އިން ދައްކާ މަޝްހޫރު ރިއަލިޓީ ޝޯ 'ބިގް ބޮސް' އިން ފެނިފައިވާ ހީނާ 'ކަސޯޓީ'ގެ ދެވަނަ ބައި ކުޅެން އެއްބަސް ވެފައިވަނީ އޭނާއަށް ކޮންމެ އެޕިސޯޑަކަށް 2.25 ލައްކަ ރުޕީސް ދޭނެކަމަށް އެޑްރާމާ އުފައްދާ ޓީމުން އެއްބަސްވުމުންކަމަށް ބައެއް ފަރާތްތަކާއި ހަވާލާދީ ނޫސްތަކުގައި ބުނެއެވެ. އެއަގަކީ ޓީވީ ދާއިރާއާ އަޅާބަލާއިރު ބޮޑު އަދަދެކަށްވާއިރު އެހަބަރުތައް ތެދުވެއްޖެނަމަ ހީނާ ވެގެންދާނީ ޓީވީ އެކްޓަރުންގެ ތެރެއިން އެންމެ ބޮޑު އާމުދަނީއެއް ލިބޭ ފަރާތަށެވެ.\nކަސޯޓީގެ ދެވަނަ ބައިގައި އުރްވާޝީ ދޮލާކިއާގެ ރޯލުން ހީނާ ފެނިގެންދާއިރު ޝްވެތާގެ ރޯލުން ފެންނާނީ އެރިކާ ފެނާންޑެޒެވެ. އަދި ސިޒޭންގެ ރޯލުން ފެންނާނީ ޕާތް ސަމްތާންއެވެ. ކަސޯޓީގެ ދެވަނަ ބައިގެ ޝޫޓިންތައް މިހާރު ކުރިއަށްދާއިރު އެފިލްމުގެ ޝޫޓިންތަކުގެ ތެރެއިން ބައެއް ފޮޓޯތައް އަންނަނީ ލީކު ވަމުންނެވެ. އަދި އެފޮޓޯތަކަށް ބެލުންތެރިންގެ ބޮޑު ސަމާލުކަމެއް ވެސް ލިބެމުން އަންނައިރު ފިލްމު ސްޓާޕަލްސް އިން ދެއްކުމަށް ހަމަޖައްސާފައިވަނީ އަންނަ މަހުގެ ތެރޭގައެވެ.\nކަސޯޓީ ޒިންދަގީ ކޭގެ ފުރަތަމަ ބައިން ކޮޮމޮލިކާގެ ރޯލުން ފެނިގެންގޮސްފައިވަނީ މަޝްހޫރު ތަރި ޝްވެތާ ތިވާރީއެވެ. އަދި އަނުރާގްގެ ރޯލުން ފެނިގެންގޮސްފައިވަނީ ސިޒޭން ހާނެވެ. މީގެއިތުރުން އެޑްރާމާގައި ޖެނިފާ ވިންގެޓް އާއި ކަރަންވިރް ބޮހްރާ އާއި އުރްވަށީ ދޮލާކިއާގެ އިތުރުން ރޮނިތް ރޯއީ އާއި ހިތެން ތެޖްވާނީ ފެނިގެންގޮސްފައިވެއެވެ. ދެހާސް އެއްވަނަ އަހަރުން ފެށިގެން އަށް އަހަރު ދުވަހުގެ މުއްދަތަކަށް ޑްރާމާ ކުރިއަށް ގެންގޮސްފައިވާއިރު އެ ޑްރާމާގައި ފެނިގެންދިޔަ ތަރިންނަށް ބޮޑު މަގުބޫލު ކަމެއް ވެސް ލިބިގެންގޮސްފައިވަނީ އެޑްރާމާގައި މަސައްކަތް ކުރި ފަހުންނެވެ.\nކަސޯޓީ ހީނާ ހާން ސްޓާ ޕްލަސް


Furathama 5G SA eSim\nއޮއްޕޮ ފައިންޑް އެކްސް ތްރީ ޕްރޯއެއް. އެކުންފުނިން ވަނީ ފައިވްޖީ އެސްއޭ އީ ސިމް ތައާރަފްކޮށްފައި\nއީ ސިމަކީ ޓެލެކޮމިއުނިކޭޝަން އިންޑަސްޓްރީއަށް ވަރަށް އާ އެއްޗެކެވެ. އެކަން އެނގެނީ އަދިވެސް ގިނަ މޮބައިލް ފޯންތަކަށް އީ ސިމް ސަޕޯޓް ނުކުރާތީ އެވެ.\nއީ ސިމަކީ ސިމްކާޑަކާއި ނުލައި ސިމެއްގެ ބޭނުން އިލެކްޓްރޯނިކް ކޮށް ކުރެވޭ ފިޗާ އެކެވެ. އީ ސިމް ސަޕޯޓް ކުރާ ފޯންތަކުގެ ތެރެއިން އެންމެ މަޝްހޫރު ފޯނެއްގެ ގޮތުގައި ފާހަގަ ކުރެވެނީ އެންމެ ފަހުގެ އައި ފޯނެވެ.\nޓެކްނޮލޮޖީ ކުރިއަރަމުންދާ ވަރަކަށް އިތުރު ފޯނުތަކަށް ވެސް މި ފީޗާ ދަނީ ތައާރަފު ކުރަމުންނެވެ. ގިނަ މޯބައިލް ފޯން ކުުންފުނިތަކުން ދަނީ މި ޓެކްނޮލޮޖީ އެ ކުންފުނިތަކުގެ ފްލެގްޝިޕް ފޯނުތަކުގައި ބޭނުން ކުރެވޭނޭ ގޮތް ދިރާސާ ކުރަމުންނެވެ. އެގޮތުން އޮއްޕޯ ވަނީ ދުނިޔޭގެ އެންމެ ފުރަތަމަ ފައިވްޖީ އެސްއޭ އީސިމް ސަޕޯޓް ކުރާ ސްމާޓް ފޯން އިއުލާން ކޮށްފަ އެވެ.\n"އޮއްޕޯ ފައިންޑް އެކްސް ތްރީ" ގެ ނަމުން ނަން ދީފައިވާ މި ފޯން އިއުލާން ކޮށްފައި ވަނީ 27 މެއި ގައެވެ.\nއޮއްޕޯއިން ބުނާ ގޮތުގައި މި ފޯނުގައިވާ ފައިވްޖީ އީސިމްގެ ސަބަބުން ނެޓްވޯކް ޕްރޮވައިޑާސް ތަކަށާއި ބޭނުންކުރާ ފަރާތްތަކަށް ގިނަ ފައިދާތަކެއް ލިބިގެންދާނެ އެވެ.\nއީސިމް ޓެކްނޮލޮޖީ އަކީ އާންމުކޮށް މި ބޭނުންކުރާ ވަކިން އަޅުވާ ސިމް ކާޑާއި ހިލާފަށް ފޯނުގައި އިންބިލްޓް ނުވަތަ އެތެރޭގައި ހަރުކުރެވިފައި އިންނަ ސިމެކެވެ.\nމީގެ ސަބަބުން ފޯނު ބޭނުންކުރާ ފަރާތްތަކަށް ނެޓްވޯކު ޕްރޮވައިޑާ ނުވަތަ ހިދުމަތްދޭ ކުންފުނީގެ އެހީތެރިކަމާ ނުލައި އަދި މާ އުނދަގުލަކާއި ވެސް ނުލާ އެމީހަކު ބޭނުން ވުމުން އެމީހެއްގެ ފޯނުން ހިދުމަތްދޭ ކުންފުނި ބަދަލުކޮ ށްލެވޭނެ އެވެ. އޮއްޕޯއަށް މިގެނައި އާ އީސިމް ޓެކްނޮލޮޖީގެ ސަބަބުން ނެޓްވޯކު ކޮލިޓީއާއި ސްޕީޑަށް ރަނގަޅު ބަދަލުތަކެއް އަންނާނެ އެވެ.\nއީސިމް ޓެކްނޮލޮޖީ އެންމެ އާންމުކޮށް ބޭނުންކުރާ ބްރޭންޑްތަކުގެ ފޯންތަކަށް މިހާރު ސަޕޯޓް ކުރެ އެވެ. މީގެ ތެރޭގައި އެޕަލް، ސެމްސަންގް، ގޫގްލް ޕިކްސެލް އަދި ހުއާވޭ ހިމެނެ އެވެ.


Google ah Microchip designkodhdheyne meehun hoadhanee | Mihaaru\nޓެކްނޮލޮޖީ / ލައިފްސްޓައިލް\nގޫގުލް އަށް މައިކްރޮޗިޕް ޑިޒައިންކޮށްދޭނެ އިންޖިނޭރުން ހޯދަނީ\nގޫގުލް އަށް މައިކްރޮޗިޕްއިންޖިނޭރުން ހޯދަނީ އަމިއްލަ ޗިޕް ޑިވިޒަނެއް އުފެއްދުމަށް\n13 ފެބުރުއަރީ 2019\nގޫގުލް އަށް މައިކްރޮޗިޕް އިންޖިނޭރުން އެބަ ހޯދަ އެވެ. ބޭނުމަކީ ގޫގުލްގެ ޑިވައިސްތަކަށް ބޭނުންވާ ޗިޕްތައް އަމިއްލަ އަށް ޑިޒައިންކުރުމެވެ. ގޫގުލްގައި މިހާރު ވެސް މައިކްރޮޗިޕް އިންޖިނޭރުން މަސައްކަތްކުރެ އެވެ. އެއީ މި ސިނާއަތުގައި ފުންނާބު އުސް ފަންނީ މާހިރުންނެވެ. ބުނެވޭ ގޮތުގައި، އެއީ ކުއަލްކޮމް، އިންޓެލް، ބްރޯޑްކޮމް އަދި އެންވީޑިއާގައި ވެސް މަސައްކަތްކޮށްފައި ތިބި އިންޖިނޭރުންނެވެ. އަމިއްލަ ހާޑްވެއާ ޔުނިޓެއް އުފެއްދުމަކީ ވެސް ގޫގުލްގެ ހުވަފެނެކެވެ.\nއަމިއްލަ އަށް ހާޑްވެއާ އުފައްދަން ގޫގުލް ބޭނުންވާ ޚާއްސަ ސަބަބެއް އަދި ނޭނގެ އެވެ. މިއީ ގޫގުލްއިން ހާމަކުރުމުން ނޫނީ ޔަގީންވާނެ ކަމެއް ނޫނެވެ. އެހެން ނަމަވެސް، ސިނާއަތުގައި ދެކެވޭ ވާހަކަށް ބަލާއިރު، ބާރުގަދަ ކުންފުނިތަކުން ހާޑްވެއާ އުފައްދަ އެވެ. މިސާލަކަށް އެޕަލް އަދި މައިކްރޮސޮފްޓް ނަގަމާ ހިނގާށެވެ. މި ދެ ކުންފުނިން ވެސް އަމިއްލަ ޑިވައިސްތަކަށް ބޭނުންވާ ހާޑްވެއާ އަމިއްލަ އަށް ޑިޒައިންކޮށް، އާލާތްތައް އުފެއްދުމުގެ މަރުހަލާތައް ކޮންޓްރޯލްކުރެ އެވެ.\nމައިކްރޮސޮފްޓް ވިންޑޯޒް ފޯނުތައް އުފެއްދުނުން މިހާރު މެދުކަނޑާލާފައި ވި ނަމަވެސް، މައިކްރޮސޮފްޓްގެ ބޭނުމަކީ، މައިކްރޮސޮފްޓުން ވިންޑޯޒް ފޯނުތައް އުފައްދާ ގޮތަށް، އެހެން ކުންފުނިތަކުން ވެސް ވިންޑޯޒް އަށް ފޯނު އުފެއްދުމެވެ.\nމައިކްރޮސޮފްޓް ސާފަސް ޓެބްލެޓްތަކަކީ އަމިއްލަ ހާޑްވެއާގައި އަމިއްލަ ސޮފްޓްވެއާ ހިންގާނެ ގޮތް ދަށްކުވައިދޭ ނަމޫނާއެކެވެ. ސާފަސް ހޯދަމުން ދާ ކުރިއެރުން ހޯދަން އެހެން ކުންފުނިތަކުން އެދޭ ނަމަ، އޮތީ މައިކްރޮސޮފްޓް ކޮޕީކުރުމެވެ.\nގޫގުލް އަކީ ވެސް ސްމާޓްފޯން މާކެޓްގައި ނަގާކިޔާ ކުންފުންޏެކެވެ. އެ ކުންފުނީގެ ޕިކްސެލް ފޯނުތަކަށް ޒުވާނުންގެ ތަރުހީބު ވަރަށް ބޮޑެވެ. ގޫގުލުން ދައްކުވައިދެނީ އަމިއްލަ ހާޑްވެއާ ޑިޒައިންގައި، އަމިއްލަ ސޮފްޓްވެއާ ހިންގާނެ މިސާލެކެވެ. ގޫގުލްގެ ކްރޯމްބުކް އަދި ސްމާޓްހޯމް ޑިވައިސްތައް ވެސް އަދި އެބަ ހުއްޓެވެ. މިއީ ވެސް މައިކްރޮޗިޕް ބޭނުންވާނެ އާލާތްތަކެކެވެ. ގޫގުލުން މައިކްރޮޗިޕް އިންޖިނޭރުން ހޯދަނީ މި ބުނި އާލާތްތައް ކުރިއެރުވުމުގައި އެހެން މީހުން ބަރޯސާކުރުން ހުއްޓާލުމަށް ކަމަށް ބުނެވެ އެވެ.\nގޫގްލް ގޫގްލް ކްރޯމް އެންޑްރޮއިޑް މައިކްރޮސޮފްޓް ސްފްޓްވެއާ ޑިވެލޮޕަރުން


ޕަބްލިޝްކުރި ތާރީޚް: 17 މޭ 2020\nއެމްޓީސީސީ އަތޮޅު ފެރީ އިން މ.މަޑުއްވަރިން މުދާ ފޮނުވުމާއި ، މ.މަޑުއްވަރިއަށް މުދާ ގެނައުމުގެ އުސޫލު ( މ.އަތޮޅު ތެރޭގައި ދަތުރުކުރާ އެމްޓީސީސީގެ މުދާ ފެރީގެ އުސޫލު )\n1- އުސޫލުގެ ތަޢާރުފް\nމި އުސޫލަކީ މުލަކަތޮޅުގައި ދަތުރުކުރާ އެމްޓީސީސީ އަތޮޅު ފެރީން މ.މަޑުއްވަރިން އަތޮޅުގެ ރަށްރަށަށް މުދާ ފޮނުވުމާއި ، އަތޮޅުގެ ރަށްރަށުން މ.މަޑުއްވަރި އަށް ފޮނުވާ މުދާތައް ރަށަށް އެރުވުމާއި ގުޅޭގޮތުން މ.މަޑުއްވަރީ ކޯވިޑް 19 ޓާސްކްފޯސް އާއި މ.މަޑުއްވަރީ ކައުންސިލުން ތައްޔާރުކޮށްފައިވާ އުސޫލެކެވެ.\n2- އުސޫލަށް ޢަމަލުކުރުމާއި އުސޫލު ނިމުމަކަށް ގެނައުމާއި އުސޫލަށް ބަދަލު ގެނައުން\nމި އުސޫލަށް ޢަމަލުކުރާނީ މި އުސޫލު ގެޒެޓްގައި ސާއިޢުކުރާ ވަގުތުން ފެށިގެންނެވެ. އަދި މި އުސޫލަށް ޢަމަލުކުރާނީ ކޯވިޑް 19 ގެ ހާލަތު ބަދަލުވެ މި އުސޫލު ބާތިލުކުރެވިއްޖެކަން ގެޒެޓްކުރުމާއި ހަމައަށެވެ. މި އުސޫލަށް ބަދަލު ގެނައުމުގެ ބާރު ލިބިގެންވަނީ މ.މަޑުއްވަރީ ކޯވިޑް 19 ޓާސްކްފޯސް ކޮމެޓީއަށެވެ.\n3- ފެރީގެ ތާވަލް\nއެމްޓީސީސީ އަތޮޅު ފެރީ ދަތުރުކުރުމަށް ހަމަޖެހިފައިވަނީ ކޮންމެ ހަފުތާއެއްގެވެސް ހޯމަ ދުވަހު އެވެ. ފެރީގެ ދަތުރު ފަށާނީ މ.ދިއްގަރުންނެވެ. ހޯމަ ދުވަހުގެ ހެނދުނު ދިއްގަރުން ފެށިގެން އަތޮޅު މީހުން ދިރިއުޅޭ ހުރިހާ ރަށެއްގައި ޖައްސަމުން މ.ކޮޅުފުއްޓަށް ގޮސް ހަމަ އެ ދުވަހު ފުރައިގެން މީހުން ދިރިއުޅޭ ހުރިހާ ރަށެއްގައި ޖައްސަމުން ހަމަ އެ ދުވަހު މ.ދިއްގަރަށް ފެރީ ބަނދަރުކުރާ ގޮތަށެވެ. މި ފެރީއަކީ މުދާ އުފުލާ ފެރީއަކަށްވުމުން ، މި ފެރީގައި އެއްވެސް ފަސިންޖަރަކު އެއްރަށުން އެނެއް ރަށަކަށް ދަތުރެއް ނުކުރެވޭނެއެވެ. ފެރީގެ ދަތުރަށް ( ދަތުރު ނުކުރުން – ވަގުތަށް ބަދަލު އައުން ) މޫސުމުގެ ސަބަބުން ނުވަތަ އެ ނޫންވެސް ސަބަބަކާ ހުރެ ބަދަލެއް އަތުވެއްޖެނަމަ އެކަން ރައްޔިތުންނަށް ޓާސްކްފޯސް ކޮމެޓީއަށް އެ މަޢުލޫމާތެއް ލިބުމާއެކު އަންގަންވާނެއެވެ.\nފެރީ މ.ދިއްގަރުން މ.މަޑުއްވަރިއަށް އައުމަށް ހަމަޖެހިފައިވަނީ ހޯމަ ދުވަހުގެ ހެނދުނު 7:15 ގައެވެ.\nފެރީ އަތޮޅު ގެ ރަށްރަށުގައި ޖެއްސުމަށްފަހު އަނބުރާ މ.މަޑުއްވަރިއަށް އައުމަށް ހަމަޖެހިފައިވަނީ ހޯމަ ދުވަހުގެ ހަވީރު 16:10 ގައެވެ.\n4- ފެރީން ފޮނުވޭނެ އަދި ގެނެވޭނެ މުދާ އަދި މުދާ ފޮނުވުމާއި ގެނައުމުގައި އަމަލުކުރަން ޖެހޭ ގޮތް\nފެރީގައި ގެންދެވޭނީ އަދި ގެނެވޭނީ ކާޑާއި ، ގޭހާއި ، ކެއިން ބުއިމަށް ބޭނުންވާ އެހެނިހެން ތަކެއްޗާއި ބޭހާއި ، ކުޑަކުދިންނާއި ، އަންހެނުންނަށް ބޭނުންވާ ހާއްސަ ތަކެއްޗެވެ. އެ ނޫން އެއްވެސް އެއްޗެއް ފެރީގައި މަޑުއްވަރީން އެހެން ރަށަކަށް ނުފޮނުވޭނެއެވެ. އަދި އެހެން ރަށަކުން މަޑުއްވަރިއަށްވެސް ނުގެނެވޭނެއެވެ. މ.މަޑުއްވަރިން އަތޮޅުގެ އެހެން ރަށަކަށް މުދާ ފޮނުވުމަށް ބޭނުންވެލައްވާ ފަރާތްތަކުން މުދާ ފޮނުވުމުގެ 1 ދުވަސް ކުރިން ( ކޮންމެ ހަފުތާއެއްގެ އާދިއްތަ ދުވަހުގެ ރޭގަނޑު 20:00 ގެ ކުރިން ) ފޮނުވާ މުދަލުގެ މަޢުލޫމާތު މ.މަޑުއްވަރީ ކައުންސިލްގެ އިދާރާއަށް އަންގަންވާނެއެވެ. ( ގުޅުއްވާނަމަ 7911345 މުޙައްމަދު ޝައުކަތު އ.ޑިރެކްޓަރ ، ވައިބަރ ކުރައްވާ ނަމަ 9775694 އެޑްމިނިސްޓްރޭޓިވް އޮފިސަރ މުޙައްމަދު ޢާޡިމް ޢަލީ އަށް ، މެއިލްކުރައްވާނަމަ [email protected] އަށް ) . ތަކެތި ހޯމަ ދުވަހު އޮންނަ ފެރީން އަތޮޅުގެ ރަށްރަށަށް ފޮނުވޭނީ މި ދެންނެވި ގޮތްތަކުން އެ ފޮނުވާ ތަކެތީގެ މަޢުލޫމާތު ކައުންސިލް އާއި ހިއްސާކުރައްވާފައިވާ ފަރާތްތަކަށް އެކަންޏެވެ.\nމ.މަޑުއްވަރިން އެހެން ރަށަކަށް މުދާ ފޮނުވުމަށް ގެންނަންވާނީ މުދާ ފޮނުވުމަށް ބޭނުންވާ ފަރާތަކުންނެވެ. އެ ފަރާތް މުދާ ގެންނަ އިރު ހުންނަންވާނީ މާސްކް އަދި އަންގި އަޅައިގެންނެވެ. އަދި އެ މުދަލުގައި އެ މުދާ ލިބޭ ފަރާތުގެ ނަމާއި އެޑްރެސް އަދި ފޯނު ނަންބަރު ޖަހާފައި ހުންނަންވާނެއެވެ. އަދި ހަމައެއާއެކު މުދަލުގެ ވެރި ފަރާތުގެ ނަމާއި އެޑްރެސް އަދި ފޯނު ނަންބަރުވެސް ޖަހާފައި ހުންނަންވާނެއެވެ. މުދާ ގެންނަންވާނީ ފޮށިގަނޑެއް ނަމަ ބަންދުކޮށްގެންނެވެ. ކޮތަޅެއް ނަމަ ރަނގަޅަށް ގޮއްޖަހައި އައްސައިގެންނެވެ. ގޯންޏެއްނަމަ ގޯނީގެ ތުން އައްސައިގެންނެވެ. މުދާ ގެންނަންވާނީ 7:05 އިން 7:15 ދެމެދުގެ ވަގުތެއްގައެވެ. މުދާ ގެނައުމަށްފަހު ގެނަ މުދާ ޓާސްކްފޯސް ގެ ފަރާތުން އެ ދުވަހުގެ ފެރީގެ ކަންކަމާއި ހަވާލުވެ ހުރި އޮފިޝަލުންނަށް ދައްކަންވާނެއެވެ. ފޮނުވާ ތަކެތި ބެލުމަށްފަހު އެ ތަކެތީގެ ނާލު މި އުސޫލުގައި ބުނެފައިވާ ގޮތަށް ޓާސްކްފޯސް ފެރީ އޮފިޝަލުން ނަންގަވަންވާނެއެވެ. އަދި ނެގުނު ނާލު ގެފައިސާ އެ އޮފިޝަލް ކައުންސިލްގެ އިދާރާއަށް ހަމަ އެ ދުވަހު ދައްކަވަންވާނެއެވެ. ކައުންސިލްގެ އިދާރާއަށް ފައިސާ ލިބުމުން އެ ފައިސާ އެމްޓީސީސީ އަށް އެމްޓީސީސީ އިން އަންގަވާ ގޮތެއްގެ މަތީން ހަވާލުކުރަންވާނެއެވެ. ފެރީ ރަށަށް އައުމުން ޓާސްކްފޯސް ކޮމެޓީގެ ފަރާތުން އެ ދުވަހު ފެރީގެ ކަންކަމުގައި ހަރަކާތްތެރިވާ ފެރީ އޮފިޝަލްއިން އަންގަވާ ގޮތެއްގެ މަތީން މުދާ އަރުވާނީ ފަހަރަކު މީހެކެވެ. މީހުން ތިބެންޖެހޭ ދުރުމިން ޓާސްކްފޯސް ކޮމެޓީ އިން ފާހަގަކޮށްފައި ހުންނާނެއެވެ. އެ ދުރުމިނުގައި މުދާ ހިފައިގެން އައިސް ތިބި ފަރާތްތައް މަޑުކޮށް ފަހަރަކު ފަރާތެއް ފެރީ އަށް އަރައި މ.މަޑުއްވަރީން ފޮނުވާ މުދާ ބެހެއްޓުމަށް ފެރީގައި ހާއްސަކޮށްފައިވާ ބައިގައި މުދާ ބެހެއްޓުމަށްފަހު ފެރީން ފައިބާނީއެވެ. އަދި ބޭނުން ކުރި މާސްކް އަދި އަންގި ފަރުދީ ޒިންމާގެ ދަށުން އަންދައި ނައްތާލަންވާނެއެވެ.\nއަތޮޅުގެ ރަށްރަށުން މ.މަޑުއްވަރިއަށް ފެރީން ފޮނުވާ މުދާ ބަލައި އަންނަ ފަރާތުން ހުންނަންވާނީ މާސްކް އަދި އަންގި އަޅައިގެންނެވެ. މުދާ ބަލައި އަންނަ ފަރާތުން ފެރީ އައުމުގެ5މިނެޓް ކުރިން ( 16:05 )ބަނދަރަށް ތައްޔާރުވެ ހާޟިރުވެ ހުންނަންވާނެއެވެ. ފެރީ މ.މަޑުއްވަރި އަށް އައުމުން ފެރީގެ ކަންކަމާއި ހަވާލުވެ ހުރި ޓާސްކްފޯސް ކޮމެޓީގެ އޮފިޝަލްއިން އަންގަވާ ގޮތެއްގެ މަތީން ފަހަރަކު މީހަކު ފެރީ އަށް އަރައި އެ މުދާ ފެރީން ބާލަންވާނެއެވެ. ފެރީން މުދާ ބޭލުމަށްފަހު ގެނަ މުދާ ޓާސްކްފޯސް ފެރީ އޮފިޝަލް އަށް ދައްކަންޖެހޭނެއެވެ. ފެރީ އިން ގެނަ މުދާ ގެނައީ ފޮށިގަނޑެއްގައި/ ކޮތަޅެއްގައި / ގޯންޏެއްގައި ނަމަ ފޮށިގަނޑު ކެނޑުމަށްފަހު ، ކޮތަޅެއްގައި ނަމަ ކޮތަޅުގެ ގޮށް ނައްޓާލައި / ގޯންޏެއްގައި ނަމަ ގޯނީގެ ތުން މޮހާލުމަށްފަހު އެތެރޭގައި ހުރި ތަކެތި ނަގައި އާ ކޮތަޅުތަކަށް އާ ފޮށިގަނޑުތަކަށް އާ ގޯންޏަށް އަޅައި ގެންދެވިދާނެއެވެ. އަދި އެ ތަކެތި ގެނައި ފޮށިގަނޑު/ކޮތަޅު/ގޯނި ފަރުދީ ޒިންމާގެ ދަށުން އެ ގެނައި ފަރާތަކުން ނައްތާލަންވާނެއެވެ. ކާށި ކުރުނބާ ގަބުޅި ފަދަ ތަކެތި އެހެފައި ނުވާނަމަ އެ ތަކެތި ގެންދެވޭނީ ބަނދަރުގައި 24 ގަޑިއިރު ބެހެއްޓުމަށްފަހުގައެވެ. އެހެފައިވާނަމަ ގެއަށް ގެންދެވިދާނެއެވެ. ގެންނަ ތަރުކާރީ އާއި މޭވާ ގެއަށް ގެންދިއުމަށްފަހު ރަނގަޅަށް ދޮންނަންވާނެއެވެ. އަދި ބޭނުންކުރަންވާނީ 24 ގަޑިއިރަށް ފަހުގައެވެ. ފެރީ އިން ގެނައީ ގޭސް ނުވަތަ ޑިސްއިންފެކްޓްކޮށް ގެންދެވޭ މުދަލެއް ނަމަ ޓާސްކްފޯސް ފެރީ އޮފިޝަލް ޑިސްއިންފެކްޓްކުރުމުން ގެއަށް ގެންދެވިދާނެއެވެ. ކާޑުގެ ބާވަތްތައް ( ހަނޑޫ ހަކުރު ފުއް ) ގެއަށް ފެރީން ބާލައި ގޮތަށް ގެންދެވިދާނެއެވެ. މުދާ ގެއަށް ގެންދިޔުމަށްފަހު ބޭނުންކުރި މާސްކް އަދި އަންގި އަންދާ ނައްތާލަންވާނެއެވެ. އަދި ޞިއްޙީމާހިރުން އަތް ދޮވުމަށް ދެއްވާފައިވާ އިރުޝާދުތަކާއި އެއްގޮތަށް އަތް ދޮންނަންވާނެއެވެ.\n5- ފެރީއަށް އަރުވާ މުދަލަށް އަގު ނެގުން\nފެރީއަށް އަރުވާ މުދަލަށް ( ފިޔާ ، ބިސް ، އަލުވި އަދި ކާޑުގެ ބާވަތްތަކާއި ކުދި ދާގީނާއަށް ) އަގު ނެގުމަށް ހަމަޖެހިފައިވަނީ އެމްޓީސީސީ އިން މި ޒޯނަށް ( ޒޯން4) ކަނޑައަޅާފައިވާ އަގުކަމުގައިވާ -/5 ( ފަސް ރުފިޔާ ) ރޭޓުންނެވެ. ކުދި ދާގީނާ ކަމަށް ބަލާނީ ޑަސްބިން ބޮޑު ކޮތަޅު ފިޔަވައި ދެން ހުރި ކޮތަޅާއި ފޫޓް ހަމަ ނުވާ އަދި 1 ފޫޓް 1 ފޫޓް ހަމަ ވާ ފޮށިގަނޑަށެވެ.\nކުރުނބާ ގަބުޅި ބޮޑު އިހަލަކަށް ( ބޮޑު އިހަލެއްކަމަށް ބަލާނީ7އަށްވުރެ ގިނަ ގަބުޅި ، ކުރުނބާ އެ އިހަލުގައި ހިމެނޭނަމަ ) -/10 ( ދިހަ ރުފިޔާ އެވެ. ) ކުޑަ އިހަލަކަށް ނަމަ -/5 ( ފަސް ރުފިޔާ ) ނެގޭނެއެވެ. އެހިފަ ހުރި ކާށި ، ކުރުނބާ ، ގަބުޅި ގޯންޏަކަށް ނަމަ ނާލުގެ ގޮތުގައި ނަގާނީ -/15 ( ފަނަރަ ރުފިޔާ ) އެވެ. ނޭއެހި ހުރި ކުރުނބާ ގަބުޅި ކާށި ގޯންޏަށް ނަގާނީ -/10 ( ދިހަ ރުފިޔާ ) އެވެ. އެ ނޫން އެއްޗެއް އަޅާފައިވާ ގޯންޏެއް ނަމަވެސް ނަގާނީ -/10 ( ދިހަރުފިޔާ ) އެވެ.\nދޮންކެޔޮގަނޑަށް އަގު ނެގުމަށް ހަމަޖެހިފައިވަނީ 70 ވަކަށްވުރެ އިތުރު ދޮންކެޔޮ ގަނޑެއް ނަމަ -/10 ( ދިހަ ރުފިޔާ ) އެވެ. އެއަށްވުރެ ވަށް މަދު ގަނޑެއް ނަމަ -/5 ( ރުފިޔާ ) އެވެ. ކަށިކެޔޮގަނޑަކަށްވެސް ނަގާނީ -/5 ( ފަސް ރުފިޔާ ) އެވެ.\n1 ފޫޓް 1 ފޫޓް ފޮށިގަނޑުން ފެށިގެން2ފޫޓް2ފޫޓް ގެ ފޮށިގަނޑާ ދެމެދު ނަގާނީ -/10 ( ދިހަ ރުފިޔާ ) އެވެ. އެއަށް ވުރެ ބޮޑު ފޮށިގަނޑު (2ފޫޓް2ފޫޓް ފޮށިގަނޑުން ފެށިގެން ، ދިގުމިން2ފޫޓަށް ވުރެ ދިގު ފޮށިގަނޑުތައް ) ނަގާނީ -/15 ( ފަނަރަ ރުފިޔާ ) އެވެ.\nފެރީ އިން ރޯކަނޑުމަސް ގެނެވި އަދި ފޮނުވިވެސް ދާނެއެވެ. ރޯމަސް ގެނެވޭނީ / ފޮނުވޭނީ ކޮތަޅުގައި ބަންދުކުރުމަށްފަހު ( ލޭ ފެރީއަށް ނޭޅޭނެ ގޮތަށް ) ބާލިދީ / ޓައްޕު / ހަންބުރިއަށް ލުމަށްފަހުގައެވެ. ރޯކަނޑުމަހުގެ ނާލަށް ނަގާނީ -/15 ( ފަނަރަ ރުފިޔާ ) އެވެ.\nއަދި މި ނޫންވެސް ފޮނުވުމަށް ހުއްދަ ކޮށްފައިވާ މުދަލުގެ ނާލާއި މެދުގައި ސުވާލު އުފެދޭ ކަންކަމުގައި ގޮތް ނިންމާނީ ޓާސްކްފޯސް ފެރީ އޮފިޝަލުންނާއި ފެރީ ކައްޕި އާއި މަޝްވަރާކުރުމަށްފަހުގައެވެ. އެ މަޝްވަރާ އިން ނިންމާ އަގެއް އެ ފަރާތަކުން ( މުދާ ފޮނުވާ ފަރާތުން ) ޓާސްކްފޯސް ފެރީ އޮފިޝަލުންނަށް ހަވާލުކުރަންވާނެއެވެ.\nފެރީ ކައިރީގައިވާ ވަގުތުތަކުގައި ފެރީގެ ކަންކަން ކުރެއްވުމަށް ހުންނަވާ ޓާސްކްފޯސްކޮމެޓީގެ ފެރީ އޮފިޝަލް ހުންނަންވާނީ މާސްކް އަދި އަންގި ލައްވައިގެންނެވެ.


PSM in Yameen ge habaru fethuri gothun vakeelun ge inzaareh\nރައީސް ޔާމީންގެ ދެ ވަކީލެއް: ޕީއެސްއެމްއަށް ވަނީ އިންޒާރު ދީފައި\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ އެންމެ ފަހުން ހައިކޯޓުގައި ބޭއްވި އިސްތިއުނާފީ ޝަރީއަތް ކަވަރު ކުރުމުގައި ޕީއެސްއެމްއިން ދޮގު ފަތުރާފައިވާ ކަމަށް ބުނެ އެކަމާ ގުޅިގެން އެޅެން އޮތް އެންމެ ބޮޑު ފިޔަވަޅެއް އެޅުމަށް މަސައްކަތް ކުރުމަށް އެމަނިކުފާނުގެ ގާނޫނީ ވަކީލުންގެ ޓީމުން ބުނެފި އެވެ.\nއަޑުއެހުމުގައި ރައީސް ޔާމީން ވަނީ އެ މައްސަލާގައި ހިމެނޭ ވޮޑުމުލާއާ ގުޅޭ ގޮތުން ވާހަކަފުޅު ދައްކަވާފަ އެވެ. އެގޮތުން އެ ރަށުގެ ނަން ފުރަތަމަ ވެސް އިވުނީ ކުރިމިނަލް ކޯޓުގެ ޝަރީއަތުގައި ކަމަށް ވިދާޅުވި އެވެ. އެހެން އެމަނިކުފާނު ކުރިމިނަލް ކޯޓުގެ ޝަރީއަތުގައި ވެސް ވިދާޅުވެފައިވެ އެވެ.\nދެން އެމަނިކުފާނު ރަށާ ގުޅޭ ގޮތުން ހައިކޯޓުގައި ދެއްކެވީ އާ ވާހަކަތަކެކެވެ. އެގޮތުން އެ ރަށް ކުއްޔަށް ދޫކޮށްފައިވަނީ އަދީބުގެ ވަރަށް ގާތް ދެ އެކުވެރިންނަށް އެނގިފައިވާ ކަމަށް ވިދާޅުވި އެވެ. މި ވާހަކަތައް ލީޑްކޮށް ޕީއެސްއެމްއިން ހަބަރު ލިޔެފައިވަނީ "ވޮޑުމުލާ ކިޔާ ރަށެއް ނުދަންނަން، އެރަށް ދިނީ އަދީބުގެ ދެ އެކުވެރިންނަށްކަން އެނގޭ: ޔާމީން" މިހެންނެވެ. އަދި ވޮޑުމުލާ އެމަނިކުފާނަށް ޝަރީއަތުގެ ކުރިން އެނގިވަޑައިނުގަންނަވާ ކަމަށް ދޭހަވާ ގޮތަކަށް ހަބަރު ފަތުރާފައިވާ ކަމަށް ވެސް ބުންޏެވެ.\nއެކަމާ ގުޅިގެން ރައީސް ޔާމީންގެ ވަކީލުންގެ ޓީމުން ނެރުނު ބަޔާނެއްގައި ޝަރީއަތުގެ އެއްވެސް މަރުހަލާއެއްގައި އަދި އަޑުއެހުމެއްގައި ވެސް ރައީސް ޔާމީން އިތުރުފުޅު ހައްދަވާފައިނުވާ ކަމަށެވެ. ވޮޑުމުލާއާ ގުޅޭ ގޮތުން އެމަނިކުފާނާ ތަހުގީގުގައި ސުވާލުކޮށްފައިނުވާ ކަމަށާއި އެ ރަށުގެ ނަން އެންމެ ފުރަތަމަ ވެސް އެމަނިކުފާނަށް އެނގިވަޑައިގެންނެވީ ދަށުގައި ޝަރީއަތް ކުރިއަށް ދިޔައިރު ކަމަށެވެ.\nބަޔާނުގައި ބުނީ އެންމެ ފަހުން ހައިކޯޓުގައި ބޭއްވި އަޑުއެހުމުގައި ރައީސް ޔާމީން ދެއްކެވި ވާހަކަތަކަކީ ފަހުން ލިބުނު މައުލޫމާތުތަކެއްގެ މައްޗަށް ބިނާކޮށް ދައްކަވާފައިވާ ވާހަކަތަކެއް ކަމަށެވެ. އެ މައުލޫމާތުތަކަކީ އެ ރަށާ ގުޅޭ ގޮތުން އެކި ފަރާތްތައް މެދުވެރިކޮށް ވަކީލުން ހޯދި މައުލޫމާތުތައް ރައީސް ޔާމީންއާ ހިއްސާ ކުރެއްވުމުން އެމަނިކުފާނު ހާމަ ކުރެއްވި މައުލޫމާތުތަކެއް ކަމަށެވެ. އަދީބު އެ ރަށް އެކުވެރިންނަށް ދޭން ބޭނުންވެގެން އެ ވާހަކަ އެމަނިކުފާނު ގާތުގައި ދަންނަވާފައިނުވާ ކަމާއި އެހެންކަމުން ރައީސް ޔާމީން އެއްވެސް އިތުރުފުޅެއް ކޯޓުގައި ހައްދަވާފައިނުވާ ކަމަށެވެ.\nޕީއެސްއެމްއަކީ ދައުލަތުގެ މީޑިއާއަށްވާއިރު ނޫސްވެރިކަމުގެ އެންމެ އަސާސީ އެއް އުސޫލު ކަމަށްވާ ސައްހަ ހަބަރު ފެތުރުމާއި ހަގީގަތް އޮޅުވާލުން ފަދަ އުސޫލުތައް މުގުރާލުމަކީ ހިތާމަހުރި ކަމެއް ކަމަށް ވަކީލުން ބުންޏެވެ. ވަކީލުން ބުނީ ޕީއެސްއެމްއިން ފެށުނީންސުރެ ވެސް މަސައްކަތް ކުރަމުންދަނީ ރައީސް ޔާމީންގެ ޝަރީއަތް މިނިވަންކަމާއެކު ކަވަރު ކުރުމަށް ނޫން ކަމަށާއި އެމަނިކުފާނާމެދު ރައްޔިތުންގެ މެދުގައި ނުރަނގަޅު ތަސައްވުރެއް އުފެއްދުމުގެ ބޭނުމުގައި ކަމަށެވެ.\nޕީއެސްއެމްގެ އެ ހަބަރަކީ ބްރޯޑްކާސްޓިންގެ ހަމަތަކާއި ނޫސްވެރިކަމުގެ ސުލޫކީ މިންގަނޑާ ހިލާފު، އަދި ރައީސް ޔާމީންގެ އަބުރުފުޅަށް ހުތުރުވާ ގޮތަށް ލިޔެ، ޓީވީއިން ދައްކާފައިވާ ހަބަރަކަށްވާތީ އެކަމުގައި ފިޔަވަޅު އަޅާނެ ކަމަށް ބަޔާނުގައިވެ އެވެ.\nރައީސް އަބްދުﷲ ޔާމީން ޕީއެސްއެމް ރައީސް ޔާމީންގެ ޝަރީއަތް\nޔާމީން ޝަރީއަތުގެ އަޑުއެހުން ކެންސަލްކޮށްފި\nޔާމީނާ ބައްދަލު ނުކުރެވޭތީ ވަކީލުންގެ ކަންބޮޑުވުން\nފަރުވާއަށް ރައީސް ޔާމީން ގެއަށް ބަދަލު ކުރަންޖެހޭ: ވަހީދު


SunOnline: Davis Cup gai Bahrain athun Raajje ah bodu kaamiyaabeh\nޑޭވިސް ކަޕާއި ފެޑެރޭޝަން ކަޕުގައި ވާދަކުރާ ރާއްޖޭގެ ޓެނިސް ޓީމު ---\nޑޭވިސް ކަޕުގައި ބަހުރޭން އަތުން ރާއްޖެއަށް ބޮޑު ކާމިޔާބެއް\nޖޫނިއާ ޑޭވިސް ކަޕްގެ ކޮލިފައިންގައި ބަހުރޭން އަތުން ރާއްޖޭގެ ޓެނިސް ޓީމުން ބޮޑު ކާމިޔާބެއް ހޯދައިފިއެވެ.\nބަހުރޭންއާ ދެކޮޅަށް ރާއްޖޭގެ 16 އަހަރުން ދަށުގެ ފިރިހެން ޓީމު ކުޅުނު ގޭމުން މޮޅުވެފައިވަނީ 2-1 ގެ ނަތީޖާއަކުންނެވެ. ސްރީލަންކާގައި ކުރިއަށްދާ އެ މުބާރާތަކީ ދުނިޔޭގެ އެންމެ ވަރުގަދަ ގައުމުތަކުން ވާދަކުރާ މުބާރާތެކެވެ.\nމިއަދު ބަހުރޭނާ ދެކޮޅަށް ކުޅުނު ފުރަތަމަ މެޗުގައި ރާއްޖޭގެ ޔޫސުފް ވަނީ ބަހުރޭން އަތުން 6-1، 7-5 އިން ބަލިވެފައެވެ. އެ މެޗުން ޔޫސުފް ބަލިވި ނަމަވެސް، ފުރަތަމަ ސެޓުގައި އޭނާގެ ފަރާތުން މޮޅު ކުޅުމެއް ފެނިގެންދިޔައެވެ.\nފުރަތަމަ މެޗުގައި ވިއެޓްނާމް އަތުން ރާއްޖޭގެ ޔޫމީ ބަލިވެފައިވަނީ 6-1، 6-1 އިންނެވެ. ދެވަނަ މެޗުގައި ރާއްޖޭގެ ޓީމުން ކުޅެން ނުކުތް ހަޝްމާގެ ފަރާތުން ގޯސްތަކެއް ފެނިގެންދިޔަ އިރު، އެ މެޗުން ބަލިފައިވަނީ 6-1، 6-1 އިންނެވެ. ޑަބަލްސް މެޗަށް ރާއްޖެއިން ނުކުތީ ހަޝްމާއާއި ޔޫމީއެވެ. އެ މެޗުންވެސް ރާއްޖެ ބަލިވެފައިވަނީ 6-1، 6-1 އިންނެވެ.\nމާދަމާ ރާއްޖޭގެ އަންހެން ޓީމު ނުކުންނަން ޖެހޭނީ ސްރީލަންކާއާ ދެކޮޅަށެވެ. އެ ގޭމުގައި ރާއްޖޭގެ ޓީމުން ފުރަތަމަ ޔާލާ ނުކުންނަ އިރު، ދެވަނަ މެޗުގައި ނުކުންނާނީ ހަޝްމާއެވެ. އަދި ޑަބަލްސް މެޗަށް ނުކުންނަ ދެ ކުޅުންތެރިން ކަށަވަރުވާނީ ފުރަތަމަ ދެ މެޗުގެ ނަތީޖާއަށް ބެލުމަށްފަހުއެވެ. ޑޭވިސް ކަޕްގެ ކޮލިފައިންގައި ވާދަކުރާ ރާއްޖޭގެ ފިރިހެން ޓީމު، މާދަމާ މެޗެއް ކުޅޭކަށް ނުޖެހޭނެއެވެ. ޑޭވިސް ކަޕުގެ މެޗުތައް ކްލޭ ކޯޓުގައި ކުޅޭ އިރު، ފެޑެރޭޝަން ކަޕްގެ މެޗުތައް ކުޅޭނީ ހާޑް ކޯޓުގައެވެ.\nމުބާރާތުގެ ފޯމެޓުގައިވާ ގޮތުން، ފުރަތަމަ މެޗަށް ކޮންމެ ގައުމަކުން ވެސް އެ ގައުމެއްގެ ދެވަނަ ކުޅުންތެރިޔާ ނެރެން ޖެހޭ އިރު، ދެވަނަ މެޗަށް ނެރެން ޖެހޭނީ އެއްވަނަ ކުޅުންތެރިޔާއެވެ. އެ ދެ މެޗަށްފަހު، 1-1 އިން ދެ ޓީމު އެއްވަރުވެފައިވާ ނަމަ، ތިންވަނައަށް ކުޅޭ ޑަބަލްސް މެޗުގައި ދެ ޓީމުން ނެރެން ޖެހޭނީ އެއްވަނަ ކުޅުންތެރިޔާއެވެ. އެ މެޗަށް ނުކުންނަ އިރު، ފުރަތަމަ ކުޅުނު ދެ މެޗުންވެސް ބަލިވެފައިވާ ޓީމެއް ނަމަ، މެޗަށް ނެރެން ޖެހޭނީ އެއްވަނަ ކުޅުންތެރިޔާއާއެކު ތިންވަނަ ކުޅުންތެރިޔާއެވެ.\nމިއަހަރު ތުރުކީއަށް ފޮނުވާ ޒުވާން ޓެނިސް ކުޅުންތެރިންނަށް ޖާޒީ ހަވާލުކޮށްފި2މަސް2ގަޑި ކުރިން\nޑޭވިސް ކަޕުގައި ބަހުރޭން އަތުން ރާއްޖެއަށް ބޮޑު ކާމިޔާބެއް3މަސް 1 ހަފްތާ ކުރިން\nޖޫނިއާ ޑޭވިސް އެންޑް ފެޑް ކަޕްގެ ކޮލިފިކޭޝަނަށް ދިވެހި ގައުމީ ޓެނިސް ޓީމު އިއުލާންކޮށްފި4މަސް3ހަފްތާ ކުރިން\nމެރީބްރައުން ޓެނިސް ޗެމްޕިއަންޝިޕް ކާމިޔާބުކަމާއެކު ނިންމާލައިފި4މަސް4ހަފްތާ ކުރިން\nމެރީބްރައުން ޓެނިސް ޗެމްޕިއަންޝިޕްސް 2018 ފަށައިފި4މަސް 1 ހަފްތާ ކުރިން


Lanka ge justice minister ge ves ithubaaru nei kamah hushahalhanee | Mihaaru\nސްރީ ލަންކާގެ ޖަސްޓިސް މިނިސްޓަރު ވިޖެޔްދަސާ ރާޖަޕަކްސާ.\nލަންކާގެ ޖަސްޓިސް މިނިސްޓަރުގެ އިތުބާރު ނެތް ކަމަށް ހުށަހަޅަނީ\n11 އޯގަސްޓް 2017 - 16:533comments\nކޮލަމްބޯ (އޮގަސްޓް 11) - ސްރީ ލަންކާގެ ޖަސްޓިސް މިނިސްޓަރު ވިޖެޔެދަސާ ރާޖަޕަކްސާގެ އިތުބާރު ނެތް ކަމަށް ފާސްކުރަން ޕާލަމެންޓަށް ހުށަހެޅުމަށް ވެރިކަން ކުރާ ޔުނައިޓެޑް ނޭޝަނަލް ޕާޓީ (ޔޫއެންޕީ) އިން މަސައްކަތް ކުރަމުންދާ ކަމަށް ބުނެފި އެވެ.\nރާޖަޕަކްސާގެ އިތުބާރު ނެތް ކަމަށް ހުށަހަޅަނީ ކުރީގެ ސަރުކާރުގެ ކޮރަޕްޝަނުގެ މައްސަލަތަކުގެ ތަހުގީގަށް ހުރަސް އަޅަމުންދާ ކަމަށް ބުނެ އެވެ. މިކަމާ ގުޅޭ ގޮތުން މަޝްވަރާ ކުރުމަށް ޔޫއެންޕީގެ ގިނަ އަދަދެއްގެ މެންބަރުން ބޮޑު ވަޒީރު ރަނިލް ވިކްރަމަސިންހައާ ބައްދަލުކޮށްފައިވާ ކަމަށް ވެސް ބައެއް ފަރާތްތަކުން ބުނެ އެވެ. ރާޖަޕަކްސާގެ އިތުބާރު ނެތްކަމުގެ މައްސަލައިގައި ސަރުކާރުގެ މެންބަރުންގެ އިތުރުން އިދިކޮޅު މެންބަރުން ވެސް ސޮއިކޮށްފައިވާ ކަމަށް ބައެއް ޚަބަރުތައް ބުނެ އެވެ. އަަދި އިތުބާރު ނެތްކަމުގެ މައްސަލަ މިއަދު ނޫނީ މިފެށޭ ހަފުތާގެ ކުރީކޮޅު ޕާލަމެންޓަށް ހުށަހަޅަން ދަނީ ތައްޔާރުވަމުންނެވެ.\nކުރީގެ ރައީސް މަހިންދާ ރާޖަޕަކްސާގެ ސަރުކާރުގެ ކޮރަޕްޝަނުގެ މައްސަލަތަކަށް ޖަސްޓިސް މިނިސްޓަރުގެ އިތުރުން އެޓާނީ ޖެނެރަލްގެ އޮފީހުން ހުރަސް އަޅަމުންދާ ކަމަށް ވަނީ ތުހުމަތުކޮށްފަ އެވެ. ކުރީގެ ސަރުކާރުގެ ކޮރަޕްޝަނުގެ މައްސަލަތައް ފައިނޭޝަނަލް ކްރައިމްސް އިންވެސްޓިގޭޝަން ޑިޕާޓްމަންޓުން ބެލުމަށް ފަހު އެޓާނީ ޖެނެރަލްގެ އޮފީހަށް ހުށަހަޅާފައިވީ ނަމަވެސް ކުރިއަށް ނުދާތީ ސަރުކާރުގެ ތަރުޖަމާން ރަޖިތާ ސެނަރަތުނަ ވަނީ ސުވާލު އުފައްދަވައިފަ އެވެ.\nހަމްބަންޓޯޓާ ބަނދަރު ޗައިނާ ކުންފުންޏަކަށް ދިނުމަށް ވެސް ޖަސްޓިސް މިނިސްޓަރު ރާޖަޕަކްސާ ވަނީ ދެކޮޅު ހައްދަވައިފަ އެވެ. އޭނާ ވިދާޅުވެފައި ވަނީ އެއީ ގޯހެއް ކަމަށާއި އެ ބަނދަރު ސްރީ ލަންކާގެ ރައްޔިތުންނަށް ހޯދައިދީފައި ނޫނީ މަސައްކަތް ހުއްޓާނުލައްވާނެ ކަމަށެވެ.\nއިތުރު ލިޔުންތައް ސްރީ ލަންކާ ވަޒީރުން އިތުބާރުނެތްކަމުގެ ވޯޓް


Ras Online - ކޮވިޑާ ގުޅިގެން ލިބުނު ހުސްވަގުތުގައި އިތުރަށް ކިޔަވައިގެން 12 އަހަރުގައި ޑިގްރީއެއް\nކޮވިޑާ ގުޅިގެން ލިބުނު ހުސްވަގުތުގައި އިތުރަށް ކިޔަވައިގެން 12 އަހަރުގައި ޑިގްރީއެއް\nމާޝާ މިދުހަތު3މޭ 2021\nއެމެރިކާއަށް އުފަން، އުމުރުން 12 އަހަރުގެ ކުޑަ ކުއްޖަކު، ކޮވިޑާ ގުޅިގެން ލިބުނު ހުސްވަގުތުގައި އިތުރަށް ކިޔަވައިގެން ޑިގްރީއެއް ހާސިލްކޮށްފިއެވެ.\nއޭނާ މިހާރު ތައްޔާރުވަމުންދަނީ ހައިސްކޫލްގެ ދަސްވެނިމުން ފާހަގަކުރުމުގެ އިތުރުން، ކޮމިއުނިޓީ ކޮލެޖަކުން ނިންމި އެސޯސިއޭޓް ޑިގްރީގެ ދަސްވެނިމުންވެސް ފާހަގަކުރުމަށެވެ.\nއުމުރުން އެންމެ 12 އަހަރުގެ މައިކް ވަނީ4އަހަރު ދުވަހުގެ ކިޔެވުން އެއް އަހަރުގެ ތެރޭގައި ނިންމާލާފައެވެ. އޭނާ ވަނީ ހައިސްކޫލްގެ ދެއަހަރުގެ ކިޔެވުމާއި، އެސޯސިއޭޓް ޑިގްރީގެ ދެއަހަރުގެ ކިޔެވުންވެސް އެއްއަހަރު ދުވަހުގެ ތެރޭގައި ނިންމާލާފައެވެ.\nމިކަމާ ބެހޭގޮތުން ވާހަކަ ދައްކަމުން މައިކް ބުނެފައިވަނީ މިއީ އެއްވެސް ވަރަކަށް ޕްލޭން ކުރެވިގެން ކުރެވުނު ކަމެއް ނުން ކަމަށެވެ. އަބަދުވެސް ކިޔަވާހިއްވާ މައިކްއަށް އެހާ އަވަހަށް ކްލާސްތައް ނިންމާލައި ހައިސްކޫލާއެކު ޑިގްރީގެ ކިޔެވުން ނިންމާލެވެން އުޅޭ ކަންވެސް ފާހަގަވީ ކިޔެވުމުގައި އެހިސާބަށް ވާސިލު ވުމުން ކަމަށް މައިކް ބުނެފައިވެއެވެ.\nމައިކް ބުނާގޮތުންނަމަ އޭނާ އެންމެ ޝައުގުވެރިކަން ހުންނަނީ ހިސާބާއި ޓެކްނޮލޮޖީގެ މާއްދާތަކަށެވެ. މިގޮތުން އެކި އޮންލައިން ވީޑިޔޯތައް ބޭނުންކޮށް ރޮބޯޓިކްސް އަދި ޕްރޮގްރާމިންގެ އެކި ފިލާވަޅުތައް ވަރަށް ކުޑައިރުއްސުރެން ދަސްކުރަމުން އަންނަކަމަަށްވެއެވެ. މިގޮތުން އޭނާ މިހާރު ވަނީ ހުރިހާ މީސްމީޑިޔާތަކަކަަށް އެއްތަނަކުން އެކްސެސް ވެވޭގޮތަަށް ފަރުމާކޮށްފައިވާ ޓެކް ވިޔަފާރިއެއްވެސް ފަށާފައެވެ. ރިފްލެކްޓް ސޯޝަލް ގެ ނަމުން ނަންދެވިފައިވާ މި ސްޓާޓްްއަޕްގެ މައިގަނޑު މަގްސަދަކީ ދިރިއުޅުން ފަސޭހަކުރުމަށް އާއީޖާދުތަކެއް އުފެއްދުން ކަމަށް މައިކް ބުނެފައިވެއެވެ.\nމައިކްގެ ކާމިޔާބީ ތަކާއެކުވެސް މައިކްގެ މައިންބަފައިން ބުނަނީ މައިކް އަކީ ކުޑަ ކުއްޖެ ކަމަށާއި، މިގޮތުން އެކި ކުޅިވަރު ކުޅުމުގައިވެސް މައިކް ވަގުތު ހޭދަކުރާކަމާއި އޭނާގެ ކަމަކީ ކިޔެވުމާއި ޓެކްގެ ކަންތަކުގައި އަބަދު އުޅުމެއް ނުން ކަމަށެވެ. އަދި މައިކް ކުރިއަށްދާން ބޭނުންވާ ކޮންމެ ދާއިރާއަކުން ކުރިއަށް ދިއުމަށް ހިތްވަރުލައިދީ ސަޕޯޓް ކުރާކަމަށެވެ.


އަންހެނުން ގިނަ ދުވަހު ސިންގަލްކޮށް ތިބެނީ ކީއްވެ؟ – Dhen.mv\nއަންހެނުން ގިނަ ދުވަހު ސިންގަލްކޮށް ތިބެނީ ކީއްވެ؟\nApril 4, 2021 - 2:12 pm\nލޯބީގެ ގޮތުން ގުޅިގެން އުޅުމަށް ފަހު ދެމީހަކު ވަކިވުމަކީ އޭގެ ސަބަބުން ކޮންމެވެސް އެކަކަށް ވަރަށް ފުން އަސަރުތައް ކުރުވާ ކަމެކެވެ. ބައެއް ފަހަރު ދެ މީހުނަށް ވެސް މި އަސަރުތައް އެއް ވަރަކަށް ކުރެއެވެ. ބައެއް މީހުން އެއް ގުޅުން ނިމޭއިރަށް އަނެއްކާ ވެސް އާ ގުޅުމެއް ފަށައިގަނެއެވެ. ނަމަވެސް ދެން ތިބި މީހުންނަކީ އެހާ ފަސޭހައިން " މޫވް އޮން" ކުރެވޭ މީހުންނެއް ނޫނެވެ. މޫވް އޮން ކުރެވުނަސް ސިންގަލް ކޮށް ތިބެން ބޭނުންވާ މީހުން ވެސް މަދެއް ނޫނެވެ.\nގިނަ ދުވަހު ސިންގަލްކޮށް ތިބޭ މީހުންގެ ތެރެއިން ބޮޑު އިންސައްތައަކީ އަންހެނުން ކަމުގައި ތަޖުރިބާކާރުން ބުނެއެވެ. ސަބަބުތައް ބައިވަރެވެ. ބައެއް އަންހެނުން ގިނަ ދުވަހު ސިންގަލް ކޮށް ތިބޭ ސަބަބެއްގެ ގޮތުގައި ފާހަގަ ކުރަނީ ކުރީގެ ލޯބިވެރިޔާ އަށް ވުރެ ރަނގަޅު ބައިވެރިއެއް ހޯދުމުގެ ބޭނުމުގައެވެ. އަދި ކޮންމެ ކޮންމެ މީހަކު އޭނާ އިމްޕްރެސް ކޮށް ނުލެވޭތިީ ކަމުގައިވެސް ބުނެއެވެ. ތިމާ ބޭނުން ވާ މިސްޓަރ ޕާފެކްޓުގެ އިންތިޒާރުގައެވެ.\nއެހެން ބައެއް އަންހެނުން ބުނާ ގޮތުގައި ސިންގަލްކޮށް ހުންނަން ބޭނުން ވަނީ އަމިއްލަ މިނިވަންކަން އެންމެ ފުރިހަމައަށް ލިބޭތީއެވެ. އެހެނީ ބައެއް މީހުންނާ ގުޅިގެން އުޅޭއިރު ބޭނުން ވާ ތަން ތަނަށް ނުދެވި ރައްޓެހިންނާ ބައްދަލު ނުކޮށް ވެސް އުޅެން ޖެހެއެވެ. ނުވަަތަ ސޯޝަލް މީޑިއާ ޕާސްވޯޑުތައް ހިއްސާ ކުރުން ފަދަ ކަންކަންވެސް ކުރަން ޖެހެއެވެ.\nއެކި މީހުން ސިންގަލް ކޮށް ތިބެން ބޭނުންވާ ސަބަބު ތަފާތުވާނެއެވެ. މި ރިޕޯޓުގައި މި ހިމަނާލީ އޭގެ ތެރެއިން ވެސް އެންމެ އާންމު ކަންތައްތަކެވެ.\nސިންގަލް ވީމަ ގިނަ ފިރިހެނުންނާ އެކު އުޅެވޭނީ.. އެކުދިން ވަރަށް ހިންހެޔޮވާނެ، ފުރެންޑެއް ވީމަ ބުނަންވެސް ނުޖެހި ކަންކަން ކޮއްލަދޭނެ..


SunOnline: Bidheyseen ge massala hallukuran feshi masakathuge natheejaa eba feney: Fayyaz\nބިދޭސީންގެ މައްސަލަ ހައްލުކުރަން ފެށި މަސައްކަތުގެ ނަތީޖާ އެބަފެނޭ: ފައްޔާޒު\nއަހްމަދުﷲ އަބްދުލްހާދީ 16 Sep 2020, 11:23\nއެތައް ޒަމާންތަކަކަަށް ދެމިގެން ގޮސްފައިވާ މައްސަލައެއްގެ ގޮތުގައި ސިފަ ކުރެވިފައިވާ ގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލުކުރުމަށް ކުރާ މަސައްކަތުގެ ނަތީޖާ ވަރަށް ކާމިޔާބުކަމަށް އިކޮނޮމިކް މިނިސްޓަރު ފައްޔާޒް އިސްމާއިލް ވިދާޅުވެއްޖެ އެވެ.\nމިނިސްޓަރު ފައްޔާޒް "ސަން" އަށް ދެއްވި ހާއްސަ އިންޓަވިއުއެއްގައި ވިދާޅުވި ގޮތުގައި ބިދޭސީންގެ މައްސަލައަކީ ވަރަށް ގިނަ ދުވަސް ވަންދެން ދޫކޮށްލެވި، ވަރަށް ބޮޑެތި ކޮރަޕްޝަންގެ މައްސަލަތަކެއް އޭގެ ވަށައިގެންވާ މައްސަލައެކެވެ.\n"މިދިޔަ ވިއްސަކަށް އަހަރު ދުވަސްތެރޭ އުފެދިގެން ގޮސްފައިވާ ކަމެއް މިއީ. އަޅުގަނޑު އެކަން ހައްލުކުރަން މި ފެށީ. އަޅުގަނޑު ގަބޫލުކުރާގޮތުގައި ނަތީޖާ ހަމަ ވަރަށް ރަނގަޅު. ރަނގަޅުކަމަށް މި ދެކެވެނީ ފުރަތަމަ ކަމަކަށް އަޅުގަނޑުމެންނަށް މިކަން ނުކުރެވޭނެއޭ ބުނެފަ އޮއްވާ މިކަން ފެށިއްޖެ. އަޅުގަނޑުމެންނަށް މޮރެޓޯރިއަމްއެއް ގެނެވިއްޖެ." މިނިސްޓަރު ފައްޔާޒު ފާހަގަކުރެއްވި އެވެ.\nމަސައްކަތުގެ ނަތީޖާ ރަނގަޅުކަމަށް ދަންނަވާ ބައެއް ސަބަބުތަކަށް އަލިއަޅުވާލަމުން މިނިސްޓަރު ވަނީ ސަރުކާރުގެ ރީރެގިއުލަރައިޒޭޝަން ޕްރޮގްރާމްގެ ނަތީޖާ ފާހަގަކޮށް، ރާއްޖެއަށް އަލަށް އެތެރެވާ ބިދޭސީންގެ އަދަދު މަދުކޮށް، ކޯޓާ ވައްކަން ފަދަ މައްސަލަތަކަށްވެސް ހައްލެއް ހޯދިފައިވާކަމަށް ވިދާޅުވެފަ އެވެ.\n43،000 އަށް ވުރެ ގިނަ ބިދޭސީން އަބުރާ ގަވާއިދަށް ފެއްތިއްޖެ!\nމިނިސްޓަރު ވިދާޅުވިގޮތުގައި ބިދޭސީންގެ މައްސަލައަށް ހައްލެއް ގެނައުމަކީ އިކޮނޮމިކް މިނިސްޓްރީގެ މެންޑޭޓުގައިވާ މުހިންމުކަމެއް ކަމުގައިވާއިރު އެ މަސައްކަތާއި ހަވާލުވިފަހުން ގިނަ އަދަދެއްގެ ބިދޭސީން އަބުރާ ގާނޫނީ އިމުގެ ތެރެއަށް ގެނެވިފައިވާކަމަށެވެ. އެ މައްސަލަ ހައްލުކުރުމަށްޓަކައި ކުރަމުންދިޔަ މަސައްކަތަށް އޭރުވެސް ގޮންޖެހުންތަކެއް ހުރިއިރު ކޮވިޑާއި ހެދި އެކަން މުޅިހެން މަޑުޖެހިގެންދިޔަކަމަށް މިނިސްޓަރު ވިދާޅުވި އެވެ.\n"43،000 މީހުން އަޅުގަނޑުމެންނަށް ރެޖިސްޓްރީ ކުރެވިއްޖެ. އޭގެ ވެރިފިކޭޝަންއާ ޑޮކިއުމެންޓޭޝަންގެ މަރުހަލާއަށް ދާން އުޅެނިކޮށް ކޮވިޑު ޖެހިގެން އެކަންތައް ވަރަށް ބޮޑަށް ލަސްވެގެން ދިޔައީ. ފިޒިކަލީ އެކަން ކުރެވޭނެ ގޮތެއް ނެތުނީ. އެކަމަކު މިހާރު އަނެއްކާވެސް މަހެއްހާ ދުވަސް މިވަނީ އަނެއްކާ އަލުން ފަށައިގެންތާ، ތަންކޮޅެއް މަދު އަދަދަކުން ދުވަހަކުން ދުވަހެއް މިދަނީ" މިނިސްޓަރު ފައްޔާޒް ވިދާޅުވިއެވެ.\nގަވާއިދާ ޙިލާފަށް އުޅޭ ބިދޭސީންގެ މައްސަލަ އޮތްކަން ގަބޫލުކޮށް އެ "ޕޫލް" ދެނެގަނެ، އެކަމަށްޓަކައި ކުރެވުނު މަސައްކަތުގެ ނަތީޖާއެއްގެ ގޮތުގައި ވަޒީފާ ދޭ ފަރާތްތަކުންވެސް ބިދޭސީން ރެޖިސްޓްރީކުރުމަށް އަހައްމިއްޔަތުކަން ދީ އެކަން ފަށާފައިވާކަން މިނިސްޓަރު ފާހަގަކުރެއްވި އެވެ.\nއެގޮތުން 9،000 އެއްހާ މީހުން ރެގިއުލަރައިޒް ކުރުމަށް އެމީހުންނަށް ވަޒީފާ ދިން ފަރާތްތަކުން ހުށަހަޅާފައިވާކަމަށް މިނިސްޓަރު ވިދާޅުވިއެވެ. އަދި އޭގެ އިތުރުންވެސް ސީދާ ލިޔެކިޔުން ނެތް ބިދޭސީންގެ ތެރެއިން 7،000 އާއި ގާތްކުރާ އަދަދަކަށް މީހުން އަބުރާ ގައުމަށް ފުރުވާލެވިފައިވާކަންވެސް މިނިސްޓަރު ފާހަގަކުރެއްވި އެވެ.\n"އެވެސް ވަރަށް ބޮޑު އަދަދެއް އިނގޭތޯ، ޓޯޓަލް ހިސްޓަރީއަށް ބައްލަވާ، އެ ޕްރޮގްރާމް ހަމަ އެ ކުރިޔަށް ދަނީ. ބަންގްލަދޭޝްގެ ސަރުކާރުގެ އެސިސްޓެންސާއި އެއްކޮށް،" މިނިސްޓަރު ވިދާޅުވި އެވެ.\nމިއީ އެއް ދުވަހުން ނުވަތަ ދެ ތިން ދުވަހުން ހައްލުކުރެވޭނެ މައްސަލައެއް ނޫންކަން ފާހަގަކުރައްވަމުން މިނިސްޓަރު ވިދާޅުވީ ބިދޭސީ މަސައްކަތްތެރިންނަކީ ރާއްޖޭގެ އިގްތިސާދީ މަސައްކަތްތަކަށްވެސް ބޭނުންތެރި ބައެއް ކަމަށެވެ.\n"ބައެއް ބޭފުޅުން އެބަ ވިދާޅުވޭ އެއް ދުވަހުން ތިކަން ނިމެންޖެހޭނެއޭ. ކީއްވެހޭ ތިކަން ނުވާންވީ. އެހެންވާކަމެއް ނޫން އެއީ، އެހެނެއް ނުވާނެ. އަޅުގަނޑުގެ ބޭނުމަކީ މީތި ރެގިއުލޭޓްކޮށްގެން ކޮރަޕްޝަނަށް މަގުފަހި ނުވާ ގޮތަކަށް މިކަން ކުރުން." މިނިސްޓަރު ފައްޔާޒު ވިދާޅުވި އެވެ.\nމެއި 12، 2020: މާލޭގެ ބާޒާރު ސަރަހައްދުގައި ބަޔަކު ހަރަކާތްތެރި ވަނީ -- ސަން ފޮޓޯ/ ފަޔާޒު މޫސާ\nސަރުކާރުން އެއްވެސް ހާލެއްގައި ގަދަކަމުން ބިދޭސީން ފޮނުވާނުލާނޭކަމަށް އަދި ގިނަ އަދަދެއްގެ ބިދޭސީން އަމިއްލައަށްވެސް އެނބުރި ގައުމަށް ދާން ބޭނުންވާކަމަށް މިނިސްޓަރު ވިދާޅުވި އެވެ. އެހެންވުމާއެކު ރާއްޖެއިން އަމަލުކުރާ ބައިނަލްއަގްވާމީ މުއާހަދާތަކެއް ހުރި އިރު ސަރުކާރުން ގަދަކަމުން ބިދޭސީން ފޮނުވާލަން ޖެހޭނެތޯ މިނިސްޓަރު ސުވާލުއުފެއްދެވި އެވެ.\n"އަޅުގަނޑުމެންނަށް އިންޓަނޭޝަނަލީ ބްލެކްލިސްޓް ވީމަ، ހިތަށް ނާރާވަރުގެ ދަތިކަން އަންނާނެ ކަންތައްތަކެއް އެބަ ހުރޭ. އެހެންވީމަ ހުރިހާ އެއްޗެއްކަށް ބަލައިގެން އަޅުގަނޑުމެން މި ގެންދަނި ވަރަށް ޕްލޭންކޮށްގެން. ދާން ބޭނުންވޭ އެމީހުން އިނގޭތޯ. އެމީހުންގެ ޓްރެވެލް ޑޮކިއުމެންޓް ފެސިލިޓޭޓް ކުރެވޭ ވަރަކަށް ދާން ބޭނުންވާ ބައިވަރު މީހުން އެބަތިބި. އެހެންވީމަ ކީއްކުރަންތޯ ކޮންމެހެން ގަދަކަމުން ކުރަންވީ؟ ދާން ބޭނުން މީހުން ފުރަތަމަ ފޮނުވާލާނީ ނޫންތޯ؟" މިނިސްޓަރު ވިދާޅުވި އެވެ.\nއެކޮމޮޑޭޝަން ގައިޑްލައިން ތަންފީޒުކުރީމަ ތޮއްޖެހިގެން އުޅޭ އުޅުން ހައްލުވާނެ!\nބިދޭސީން ދިރިއުޅޭ ތަންތަނުގައި ހުންނަން ޖެހޭ މިންގަނޑުގެ ގަވާއިދެއް އިކޮނޮމިކް މިނިސްޓްރީއިން ވަނީ އޭޕްރިލް 14 ވަނަ ދުވަހު އާންމުކޮށްފަ އެވެ. އެ ގަވާއިދަށް އަމަލުކުރުމަށް ނިންމާފައިވަނީ އޮކްޓޯބަރު މަހުގެ 13 ވަނަ ދުވަހުން ފެށިގެންނެވެ. އިންޓަވިއުގެ ތެރެއިން މިނިސްޓަރު ފާހަގަކުރެއްވި ގޮތުގައި މި އެކޮމޮޑޭޝަން ގައިޑްލައިންތައް ތަންފީޒުކުރަން ފެށުމުން ތޮއްޖެހިގެން އެއް އެކޮމޮޑޭޝަން ތެރޭގައި ދަތި ހާލުގައި ބިދޭސީން ދިރިއުޅެންޖެހޭ މައްސަލައަށް ހައްލެއް ލިބިގެންދާނެ އެވެ.\n"އޮކްޓޯބަރު މަހުން ފެށިގެން އަޅުގަނޑުމެން ފަށާނަން އެކޮމޮޑޭޝަން ގައިޑްލައިން ތަންފީޒުކުރަން. އޭގެ މާނައަކީ އިންސާނުން ގެންގުޅޭ ލެވެލްއެއްގައި ގެންގުޅެން މަޖުބޫރުވާނެ ދެން އެމްޕްލޯޔަރުންނަށް. އަޅުގަނޑުމެން ބަލާނަން. މިހާރު މިދަނީ އެކަމަށް އިންސްޕެކްޓަރުން ނެގުމުގެ މަސައްކަތްވެސް ކުރަމުން. ކުރިޔަކުން ނުތިބެ މިތާ އިންސްޕެކްޓަރުން، އެންމެ އިންސްޕެކްޓަރެއް މި މިނިސްޓްރީގައި ހުންނާނީ." މިނިސްޓަރު ފައްޔާޒް ވިދާޅުވި އެވެ.\nމިނިސްޓަރު ވިދާޅުވިގޮތުގައި ކުރިން ހުރި ގޮތުންނަމަ ކޮންމެ ތަނެއްވެސް އިންސްޕެކްޓް ކުރަން ދާން އެ މިނިސްޓްރީގައި ހުންނަނީ އެންމެ އިންސްޕެކްޓަރެކެވެ. އެހެންވުމުން ދަތިތައް ކުރިމަތިވިޔަސް މިހާރު މާލީ ގޮތުން ކޮންމެވެސް ވަރެއް ވުމާއެކު އިތުރު އިންސްޕެކްޓަރުން ނަގައި އެ މަސައްކަތްވެސް ފަށާނެކަމަށް މިނިސްޓަރު ވިދާޅުވި އެވެ.\n"އެހެންވީމަ އެއްކަލަ ޓްވިޓާ ތަންތާގައި ޖައްސާ އެ މައްސަލަަތައް އަޅުގަނޑުމެންނަށް ނޯވޭ ބެލޭކަށް. ކިހިނެތްތޯ ދާނީ އެންމެ މީހަކަށް ކިހިނެތް ތޯ ކުރާނީ އެކަން؟" މިނިސްޓަރު ވިދާޅުވިއެވެ. ތަންތަން އިންސްޕެކްޓް ކުރާއިރު އަމިއްލަ ފަރާތުގެ އެމްޕްލޯޔަރުން ބައިތިއްބާ ތަނެއް ނަމަ އެކޮމޮޑޭޝަން ގައިޑްލައިނަށް ދެތޭތޯ ބަލާނެކަމަށް އަދި އެފަދަ އޮކޮމޮޑޭޝަން ސާވިސްއެއް ބޭރު މީހުންނަށް ދޭ ކަމުގައިވާނަމަ ރެޖިސްޓްރީ ކުރަން ޖެހޭނޭކަމަށްވެސް މިނިސްޓަރު ވިދާޅުވި އެވެ.\n"ރެޖިސްޓްރީ ކުރީމަ އަޅުގަނޑުމެން އެތަން ޗެކު ކުރާނަން. މިންގަނޑަށް ފެތޭތޯ. އެއީ އެއްކަލަ މާލޭގެ ތަންތާގައި ތިބޭ ނޫންތޯ 40-50ން މީހުން ކުޑަ ކުޑަ ކޮޓަރީގައި ދިރިއުޅެން ޖެހޭ. އެކަން ހުއްޓުވޭނެ އޭރުން."\nބިދޭސީން ދިރިއުޅޭ އެކޮމޮޑޭޝަނެއް --- ސަން ފޮޓޯ/ މުހައްމަދު މުޒައްޔިން ނާޒިމް\nމޭވާ ފަދަ ތަކެތި މާލެ ތެރޭގައި ވިއްކުމުގެ މައްސަލައަށްވެސް ހައްލެއް ހޯދުމަށް ގަވާއިދެއް މިހާރު ނެރެފައިވާކަމަށް މިނިސްޓަރު ފައްޔާޒް ވިދާޅުވި އެވެ. އެގޮތުން އެ ގަވާއިދުގެ ދަށުން އެކަން ރެގިއުލޭޓްކޮށް ދިވެހިން ކުރާއިރު ބިދޭސީން ބައިތިއްބައިގެން މަސައްކަތްކުރެވޭނީ އެކަމަށް ބޭނުންވާ ހުއްދައާއި ވިސާ ނަގައިންކަމަށް މިނިސްޓަރު ވިދާޅުވި އެވެ.\n"އެ ތަނުގައި ވަކި ފެންވަރެއް ހުންނަން ޖެހޭނެ. 30 ދުވަހުގެ މުހުލަތެއް، އަޅުގަނޑު ހަދާންވާގޮތުން އޮންނަނީ ރެޖިސްޓްރީކުރުމަށް، އޭގެ ފަހުން އަޅުގަނޑުމެން އޭތި އެންފޯސްކުރާނަން." މިނިސްޓަރު ވިދާޅުވި އެވެ.\nކޯޓާ ވައްކަމުގެ ވާހަކަ، މާޒީގެ ތެރެއަށް!\nކުރިން ވަރަށް ބޮޑަށް ޖެހުނު މައްސަލައެއްގެ ގޮތުގައި ފާހަގަކުރެވިފައިވާ ކޯޓާ ވައްކަމުގެ މައްސަލަވެސް ވަރަށް ބޮޑަށް ހައްލުކުރެވިފައިވާކަމަށް މިނިސްޓަރު ފައްޔާޒް ވިދާޅުވިއެވެ. އަދި މިނިސްޓްރީގެ ސިސްޓަމްތައް އިތުރަށް އެފިޝެންޓްކޮށް ކޮރަޕްޝަނަށް މަގުފަހިނުވާނޭހެން ބައްޓަންކުރުމަށްވެސް މަސައްކަތް މިހާރު ކުރިޔަށް ދާ ކަމަށް މިނިސްޓަރު ވިދާޅުވިއެވެ.\n"މިހާރު އަޑުއަހަންތޯ ކޯޓާ ވައްކަމުގެ ވާހަކަ؟ ވަރަށް އަޑެއް ނީވޭނެ. އެ އެއްޗިހި އަޅުގަނޑުމެން ސްޓްރީމްލައިން ކުރަނީ. ކޮންމެ މީހަކަށްވެސް އިނގޭނެ މިހާ ވަރަކަށް ކޯޓާ ލިބޭނެކަން މިވެނި ކަމަކަށް. އޭގެ ބޭރުން އުޅެން ވެއްޖިއްޔާ މި ގޯސް މި އަންނަނީ އަބަދުވެސް." މިނިސްޓަރު ފާހަގަކުރެއްވި އެވެ.\nމިނިސްޓްރީގެ އޮންލައިން ސިސްޓަމްތައްވެސް މިހާރު "ހަގީގީ" އޮންލައިން ސިސްޓަމްތަކަކަށް ބަދަލުކުރުމުގެ މަސައްކަތްކޮށް އެކަމަށް ޓެސްޓުކުރަމުން ދާކަމަށް މިނިސްޓަރު ވިދާޅުވިއެވެ. އެ ޙިދުމަތް މި މަސް ތެރޭގައި ފޯރުކޮށްދެވެން ފެށޭނެކަމަށް މިނިސްޓަރު ވިދާޅުވިއެވެ. އެއާއެކު މަސައްކަތް ހަރުދަނާވެ ކޮރަޕްޝަނަށް ހުންނަ މަގުތައްވެސް ބަންދުވާނޭކަމަށް މިނިސްޓަރު ވިދާޅުވި އެވެ.\n"އެކަހަލަ ބައިވަރު ސިޔާސަތްތަކުގެ ތެރެއިން އަޅުގަނޑު ގަބޫލުކުރަނީ ކޮންމެ ދުވަހަކުވެސް އޭގެ ނަތީޖާ ފެންނަމުން މިދަނީ. ދެން އޮވާނައިޓަކުން މިކަން އަޅުގަނޑަކަށް ނުކުރެވޭނެ." މިނިސްޓަރު ފައްޔާޒް ވިދާޅުވި އެވެ.\nމިނިސްޓަރު ފާހަގަކުރެއްވި ގޮތުގައި މިހާރު ކުރެވިފައިވާ މަސައްކަތްތަކުން ޒަމާންވީ ދިގު މައްސަލައެއް ހައްލުކުރުމަށް ވަރަށް ބޮޑެތި ކުރިއެރުންތަކެއް ވަނީ ލިބިފަ އެވެ. ސަބަބަކީ ކޮވިޑުގެ ހާލަތާއިއެކުގައި ވެސް އެކަންކަން ހާސިލުކުުރުމަށް ކުރާ ހުރިހާ މަސައްކަތަކާއި ހޯދަން ޖެހޭ ހުރިހާ ވަސީލަތެއް ހޯދުމުގެ އިތުރުން މަޑު މަޑުން ފިޔަވަޅަކަށްފަހު ފިޔަވަޅެއް އަޅައި ކުރިއެރުންތައް ލިބެމުންދާތީވެކަމަށް މިނިސްޓަރު ފައްޔާޒް ވިދާޅުވި އެވެ.\nގުޅީފަޅުގައި ޕޯޓު ހެދުމާމެދު އާންމުން ދެކޭގޮތް ބަލަނީ


PG Bisham vaki kurumu ge massaikaiy committee in anekka ves fashaifi\nޕީޖީ ބިޝާމް ވަކި ކުރުމުގެ މަަސައްކަތް ކޮމިޓީން އަނެއްކާ ވެސް ފަށައިފި\nޕީޖީ އައިޝަތު ބިޝާމް މަޖިލީހުގެ ޖުޑިޝަރީ ކޮމިޓީގައި -- ފޮޓޯ: އަވަސް ފައިލް\nޕްރޮސެކިއުޓާ ޖެނެރަލް (ޕީޖީ) އައިޝަތު ބިޝާމް ވަކި ކުރުމުގެ މަސައްކަތް ރައްޔިތުންގެ މަޖިލީހުގެ ޖުޑިޝަރީ ކޮމިޓީން ފެށުމަށް މަޖިލީހުގެ ރިޔާސަތައް މައްސަލަ އަންގަން ޖުޑީޝަރީ ކޮމިޓީން މިއަދު ފާސްކޮށްފި އެވެ.\nޖުޑިޝަރީ ކޮމިޓީއަށް ހުށަހެޅިފައިވާ މައްސަލަތަކުގެ ތެރެއިން ނުނިމި ހުރި މައްސަލަތަކުގައި ގޮތެއް ނިންމުމަށް އެ ކޮމިޓީގެ ބައްދަލުވުމެއް މިއަދު ބޭއްވި އެވެ. މިއަދުގެ ބައްދަލުވުމުގައި ޕީޖީ ބިޝާމް ވަކި ކުރުމުގެ މަސައްކަތް ފެށުމާ މެދު ވޯޓަށް އެހި އެވެ.\nމަތިވެރި ދާއިރާގެ މެންބަރު ހަސަން ޒަރީރު ހުށަހަޅުއްވައި، ވިލިނގިލި ދާއިރާގެ މެންބަރު ސައުދު ހުސައިން ތާއީދު ކުރެއްވި އެ ހުށަހެޅުއްވުން ކޮމިޓީގެ މެންބަރުންގެ އަޣުލަބިއްޔަތުން މިއަދުގެ ކޮމިޓީގައި ފާސްކުރި އެވެ. އެ މަސައްކަތް ފެށުމުގެ ގޮތުން މަޖިލީހުގެ ރިޔާސަތުގެ ސަމާލު ކަމަށް އެ ކަން ގެންނާނެ އެވެ.\nމަޖިލީހުގެ ގަވާއިދު މިހާރު އޮންނަ ގޮތުން، މަޖިލީހުުގައި ބާއްވާ ޖަލްސާއެއްގައި މަޖިލީހުގެ ރައީސް ތަޅުމުގައި އެ ނިންމުމެއް އިއުލާންކޮށް އަނެއްކާ ވެސް އެ މައްސަލަ ދިރާސާ ކުރަން ޖުޑިޝަރީ ކޮމިޓީއަށް ފޮނުވަން ޖެހޭނެ އެވެ. އެ މައްސަލައެއް ދިރާސާކޮށް ކޮމިޓީން ތަޅުމަށް ފޮނުވާ ރިޕޯޓަށް ބަހުސްކޮށް، ވަކި ކުރުމާ މެދު ވޯޓަށް އަހާނެ އެވެ.\nއެމްޑީޕީގެ މަޖިލީހުގެ މެޖޯރިޓީ ލިބިއްޖެނަމަ ޕީޖީ ވަކި ކުރާނެ ކަމަށް އެ ޕާޓީން ކުރިން އޮތީ ބުނެފަ އެވެ. އެހެން ވިޔަސް 19 ވަނަ މަޖިލީހުގެ ސުޕަ މެޖޯރިޓީއާއެކު ވެސް ޕީޖީ ބިޝާމް ވަކި ކުރުމުގެ މަސައްކަތް އޮތީ ނުފެށިފަ އެވެ. މީގެ ކުރިން ވެސް އޭނާ ވަކިކުރުމުގެ މަސައްކަތް ފަށަން ޖުޑީޝަރީ ކޮމިޓީން ފާސްކުރިޔަސް ފަހުން އެ ނިންމުން ކޮމިޓީން ބާތިލް ކުރި އެވެ.\nމީގެ ކުރިން ޕީޖީ ބިޝާމް ވަކިކުރަން ކޮމިޓީއަށް ހުށަހެޅުއްވީ އެ ކޮމިޓީގެ ނައިބު މުގައްރިރު އަދި ފޮނަދޫ ދާއިރާގެ މެންބަރު މޫސާ ސިރާޖް އެވެ. ސިރާޖް ހުށަހެޅުއްވުން ފުރަތަމަ ކޮމިޓީން ފާސްކުރި އެވެ. އެކަމަކު އެއީ އެމްޑީޕީގެ އުސޫލުތަކާ ހިލާފަށް ހުށަހެޅުއްވި ކަމެއް ކަމަށް ވިދާޅުވެ އެ ނިންމުން ބާތިލް ކުރަން ހިންނަވަރު ދާއިރާގެ މެންބަރު ޖީހާން މަހްމޫދް ހުށަހެޅުއްވުން އެ ގޮތަށް ކޮމިޓީން ފަހުން ފާސްކުރި އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އޭރުގެ އިދިކޮޅު ސިޔާސީ ލީޑަރުންނަށް ދައުވާ އުފުލުމާ ގުޅިގެން، އެމްޑީޕީ ހިމެނޭ ގޮތަށް އޭރުގެ އިދިކޮޅު ފަރާތްތަކުގެ ފާޑުކިޔުން އެންމެ ބޮޑަށް އަމާޒު ކުރި އެއް ބޭފުޅަކީ ވެސް ޕީޖީ ބިޝާމެވެ. މި ފަހުން ވެސް އަހްމަދު ރިލްވާން ގެއްލުވާލި މައްސަލާގައި ކުރިމިނަލް ކޯޓުން ކުރި ހުކުމް އިސްތިއުނާފު ކުރުމާ ގުޅޭ ގޮތުން ދެއްކެވި ވާހަކަތަކެއް ހައިކޯޓުން ދޮގު ކުރުމާ ގުޅިގެން ވެސް އޭނާއަށް ފާޑުކިޔުން އަމާޒުވި އެވެ.\nރައްޔިތުންގެ މަޖިލިސް ޕްރޮސެކިއުޓާ ޖެނެރަލްގެ އޮފީސް އައިޝަތު ބިޝާމް + ޝަރުއީ ދާއިރާ ރިފޯމް ކުރުން


Roadha Badhigeah : Chicken Cordon Bleu Thayyaru Kuraane Goii ރޯދަ ބަދިގެއަށް: ޗިކަން ކޯޑަން ބްލިއު ތައްޔާރު ކުރާނެ ގޮތް – Huvadhoo News Roadha Badhigeah : Chicken Cordon Bleu Thayyaru Kuraane Goii Huvadhoo News\nރޯދަ ބަދިގެއަށް: ޗިކަން ކޯޑަން ބްލިއު ތައްޔާރު ކުރާނެ ގޮތް\nޗިކަން ކޯޑަން ބްލިއު\nރޯދަމަސް އައިސް ބޯމަތިވީއެވެ. ސަގާފަތުގައި އޮންނަ އުސޫލުން، ރޯދަ މަހަކީ ކެއުން ބުއިމަށް ތަފާތު ބޮޑެތި ބަދަލު ތަކެއް ގެނެސް، ކޮންމެ ގެއެއްގައިވެސް ރޯދަ ވީއްލުމަށް ތަފާތި އެކި ބާވަތްތަކުގެ މީރު ކާތަކެތި ތައްޔާރު ކުރާ މަހެކެވެ. ރޯދަ މަސް ކައިރިވުމުން ކައްކާ ފޮތް ގަތުމާއި، އިންޓަނެޓުގެ ޒަރިއްޔާއިން އެކިވައްތަރުގެ ކާނާ ތައްޔާރުކުރާގޮތް ހޯދާ ދަސް ކުރާ މީހުން މަދެއް ނޫނެވެ. އަދި، ތައްޔާރު ކުރާނެ ބާވަތް ނޭނގި ގޮތް ހުސްވެގެން ތިބޭ މީހުންވެސް ކިތަންމެހާވެސް ގިނައެވެ. އެފަދަ މީހުންނަށް މިލިޔުމަކީ އެހީއަކަށް ވެގެން ދާނެ ކަމަށް ގަބޫލު ކުރެވެއެވެ.\nއެގޮތުން މި ލިޔުމުގައި ރޯދަ މަހުގެ ސުފުރާ މަތި ފަޅުފިލުވާލާއި، އަނގަޔަށް މީރު ކޮށްލުމަށް ރަނގަޅު ބާވަތެއް ތައްޔާރު ކުރާނެ ގޮތް ހިމަނާލާނަމެވެ. ޗިކަން ކޯޑަން ބްލިއު އަކީ ރޯދަ މަހު ރޯދަ ވީއްލުމަށް އަދި ރޭގަނޑުގެ ކެއުމުގެ އިތުރުން ހާރު ކެއުމަށްވެސް ބޭނުން ކުރެވިދާނެ ރަނގަޅު މީރު އެއްޗެކެވެ.\nޗިކަން ކޯޑަން ބްލިއު ތައްޔާރު ކުރުމަށް ބޭނުންވާ ތަކެތި:\n500ގ ބޯންލެސް ޗިކަން ބްރެސްޓް\n1 ދަޅު ލަންޗަން މީޓް\n1 ޕެކެޓް މޮޒަރެއްލާ ޗީޒް\n2 ޖޯޑު ބްރެޑް ކްރަންބްސް\n1 ޖޯޑު ކޯންފްލާރ\n1 މޭޒުމަތީ ސަމުސާ ލޮނުމެދު (ޗަސްކޮށްފައިހުރި)\n1 މޭޒުމަތީ ސަމުސާ ފިޔާ (ޗަސްކޮށްފައިހުރި)\n1 ރޯލް ފުޑް ރެޕް\nޗިކަން ބްރެސްޓްތައް ތުނިކޮށް ފޮތިކުރުމަށްފަހު ލޮނު، އަސޭމިރުސް، ލޮނުމެދު އަދި ފިޔާކޮޅު ފޮތިކުރި ކުކުޅު ތަކުގައި ރަނގަޅަށް އުނގުޅާލާށެވެ. އެއަށްފަހު ފުޑް ރެޕްކުރާ ޝީޓެއްގައި މި ޗިކަން ފޮތި ބޭއްވުމަށްފަހު މީގެ މަތީގައި މޮޒަރެއްލާ ޗީޒް ސްލައިސް އެއް އަދި އޭގެ މަތީގައި ލަންޗަން މީޓް ފޮއްޗެއް ބާއްވާށެވެ.\nއެއަށްފަހު ފުޑް ރެޕް އާއެކު ކުކުޅުކޮޅު ބާރަށް އޮޅާލުމަށްފަހު ފްރިޖްގައި 30 މިނެޓް ވަންދެން ބާއްވާލަން ވާނެއެވެ.\nއެއަށްފަހު ޗިކަން ރޯލްތައް ފުޑް ރެޕުން ނެގުމަށްފަހު ކޯންފްލާރ ކޮޅެއް ލުމަށްފަހު ގިރާފައި ހުރި ބިސް އެއްޗަކަށް ލާށެވެ. އަދި ބްރެޑް ކްރަންބްސް ޗިކަންކޮޅުގެ ބޭރުގައި ރަނގަޅަށް ހާކާލާށެވެ. އަދި މި ކުކުޅު ރޯލްތަކަށް ރަން މުށިކުލަ އަރަންދެން ތެއްލާލާށެވެ.\nފްރައިޑް ރައިސް ނުވަތަ މޭޝް ޕޮޓޭޓޯއާއެކު ކާލަން ވަރަށް މީރުވާނެއެވެ.


Furun manaa koffai nei, Passport oi konme bidheysee eh fonuvaidhenee | Mihaaru\nފުރުން މަނާކޮށްފައި ނެތް، ޕާސްޕޯޓް އޮތް ކޮންމެ ބިދޭސީއަކު ފޮނުވައިދެނީ\n25 ޖުލައި 2020 - 14:04 23 comments\nއިމިގްރޭޝަނުން ބުނީ، ކޮވިޑް-19ގެ ސަބަބުން ވައިގެ ދަތުރުތައް ހުއްޓި ބޯޑަރުތައް ބަންދުކޮށްފައިވާތީ ރާއްޖޭގައި ތާށިވެ ވިސާ އާއި އެމްޕްލޯއިމަންޓް އެޕްރޫވަލް ހަމަވެފައިވާ ގިނަ ބިދޭސީންތަކެއް އެބަތިބި ކަމަށެވެ. މި ގެނައި ބަދަލާ އެކު، އެފަދަ މީހުންނަށް ފަސޭހަކަމާ އެކުގައި ފުރައިގެން ދެވޭނެ ކަމަށް އެތަނުން ބުންޏެވެ.\nއިމިގްރޭޝަނުން ބުނި ގޮތުގައި، މުއްދަތު ހަމަނުވާ ޕާސްޕޯޓެއް އޮވެ، ރާއްޖޭން ފުރައިގެން ދިއުން އެއްވެސް ސަބަބަކާ ހުރެ މަނާކުރެވިފައި ނުވާ މީހުން ރާއްޖޭން ފުރުމުގެ އިންތިޒާމް މި މަހުގެ 24 އިން ފެށިގެން ޑިސެމްބަރު، 31 ގެ ނިޔަލަށް އޮންނާނެ އެވެ.\nމި ޝަރުތު ހަމަވާ މީހުން އިމިގްރޭޝަނުން މިކަމަށް ކަނޑައަޅާފައިވާ ފޯމު ފުރައި ހުށަހެޅުމުން އިންތިޒާމުތައް ހަމަޖެހޭނެ ކަމަށް އިމިގްރޭޝަނުން ބުންޏެވެ. މި ފޯމު އިމިގްރޭޝަންގެ ވެބްސައިޓުން ލިބޭނެ އެވެ.\nރާއްޖޭގައި ތާށިވެފައި ތިބެން ޖެހުމުން ޕާސްޕޯޓުގެ މުއްދަތު ހަމަވެފައިވާ މީހުންނަށް ވެސް ފުރައިގެން ދެވޭނެ އިންތިޒާމުގެ ހަމަޖައްސައިދިނުމަށް އިމިގްރޭޝަނުން ވަނީ ނިންމައިފަ އެވެ. ޕާސްޕޯޓުގެ މުއްދަތު ހަމަވެފަވާ މީހުންނާއި ޓްރެވަލް ޑޮކިއުމަންޓް ހައްދައިގެން ރާއްޖެއިން ފުރާ މީހުންނަށް ހިދުމަތް ދިނުމަށް ހަމަޖެހިފައިވަނީ، އިމިގްރޭޝަންގެ މޮނިޓަރިން ސެކްޝަނުން ރަސްމީ ކޮންމެ ދުވަހެއްގެ ހެނދުނު 8:30 އިން 11:30 އަށެވެ.\nރާއްޖޭގައި ކޮވިޑް-19 ފެތުރެން ފެށި އިރު އެންމެ ގިނައިން އެ ބަލި ޖެހެމުން ދިޔައީ އެއްތަނެއްގައި ތޮއްޖެހިގެން އުޅުނު ބިދޭސީންނަށެވެ. އޭގެ ތެރޭގައި ވެސް ރާއްޖޭގައި ބިދޭސީންގެ ތެރެއިން އެންމެ ގިނަ ބަންގްލާދޭޝް މީހުންގެ އަދަދު ގިނަ އެވެ. ސަރުކާރުން ވަނީ ކޮވިޑް-19 ގެ ތެރޭގައި ގިނަ އަދަދެއްގެ ބިދޭސީން ގައުމަށް ފޮނުވައިދީފަ އެވެ.\nކޮވިޑް-19ގެ ސަބަބުން ރާއްޖޭގެ ބޯޑަރު ބަންދުކޮށް، އަދި ގިނަ ގައުމުތަކެއްގެ ބޯޑަރުތައް ވެސް ބަންދުކޮށްފައިވާތީ ރާއްޖޭގައި ތިބި ބައެއް ޓޫރިސްޓުންނަށް ވެސް ނުދެވި ތިއްބެވެ. އެމީހުން ރިސޯޓުތަކުގައި ބައިތިއްބާފައި ތިބި އިރު، އެފަދަ ހާލަތުގައި ހަރަދުތައް ބެލެހެއްޓީ ސަރުކާރުން ކަމަށް ވެސް ޓޫރިޒަމް މިނސްޓްރީން ބުނެފައިވެ އެވެ.\nހަތަރު މަހުގެ ދިގު މުއްދަތަކަށް ފަހު ބޯޑަރު ހުޅުވާފައި ވަނީ މިމަހު 15 ގަ އެވެ.\nއިތުރު ލިޔުންތައް ބިދޭސީން އިމިގްރޭޝަން ގަވާއިދާ ހިލާފަށް އުޅޭ ބިދޭސީން


Aashiqui Ge Bathalaa Anu Ge Dhiriulhun Badhaluvi Accident - Vaguthu\n2 މަސް ކުރިން ( އޭޕްރީލް 19, 2021 )\nމިއަދު ވެސް ގިނަ ބައެއްގެ މަގުބޫލު ފިލުމެއް ކަމަށްވާ ''އާޝިގީ'' ގެ ބަތަލާ އަނޫ އަގަރުވާލުގެ ދިރިއުޅުން ބަދަލުކޮށްލި ހިތްދަތި އެކްސިޑެންޓްގެ ވާހަކަ އޭނާ ހިއްސާ ކޮށްފިއެވެ.\nއިޖުތިމާޢީ މަސައްކަތް ކުރުމުގެ ޝައުގުވެރިކަން ހުރި އަނޫގެ ދިރިއުޅުން އެންމެ ފުރަތަމަ ބަދަލުވެގެން ދިޔައީ ފިލުމު އާޝިގީއަށް ފަހުގައެވެ. ނަމަވެސް އޭގެ އަހަރުތަކެއް ފަހުން އަނޫ ވަނީ އެކްޓިންއާއި މޮޑެލް ކުރުމުގެ ދާއިރާ ދޫކޮށްލާފައެވެ.\nއޭގެފަހުން އަނޫއާއި ކުރިމަތިވި އެކްސިޑެންޓަކީ އޭނާަ މަރުގެ ތުންފަތް މައްޗަށް ވެއްޓިގެން ދިޔަ އެކްސިޑެންޓެކެވެ. 1999 ވަނަ އަހަރު ހިނގި މި ހިތްދަތި އެކްސިޑެންޓްގެ ވާހަކަ އަނޫ ދައްކާފައި ވަނީ ދިން އިންޓަވިއުއެއްގައެވެ.\nވިއްސާރަ ރެއެއްގައި އަނޫ ދުއްވަމުން ދިޔަ ކާރުން ވި އެކްސިޑެންޓެއްގެ ސަބަބުން އަނޫ 29 ދުވަހު ކޯމާގައި އޮތް ކަމަށާއި އޭގެ ފަހުން ހުރިހާ ކަމެއް ހަނދާން ނެތުނު ކަމަށާއި ހަނދާން ހުރީ ހަމައެކަނި އެކްސިޑެންޓުގެ ކުރިން މަސައްކަތް ކުރަމުން އައި އާޝަރަމްގައި އަނޫއާއި މުޚާތަބު ކުރާ ނަން ކަމަށް ވެސް އަނޫ ބުނެފައިވެއެވެ.\nމޭކަޕް ކުރުން ވެސް ހަނދާން ނެތުނު ކަމަށާއި އޭގެ ސަބަބުން މީސް މީޑީޔާގައި އަނޫގެ މޭކަޕް ކުރި އަދި ނުކުރާ ފޮޓޯތަކަށް އަޅައި ކިޔުން އޮތް ކަމަށާއި، އެ ހުރިހާ ކަންތައްތަކެއް ވެގެން ދަނީ ކިހިނެއް ކަމެއް ނޭނގިފައި އަނޫ ހުންނަން ޖެހުނު ކަމަށް ވެސް އޭނާ ބުނެފައިވެއެވެ.\nމި އެކްސިޑެންޓުގެ ސަބަބުން ދިމާވި ކަންތައްތަކެއްގެ ސަބަބުން 2001 ވަނަ އަހަރު އަނޫގެ ބޯ ބާލަން ޖެހުނު ކަމަށާއި އެކަމުން އެއްކޮށް ރަނގަޅުވުމުން ''މައިންޑް އެންޑް ހިޔުމަން ސައިކޮލޮޖީ'' ދަސްކުރި ކަމަށް ވެސް އިންޓަވިއުގައި އަނޫ ބުނެފައިވެއެވެ.\nއޭޕްރީލް 20, 2021 00:50\nމީ ކޮންފަދަ އާޓިކަލެއް!\nއޭޕްރީލް 20, 2021 09:53\nއަނޫ އަނޫއައް ވީގޮތް އަދި މިއިގުނީ.


Ibu ah Maafushin kee Dollar ge maruhabaa eh!\nއިބޫއަށް މާފުށިންކީ ޑޮލަރުގެ މަރުހަބާއެއް\nކ. މާފުށިން: ނާޒިމް ހަސަން\nޑޮލަރު މާފައްޗަކުން އިބޫއަށް މަރުހަބާ ދަންނަވަނީ\nގެސްޓް ހައުސްގެ ވިޔަފާރީގެ އެންމެ ބޮޑު ފައިދާއެއް ލިބޭ ކ. މާފުއްޓަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ވަޑައިގެންނެވުމާއެކު އޭނާއަށް މާފުށިން ވަނީ ހޫނު މަރުހަބާއެއް ރަށުގެ "ސްޓައިލް"ގައި ކިޔާލައިފަ އެވެ. މާފުށީ ރައްޔިތުންގެ ސީދާ އަތަށް އެތައް ޑޮލަރެއް ވަންނައިރު އެއީ އެ ރަށަށް މިހާރު ހާއްސަވެފައިވާ ކަމެކެވެ. އެންވެ، އިބޫއަށް އެ ރަށުގެ ރައްޔިތުން މަރުހަބާ ކީ ވެސް ޑޮލަރުންނެވެ.\nއިބޫއަށް މަރުހަބާ ދެންނެވުމަށް މާފުށީގައި ދިގު ސަފެއް ދަމާލި އެވެ. އެންމެ ހޫނުގަދަ ގަޑީގައި ވެސް ކުދިބޮޑު ގިނަ ބަޔަކު ބަނދަރަށް އެއްވި އެވެ. ސަފުގައި ތިބި މީހުންނާ ސަލާމްކޮށް ނިންމަވައި ޖަގަހަ ކައިރިއަށް އިބޫ ވަޑައިގެންނެވުމާއެކު މަރުހަބާ ދަންނަވަން ސަޕޯޓަރުން އިބޫގެ ކަރުގައި އެޅުވީ ޑޮލަރުން ހަދާފައިވާ ފައްޗެކެވެ.\nޑޮލަރު މާފައްޗަކުން މަރުހަބާ ކިޔުމުން އިބޫ ވިދާޅުވީ، މާފުށީ ރައްޔިތުންނަށް ގެސްޓް ހައުސް ވިޔަފާރިން ލިބޭ ފައިދާ ވަރަށް ބޮޑަށް ސާފުވާ ކަމަށެވެ. ސީދާ ރައްޔިތުންގެ އަތަށް ޑޮލަރު ވަންނަ އެ ސިޔާސަތަކީ ބަޔަކު މުސްތަގުބަލަށް ވިސްނައި ކުރި މަސައްކަތެއްގެ ނަތީޖާކަން އިބޫ ފާހަގަކުރެއްވި އެވެ. އެކަމަށްޓަކައި ގެސްޓް ހައުސް ތައާރަފްކުރެއްވި ކުރީގެ ރައީސް މުހައްމަދު ނަޝީދަށް އިބޫ ޝުކުރު އަދާކުރެއްވި އެވެ.\nއިބޫ ވަނީ މާފުށީގެ ގެސްޓް ހައުސްގެ ވިޔާފާރި އިތުރަށް ފުޅާ ކުރައްވަން މަސައްކަތް ކުރައްވާނެ ކަމަށް ވިދާޅުވެފަ އެވެ. އަދި ވޯޓާ ސްޕޯޓްސް ފަދަ ކަންކަން ވެސް މިހާރަށްވުރެ ކުރިއަރުވާނެ ކަމަށް ވިދާޅުވި އެވެ. މިހާރު ވެސް މާފުށީގައި 52 ގެސްޓް ހައުސް އެބަހުއްޓެވެ.\nއިބޫ ވިދާޅުވީ، ގެސްޓް ހައުސްތައް ޕްރޮމޮޓްކުރުމަށް ބަޖެޓްގައި ފައިސާ ހިމަނައިގެން އެކަން ވަރަށް ފުރިހަމައަށް ކުރައްވާނެ ކަމަށެވެ. އިބޫ މިއަދު ވަނީ މާފުށީގެ ގެސްޓްހައުސްތައް ވެސް ބައްލަވާލައްވާފަ އެވެ. މިހާރު ވެސް މާފުށީގައި އިތުރު ގެސްޓް ހައުސްތަކެއް އެޅުމުގެ މަސައްކަތް ވެސް ދަނީ ކުރަމުންނެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު މާފުށި + އިދިކޮޅު ފަރާތްތައް\nގްރީން ޓެކްސްއިން ލިބޭ ފައިސާ ކައުންސިލްތަކަށް ދޭނަން: އިބޫ